
Cuvânt înainte 


Bilanţul „Anului Eminescu” 


Cornelia VIZITEU 


Probabil că pentru destui cititori, în mod cert, pentru unii 
specialişti, încheierea anului Eminescu a putut însemna ceva 
important. Cât oare de important? Şi oare cât timp au avut ei 
să consacre festivalurilor, simpozioanelor, spectacolelor ce au 
avut loc, articolelor, cuvântărilor, cărților dedicate celor 150 
de ani de la naşterea marelui poet? 


Dar bibliotecarii? Le adresăm şi lor aceleaşi întrebări şi o 
facem cu toată deferenta pe care ştim că o merită şi chiar cu 
toată dragostea noastră... nelivrescă; pentru că ei au fost cei 
care au dus greul îndelungului An Eminescu şi au respirat 
praful vechi al cărților de acum 60, 80, 100 sau chiar peste 
130 de ani (întrucât poezii ale sale, cum ne spune eruditul 
german Klaus Heitmann, au fost traduse încă în 1878), ca şi 
praful nou ce se depune şi pe cele mai noi cărţi eminesco- 
logice. Noi, bibliotecarii, am fost, probabil, cei mai interesaţi 
să surprindem, să înregistrăm, să catalogăm, pe de o parte 
totul, pe de alta — noutatea, cartea de excepţie sau măcar cea 
care atrage atenţia printr-o interpretare diferită de cele de 


până acum a unei opere sau a alteia. Ati observat, stimati 
colegi, că n-am făcut nici o trimitere la cele câteva (?) volume 
care au lansat ipoteze sau „scenarii” privitoare la viaţa şi 
moartea poetului; şi poate că nici nu merită s-o facem 
vreodată, adică să ne manifestăm mânia sau bonomia 
noastră... biblioteconomică. 

Ştiu că pe unii dintre noi i-a interesat volumul de scrisori — 
în cea mai mare parte, inedite — intitulat cam comercial — 
Dulcea mea Doamnă / Eminul meu iubit... El a avut cu 
adevărat un mare efect la public, dacă ne gândim că mai multi 
critici — şi încă dintre cei drastici — s-au lăsat seduşi de proza 
(adesea prea roză şi „intim” colorată a) acelor scrisori. 

Mai interesant, pentru cei impatimiti dintre noi, volumul 
de documente, cele mai multe inedite, tipărite de domnul 
George Munteanu. Merită să-i mulțumim pentru asta. 

Cât despre scrisorile din Eminul meu iubit... (pardon!), 
dorim să le vedem în volum, alături de facsimilele lor, pe 
toate. 


După vreun an şi jumătate (şi spun asta cu o bucurie 
reală), a trecut deci şi Anul Eminescu. Va veni altul, peste 25, 
peste 50, peste 100 de ani; dar acela, acelea va fi / vor fi ale 
copiilor, ale nepoților şi stränepotilor noştri. Faptul acesta la 
care tocmai mă refer ne bucură, dar ne şi pune pe gânduri; 
pentru că cei ce vor veni ne vor iubi, desigur, dar dragostea 
lor va fi una neîngăduitoare: va fi însoțită de întrebarea / de 
întrebările: ce ati făcut, cum aţi făcut, de ce ati făcut aşa şi nu 
altfel? 

Toate acestea înseamnă că munca bibliotecarului abia 
acum începe. Este prima dată în istoria culturii noastre că 
aniversarea unui mare scriitor ne pune în fata atâtea mari şi 
(chiar) noi sfidări în materie de meserie, mai ales dacă avem 
în vedere şi tezaurul de carte eminesciană şi eminescologică 
de care instituția noastră dispune, dacă ţinem seama de 
Biblioteca Eminescu (donația Ion C. Rogojanu) din cadrul ei, 
de Laboratorul de Cercetare Eminescologică creat anul 


trecut, de sesiunile ştiinţifice anuale organizate de noi şi nu în 
ultimul rând, de revista Studii eminescologice / Études sur 
Eminescu / Eminescu Studies / Eminescu Studien pe care o 
edităm în colaborare cu Catedra de Literatură Comparată, 
Teoria Literaturii şi Estetică de la Universitatea „Al. I. Cuza” 
din laşi. 


De fapt munca bibliotecarului, la care se adaugă cea a 
cercetătorului, nu începe abia, ci continuă, la alte „cote”, mai 
complexă şi mai dificilă; cu atât mai mult cu cât ne-am 
propus nu doar o activitate de ordonare, de catalogare (şi de 
editare a cataloagelor: primul volum a şi apărut), ci şi una de 
repunere în valoare, de reeditare pe baze noi a operei 
eminesciene (potrivit unei alte concepții la care ne obligă 
starea de integralitate a ei), precum si un proiect de herme- 
neutică a creației autorului lui Memento mori. 


Sunt destule motive deci să ne punem şi întrebarea pe care 
bibliotecarul (pare că) şi-o pune mai rar — aceea asupra valorii 
studiilor / cărților de exegeză eminesciană apărute în ultimul 
an şi jumătate. Aceasta ar fi, pentru noi, o obligaţie în plus 
care presupune şi o radiografiere a referintelor critice din 
reviste şi alte publicaţii şi chiar (de ce nu?) întocmirea unor 
„topuri” eminescologice care ar putea fi utile activităţii 
noastre din cadrul Laboratorului de Cercetare Eminescologică, 
studenţilor, masteranzilor, doctoranzilor, specialiştilor din 
toată ţara. 

Si ar mai fi încă un lucru de făcut: dezvoltarea relaţiilor 
cu eminescologii şi literatii din unele tari unde există o 
oarecare tradiţie în domeniu, sau în altele unde ea s-ar putea 
crea. Noi avem deja un început bun in această privință. 
Directorul uneia dintre cele mai cunoscute reviste de 
romanistică din Europa, „Cahiers d’Histoire des Litteratures 
Romanes/ Romanistische Zeitschrift fir Literaturgeschichte”, 
profesorul augsburghez dr. honoris causa al Universităţii din 
Iasi, Henning Krauss, a fost oaspetele nostru şi a publicat în 


Studii eminescologice, nr. 2/2000, o amplă cercetare asupra 
unei poezii de tinereţe a lui Eminescu. Noi vom continua 
colaborarea cu domnia sa şi dorim s-o extindem şi în alte arii 
ale culturii europene. 

„Bilantul” anului Eminescu se află abia la început şi, cu 
siguranță, ne va ocupa, multă vreme, interesul şi munca 
noastră. În ciuda numelui său, el ar putea deveni, pentru că se 
află mereu în mers, un nou început în ordonarea cadrului şi 
direcțiilor cercetărilor eminescologice. 


Editorial 


Eminescu — 150 
Câteva mărturii — II 


Ioan CONSTANTINESCU 


Scriam prima parte a acestui editorial cu puţin timp înainte 
de jumătatea Anului Eminescu. Recitind-o acum, când 
ecourile a ceea ce numeam „marele spectacol” aproape că 
s-au stins, mă miră unele propoziții ori fraze de atunci care 
acum au o alură aproape... „premonitorie”. Vorbeam despre 
trecerea noastră de la o lene evidentă în materie de emi- 
nescologie, la o särguintä abia bănuită în direcţie editorială, 
de organizare de congrese, simpozioane, sesiuni ştiinţifice, 
emisiuni de radio şi televiziune şi altele asemenea. Totul s-a 
constituit într-un uriaş spectacol, cu episoade mai mult sau 
mai putin reuşite — şi în străinătate. lar el a continuat până în 
primăvara anului 2001, pentru că medalii aniversare au fost 
oferite, din felurite motive, până nu demult. De fapt, ceea ce 
s-a petrecut în a doua jumătate a anului 2000 şi în primele 
luni ale celui curent a depăşit, de departe, toate „prognozele”... 
pesimiste. 


O spun, fără a dori să mâhnesc pe nimeni, că dacă cineva 
ar face un „inventar” al cărților şi studiilor / eseurilor / 
articolelor eminescologice din ultimele 18 luni ar trebui să 


conchidă că românul nu s-a născut poet, ci... eminescolog. 
Am în faţă un asemenea „inventar”, se înțelege, incomplet, o 
bibliografie selectivă ce cuprinde mult peste o sută de cărţi si 
câteva clăi umflate de alte texte... „exegetice”. Sunt înclinat 
să-i dau dreptate (recunosc: destul de târziu) unui coleg 
bucureştean care ne recomanda un post îndelungat în materie 
de Eminescu. Eu aş fi mulţumit măcar cu câteva „posturi de 
Paşte”, puse unul lângă altul: poate aşa am căpăta puţină 
„mântuire”. Probabil că astfel se explică faptul (cer îngădu- 
inta cititorului pentru această mărturisire) că n-am încredințat 
nici unei edituri o carte unitară despre autorul Gemenilor (nu 
mă refer deci la o „culegere” de articole), deşi ea este, într-un 
fel, închegată de mai multi ani. 

În mod cert, nu în primul rând cantitatea textelor 
eminescologice determină saturatia pe care o încercăm, ci mai 
ales absenţa punctelor de vedere, a unghiurilor de analiză noi, 
lipsa, în cele mai multe cazuri, a unei discipline hermeneutice 
severe, revenirea la aproape aceleaşi poncife interpretative, 
tentativa / tentatia de „întoarcere pe dos” a unor opinii 
verificate pe texte ale lui G. Călinescu, I. Negoitescu sau 
Edgar Papu, ignorarea unor sugestii fecunde existente, de 
pildă, în Testamentul unui eminescolog, lucrul improvizat, 
făcut „după ureche”, sau, şi mai grav, necunoaşterea Operei, 
acum accesibilă tuturor, în integralitatea ei. Şi mai este un 
fapt de care depinde, poate, neajungerea celor enumerate 
aici: vaga, fragmentata, superficiala cunoaştere (stăpânire 
neprofesionistă) a literaturii europene contemporane cu 
Eminescu. Aşa se face că autorul atâtor poeme surprinzătoare 
şi astăzi prin gândul şi forma lor de expresie (Melancolie, 
Urât şi sărăcie, Bolnav în al meu suflet, Ca o făclie, 
Confesiune, O, Lebensglück, Demonism şi multe altele), că 
unul dintre cei mai expresivi poeţi ai esteticii uratului din 
epoca aceea (Când te-am văzut, Verena, Gelozie, Dezgust, 
etc.), că poetul în opera căruia numeroase texte sunt / devin 
metatexte, autocomentariu este menţinut prizonier al 
preromantismului, considerat „romantic întârziat” ori, în cel 

mai bun caz pieton involuntar pe cărările mărginaşe ale 
modernităţii în tensiunea, în suferințele căreia el trăia. Acest 
din urmă adevăr ni-l spune Eminescu însuşi, în ceea ce noi 
numim a cincea versiune a Melancoliei, care continuă, într-un 
stil complet nou şi cu o forță neobişnuită, diferită de aceea a 
tuturor „antumelor”, varianta apărută în „Convorbiri literare” 
la 1 septembrie 1876; doar că noi trebuie s-o citim şi să 
încercăm a o înţelege, iar asta nu este posibil decât situând-o 
în contextul literaturii epocii: 

„Ca o poveste să-mi aud viaţa, 

Ca pe un mit eu să mă văd pe mine: 

A fost odată-n lume-un Împărat 

Şi a făcut aşa ş-aşa ş-apoi 

Apoi va fi murit... Astfel s-aud 

Repovestit ca de-o străină gură 

Viaţa ăstui biet, sărman Cesar, 

Dar nu — în mine bate — inima lumii 

Si tot ce simte ea si eu simtesc. 

Ah, despre asta nimenea nu spune 

Si-asta-i diferenta-ntre viaţă 

Si poveste. 

De-astă miserie tristă, solitară 

De-acel pârâu de sânge închegat 

Unde-mparatul este cersitor, 

De acea carne sfasiata care 

Etern doreşte si nemărginit, 

De-aceea nimeni, nimeni nu vorbeste, 

Ei nici văd faţa, ei văd sfinxul rece, 

Ei văd icoana, înțelesul nu” (s.n.). 


Nemulțumit de felul în care poezia se nutreşte din suferin- 
ta modernă — şi acesta nu e singurul text in care ne-o spune —, 
la lectura lui, şi asta a fost, desigur, voinţa poetului care a 
lucrat mereu pe manuscrisele sale, auzim parcă unele acorduri 
din Trakl, Bacovia sau Benjamin Fondane. 

Performanţele „congreselor” organizate cu acelaşi prilej în 
sträinätäturi n-au excelat nici ele decât, poate (ce-i drept: nu 
peste tot), prin menţinerea jenantă a vechilor ticuri comuniste 
pe tema: literatura română în lume. În câteva locuri, au lipsit 
adevărații specialişti autohtoni (adică străini), au fost pre- 
zenti, în schimb, vechi şi noi turişti culturali, iar diferendele 
(acolo unde s-au produs) — n-am folosit termenul „sfadă” — 
s-au rezolvat ca şi cele mai multe comunicări, în dulcea limbă 
românească. Despre unul dintre aceste congrese aniversare 
s-au publicat în tara comentarii foarte severe (două dintre ele 
au fost semnate chiar de directorul Centrului Cultural Român 
din acel oraş sudic !). Ca o „compensatie”, în stil autohton, 
despre un colocviu de la Berlin, cu un public cunoscător şi 
curios în materie de Eminescu, deşi în mare parte, necu- 
noscător de limbă română, nu s-a scris nici un rând în presa 
din ţară. Până la urmă, totul a fost bine, pentru că, se înţelege, 
s-a terminat cu bine. Presupun că s-a consumat întreg stocul 
de medalii (ceea ce nu înseamnă că, pe ici, pe colo, nu vor fi 
fiind eminescolatri sau eminescofobi nemulțumiți că n-au 
primit vreuna), că librăriile şi-au făcut preaplinul, ca şi 
bibliotecile. Putem fi siguri, de asemenea, că trupa de emi- 
nescologi de ocazie şi-a îndeplinit misiunea şi se pregăteşte să 
nu rateze cumva comemorarea care va veni în curând — în 
2009. 

Între timp, s-au făcut si bilanturi, cele mai multe: în tonul 
triumfalist, în cea mai „binefăcătoare” tradiție naţională 
(„realizări”, „nerealizări” etc.) cu mici „glumite” de tipul 
«„sacoşa” Eminescu are de toate». Jenant este că, în unele 
„bilanturi” se sare cam riscant peste cal / peste cai. Un 
bilantist foarte „curajos” scrie, în... anul 2001, despre 
„ruşinea pentru această generație de care nu ne absolvă 
nimeni în veci, a... comemorării morţii poetului în 1989”. Un 
altul, sau tot el, îl citează de două ori pe Cristian Tiberiu 
Popescu (fost sau actual? mare dregător la Ministerul 
Culturii) pentru o piesă şi un spectacol (Eminescu) de o 
calitate foarte proastă şi, de asemenea, pentru o carte confuză 

— Eminescu. Antiteza, precum şi pe un alt autor al cărui volum 
(„carte de referință”, scrie el) a fost făcut ferfenitä în aceeaşi 
revistă unde specialistul în Eminescu îşi publică „bilantul”. 
Măsura este depăşită până dincolo de orice limită, atunci când 
cronicarul Anului Eminescu îl elogiază pe un pretins regizor, 
autorul unui film de televiziune — Crucea cuvântului 
românesc — primit extrem de critic de participanţii la 
dezbaterea ce a avut loc la Botoşani în ziua de 16 ianuarie 
2000, după premiera peliculei. Noi înşine am scris despre 
acest „film” (v. „Studii eminescologice”, 2, p. 18) în aceşti 
termeni: „În totul” (filmul demonstrează) „o neînțelegere 
crasä a personalităţii şi a destinului marelui scriitor, o absență 
totală a simțului artistic şi a măsurii lucrurilor, o nesocotire, o 
agresiune asupra gustului public rar întâlnite.” Bilanţ, bilanț! 
dar s-o ştim şi noi. Si iată că o ştim! 

Ar fi nedrept să încheiem astfel mărturiile noastre. În Anul 
Eminescu, sau în pregătirea lui, au apărut mai multe cărți cu 
adevărat de referință: 


1. — mai întâi câteva ediţii ale Operei. Se detaşează, de 
departe, cea din colecţia „Opere fundamentale” iniţiată de 
Preşedintele Academiei Române, profesorul Eugen Simion: 
cinci volume, îngrijite de un mare specialist, Dimitrie 
Vatamaniuc, şi însoţite de o excelentă prefaţă scrisă de 
coordonatorul colecţiei (Bucuresti, Academia Română — 
Univers enciclopedic, 1999); 
— ar mai putea fi citată aici şi reeditarea volumul V, 
după ediția Perpessicius, Opere. Poezii postume, 
Bucureşti, „Saeculum 1.0.”, 2000; 
2. — apoi, documente diverse: 
— George Muntean, O sută de documente noi, 
Bucureşti, „Eminescu”, 2000; 
— Eminescu — Veronica Micle, Dulcea mea doamnă — 
Eminul meu iubit, laşi, Polirom, 2000. 
3. — în sfârşit, pentru aceste scurte mărturii, extrem de 
interesanta carte a domnului Helmuth Frisch, o cercetare 

fundamentală: Sursele germane ale creaţiei eminesciene, 
Bucureşti, „Saeculum 1.0.”, 1999, două volume. 


Dacă Anul Eminescu ne-ar fi adus doar atât (este însă mult 
mai mult, cum o dovedeşte Bibliografia de la finele revistei 
noastre) — am avea destule motive să fim foarte mulțumiți: 
eminescologii şi ucenicii lor au acum, în plus, foarte impor- 
tante instrumente de lucru ce le oferă perspective creatoare pe 
care unii dintre noi le sperau doar în urmă cu câţiva ani. 
Eminescologia are şanse şi îndemnuri să treacă într-o altă 
vârstă a ei. 


Eminescu 
Natură şi poezie 


Ioan CONSTANTINESCU 


Lirica lui Eminescu este uneori considerată drept o 
„sinteză” a romantismului, într-un fel asemănător cu cea a lui 
Hugo, dar, în acelaşi timp, ea ar trebui să ilustreze cele mai 
importante tendinţe ale poeziei europene de după Baudelaire: 
asertiune prezumtivä ce numeşte condiția normală a unei 
creaţii de excepţie ce se constituie temporal în afara curentu- 


lui şi modei romantice. 


Cunoaşterea reală / textuală a întregii opere a poetului, 
posibilă acum, după încheierea ediției Perpessicius - Cretia - 
Vatamaniuc, ar putea duce şi la o nouă considerare / situare a 
raporturilor om-natură, naturä-poezie în contextul literaturii 
secolului al XIX-lea. 

Autorul Panoramei deşertăciunilor a parcurs marea 
experienţă a liricii veacului romantic, de la Novalis, Byron şi 
Hugo (pe cale livrescă, dar şi direct la „surse”, în perioada sa 
vieneză-berlineză), până la Puşkin, Mörike, Robert Browning 
ori Conrad Ferdinand Meyer, în deceniile postromantice. 
Ne-o dovedesc acum nu doar textele apărute în volumul al 
XV-lea din seria de Opere, ci şi unele exegeze recente, cum 
este deja reputata carte a lui Helmuth Frisch — Sursele 

germane ale creaţiei eminesciene (Saeculum I. O., Bucuresti, 
1999). Aşa se motivează, poate în primul rând, diversitatea 
tematică/ ideatică şi polivalenta stilistică ale operei şi tot 
astfel marea ei deschidere către vârsta modernă a literaturii. 


Una dintre componentele de Weltanschauung a romantis- 
mului — universul înțeles ca un întreg ale cărui parti 
constitutive sunt confluente — rămâne, şi la poetul român, o 
realitate substanțială a creaţiei sale, chiar dacă ea se supune 
metamorfozelor ce se petrec în lirica epocii şi nu este, aşadar, 
singura dominantă a structurii stilistice a poeziei eminesciene 
a naturii. Dintre toate textele ce pot fi invocate aici: Dacă 
treci râul Selenei, Când crivățul cu iarna... Memento mori, 
Eco, În căutarea Șeherezadei ş.a., Miradoniz oferă imaginea 
„sintetică” a universului-templu, a naturii-templu, unul 
cuprinzându-l pe celălalt: 

„Colo un nor se naltä sfânt şi sur, 

Se-ncheagă, se formează — 'ncremeneste, 

Devine — un templu grec şi plin de umbra 

Columnelor ce-l înconjor — şi prin columne 

Trece — argintoasă câte-o rază — a lunei. 

Ea drumul ia spre — acel castel. Diădema-i 

De diamante-n stele contopite 

Brilează-n noapte — tăriile negre 

A domei se-nsenină şi ea intră 

În el... 

Miradoniz avea palat de stânci. 

Drept streaşină avea un codru vechi 

Si colonadele erau de munţi în sir 

Ce negri de bazalt se înşirau, 

Pe când deasupra streaşina antică, 

Codrul cel vechi fremea îmflat de vânt...” (s.n.) 


Iar finalul poemului sugerează înțelesul esoteric al acelei 
confluenţe dintre componentele întregului: 

„... Zina Miradoniz 

(...) ajunge în grădina ei de codri 

Si rătăceşte, — o umbră argintie 

Si luminoasă-n umbra lor cea neagră; 
Ici se pleacă spre a culege o floare, 
Spre-a arunca în fluviul bătrân, 

Colo aleargă dup-un flutur, 

ÎI prinde — îi sărută ochii şi-i dă drumul; 
Apoi ea prinde-o pasăre măiastră 

De aur, se aşează-ntr-a ei aripi 

Si zboarä-n noapte printre stele de-aur.” 


Paradoxul acestei stări a universului-templu / a naturii— 
templu este că, la Eminescu, ea e echilibrată / „inutilizată” de 
o stare contrară; paradox dedublat, la rândul său, de două 
fapte: 

a) ambele stări se constituie aproape concomitent şi 

b) ele se lasă, fiecare, chiar dacă nu în aceeaşi măsură, 
motivată / „determinatä”, într-un fel sau altul, de câteva 
ipostaze secundare ale relaţiei om — natură întâlnite mai 
pretutindeni în literaturile europene ale romantismului. 

Le enumăr, în ceea ce urmează, pe cele mai importante, 

înainte de a caracteriza cea de a doua stare numită mai 

sus: „natura mamă”, natura umanizată, natura ca spaţiu de 

refugiu, ca „état d'âme”, precum în Lacul, Dorinţa, O, 

rămâi, Sara pe deal, Mai am un singur dor ş.a., ipostaze 

ce se situează, si în cazul lui Eminescu, la nivelul 

„neptunic” al poeziei. Nu lipseşte nici perspectiva com- 

plementară, aceea asupra naturii ostile, ca la Shelley, 

Leopardi sau Vigny: 

„Norul ţipă, marea latră, 
Plioscăind de stânci în veci, 
Si scheletele de piatră, 

În natura cea maratră, 
Stau bătrâne, slabe, seci.” 
(Cine-i, s.n.) 

Această imagine, la prima vedere neromantică, apare în 
câteva dintre textele timpurii ale lui Eminescu şi se constituie 
într-un fel de contraparte a acelei ipostaze a omului aflat în 
armonie cu natura. Dubla situare / poziţie a poetului român nu 
e nouă în lirica europeană, iar ea este evidentă nu doar la 
autorii importanţi, ci şi la cei de valoare medie, ca, de pildă, 
Victor de Laprade la care devine dominantă. Noutatea se 
arată totuşi, la Eminescu, în interconditionarea şi evoluţia 
acestor două ipostaze diferite — natura maternă-natura 
vitregă — şi în consecințele pe care le determină în planul 
structurii şi semnificației poeziei sale. 


Se ştie că romanticii nutreau dorinţa, chiar convingerea că 
pot reinstaura unitatea cu cosmosul: este una dintre cauzele 
care au dus la poezia naturii / poezia despre natură ca 
tendință dominantă în literatura acelui timp. Generaţia lui 
Eminescu şi Rimbaud, în descendența directă sau indirectă a 
lui Baudelaire, a înțeles că realizarea acestei unități este 
iluzorie şi imposibilă. Separatia de natură, conştiinţa rupturii 
îşi au originea într-o nouă înţelegere a relației om — cosmos. 
Până la această nouă Weltanschauung, al cărei parcurs nu a 
fost nici liniar şi nici constant ascendent, Eminescu vedea în 
natură ca şi primul Baudelaire, „nu o realitate existentă în 
sine şi pentru sine”, ci un puternic rezervor de analogii şi 
corespunderi. În termenii autorului Florilor răului, creaţia 
este asemenea unui ansamblu de figuri ce necesită o des- 
cifrare, un ansamblu viu a cărui limbă este traductibilă în 
limba poeziei. 

Certitudinea existenței unui astfel de limbaj universal 
capătă o expresie desăvârşită în Memento mori sau în Călin 
Nebunul: 


„Și cuminţi frunzele toate îşi comunică misteruri, 
Surâzând, clipind ascultă ochii de-aur de pe ceruri, 
Crenge rele imitează pân şi zgomotul de guri... 


Cine are-urechi s-auză ce murmur gurile rele 
Si vorbaretele valuri şi prorocitoare stele...” (1) 


„Pare că şi trunchii mândri poartă suflete sub coajă, 
Ce suspină printre ramuri cu a glasului lor vrajă, 
Crengile sunt ca vioare printre care vântul trece...” (2) 


Metafora naturii ca templu (la care mă refeream şi mai 
sus) este o urmare directă a acestei vechi înţelegeri a cosmo- 
sului. În lirica eminesciană, ea apare, am văzut deja, atât cu 
semnificația ei romantică şi, implicit, aceea din opera 
primului Baudelaire, atunci când poetul se mai afla în ori- 
zontul înrâuririi lui Alphonse Louis Constant / Eliphas Levi 
(mai ales a celui din Les Correspondences), dar şi cu înţelesul 
naturii ca ruină a unui templu: v. Melancolie, Apari să dai 
lumină, Gemenii ş.a. 

Cea dintâi (1876) este imaginea întoarsă din Miradoniz 
(1872), aceea a unui univers etajat, ca şi acolo — celest, 
terestru şi interior” —, doar că aici, în Melancolie, toate 
semnele lui sunt inversate. Doma cerului, „templul grec” au 
devenit „mormânt albastru”, „mausoleu” unde rezidează nu 
„regina tânără şi blondă — luna” (Miradoniz), ci „regina nopții 
moartă”. Doma terestră este acum „biserica-n ruină” ce „stă 
cuvioasă, tristă, pustie şi bătrână, / Şi prin ferestre sparte, prin 
uşi tiuie vântul — / Se pare că vräjeste şi că-i auzi cuvântul — / 
Näuntrul ei pe stâlpii-i, päreti, iconostas, / Abia conture triste 
şi umbre au rămas; / Drept preot toarce-un greier un gând fin 
şi obscur, / Drept dascăl toacă cariul sub învechitul mur.” 

Cât priveşte templul-om (universul interior), el este o ima- 
gine reflectată — şi ea întoarsă — a celorlalte două, constituită 
într-un fel asemănător şi în termeni aproape identici cu cei de 
mai sus: 


D v, studiul nostru Melancolie. O analiză structurală, în „Caietele Mihai 
Eminescu”, VI, Bucureşti, Eminescu, 1985, p. 175-185. 

„Credința zugräveste icoanele-n biserici — 

Şi-n sufletu-mi pusese povestile-i feerici, 

Dar de-ale vieţii valuri, de al furtunii pas 

Abia conture triste şi umbre-au mai rămas. 

În van mai caut lumea-mi în obositul creier, 

Căci răguşit, tomnatec, vrăjeşte trist un greier; 
Pe inima-mi pustie zadarnic mâna-m tiu, 

Ea bate ca şi cariul încet într-un sicriu. 

Si când gândesc la viata-mi, imi pare că ea cura 
Încet repovestită de o străină gură. 

Ca şi când n-ar fi viata-mi, ca şi când n-aş fi fost. 
Cine-i acel ce-mi spune povestea pe de rost 
De-mi tin la el urechea şi râd de cäte-ascult 

Ca de dureri străine ? ... Parc-am murit de mult” (s.n.) 


Consecința şi înţelesul de deasupra al acestei „metamor- 
foze” aparent neaşteptate sunt o anume insträinare, o lepă- 
dare de sine („străină gură”, „dureri străine”, „râd de 
câte-ascult”) — expresii ale unei noi Weltanschauung caracte- 
rizată, între altele, şi de ceea ce s-a numit „creştinism în 
ruină”, 

În Miradoniz, ne întâmpină, de pretutindeni, temele vieţii, 
în Melancolie, dimpotrivă, temele morţii. Şi totuşi, un fapt pe 
care l-am putea considera de continuitate de la o stare la alta 
atrage atenția; în cazul ambelor texte, imagistica insotitoare 
pare să fie indiferentă la această ,,metamorfoza”: zäna 
Miradoniz, care împrumută câteva dintre atributele Selenei, 
„trece albă, dulce”, iar în Melancolie, „trece albă regina 
nopții moartă”, „dulce al nopţilor monarc”. 

„Metamorfoza” despre care vorbim este într-adevăr doar 
aparent neaşteptată. Miradoniz e substanțial dependentă de o 
lungă, atunci, tradiţie romantică; Melancolie (cu variantele 
ei), dimpotrivă, se constituie la toate nivelele ca un text de 
ruptură ce aparţine unei alte vârste a poeziei. Cele două 
poeme nu se află însă într-o relaţie de determinare, de deve- 
nire structurală de la unul la celălalt. Începuturile Melancoliei 

sunt anterioare cu aproximativ patru ani față de Miradoniz şi 
aparțin deceniului de după apariţia Florilor răului, deceniu 
hotărâtor pentru schimbarea de Weltanschauung numită mai 
sus, iar primele ei variante sunt acompaniate şi chiar antici- 
pate de alte texte, între ele — unul la care cu greu ne-am fi 
putut gândi că ilustrează acea stare contrară universului armo- 
nios al romanticilor. 

Într-un studiu recent, reputatul romanist Henning Krauß 
supune unei ample şi subtile analize un text considerat de 
multi dintre noi „banal”: Ce-ţi doresc eu tie, dulce Românie — 
şi-l situează într-un larg context european şi chiar extraeuro- 
pean: 

„Folosirea, în anul 1867, a unei alegorii personificate ca 
dulce Românie poate părea, la o primă privire drept învechită, 
«schiopätänd» în urma dezvoltării concepțiilor despre lume şi 
esteticii moderne. În Les Fleurs du mal (1857), mai ales în 
poeziile LXXV — LXXVIII din Spleen, Baudelaire a aşezat 
securea la rădăcinile gândirii alegorice tradiționale. Daca 
celor vechi lumea le apărea ca o carte enigmatică a naturii şi a 
istoriei care se lasă descifrată de inițiați prin metoda ale- 
gorezei, Baudelaire a arătat că ea se constituie ca disiecta 
membra a căror relație unele fata de altele nu mai îngăduie să 
fie determinată obiectiv”? 

Exegetul german trimite la una dintre poeziile Sp/een-ului, 
J'ai plus de souvenirs que si j'avais mille ans, şi afirmă că ea 
„ne prezintă imaginea unei extreme înstrăinări” — comentata 
de Hans Robert Jaus (în Baudelaires Rückgriff auf die 
Alleggorie: v. H. R. J., Studien zum Epochenwandel der 
ästhetischen Moderne, Frankfurt am Main, 1990, p. 187) 
astfel: 

„Adäncul imaginar, de secole, al timpului trece in 
simbolurile spaţiale ale dulapului, piramidei, mormântului, 


? Henning Krauß, Câteva consideraţii asupra poeziei patriotice de tinerețe 
a lui Eminescu. Ce-ti doresc eu tie, dulce Românie în context european, în 
Studii eminescologice / ... Eminescu Studien, 2, Clusium, Cluj-Napoca, 
2000, p. 29. 

cimitirului şi budoarului care toate — ca recipiente pentru 
lucrurile unui timp mort — lasă ca viaţa trecută, la care ele se 
referă, să devină de nerecunoscut”). 

În sfârşit, Henning KrauB îşi rotunjeşte analiza structurii 
alegorice din Ce-fi doresc eu fie, dulce Românie cu o remarcă 
esențială: 

„În acest loc, Eminescu o rupe definitiv cu tendinţele 
romantic-retrospective ale literaturii nationale româneşti 
caracteristice secolului al XIX-lea.” 

Cu J'ai plus de souvenirs que si j'avais mille ans si 
Melancolie (plus variantele) ne aflăm în fata unui univers 
sfârtecat — disiecta membra — ale cărui răsfrângeri sunt 
evidente şi în planul cel mai adânc al fiinţei. Situarea alături a 
textelor lui Baudelaire şi Eminescu ne atrage atenția asupra 
unor frapante asemănări de Weltanschauung, de rezolvare 
metaforică şi chiar de dispunere terminologică: 

„J'ai plus de souvenirs que si j'avais mille ans. 

Un gros meuble a tiroirs encombre de bilans 

De vers, de billets doux, de proces, de romances, 

Avec de lourds cheveux roules dans des quittances, 

Cache moins de secrets que mon triste cerveau 

C’est une pyramide, un immense caveau, 

Qui contient plus de morts que la fosse commune. 

— Je suis un cimetiere abhorre de la /une, 

Ou comme des remords se trainent de /ongs vers 

Qui s’acharnent toujours sur mes morts les plus chers. 

Je suis un vieux boudoir plein de roses fanées, 

Ot git tout un fouillis de modes surannées, 

Ot les pastels plaintifs et les pales Boucher, 

Seuls, respirent l'odeur d'un flacon débouché. 


Rien n egale en longueur les boiteuses journées, 
Quand sous les lourds flocons des neigeuses années 


9 Apud Henning Krauß, loc. cit. 
® Ibidem, p. 33. 

L’ennui, fruit de la morne incuriosite 

Prend les proportions de l'immortalité. 

— Désormais tu n'es plus, ô matière vivante! 

Qu'un granit entouré d'une vague épouvante, 

Assoupi dans le fond d'un Saharah brumeux! 

Un vieux sphinx ignore du monde insoucieux, 

Oublié sur la carte, et dont l'humeur farouche. 

Ne chante qu’aux rayons du soleil qui se couche.” 

Textele tocmai citate ale celor doi mari poeti sunt do- 
minate de sentimentul-gând al melancoliei, redefinit într-un 
fel asemănător de Baudelaire şi Eminescu, la o marcată dis- 
tantä de starea melancolică dizolvantă a romanticilor, ca şi de 
aceea ambiguă nervaliană, împărțită între impulsul deznă- 
dejdii şi dependența de un univers (cel puţin aparent) încă 
intact. El este spleen, ennui, urât, iar adâncirea lui în ori- 
zontul interior al ființei dislocă, reifică şi duce la o „extremă 
insträinare”. 

Simbolurile spatiale ce pästreazä / semnificä „lucrurile 
unui timp mort”, ca şi „actantii” lirici care participă la această 
metamorfoză sunt, la cei doi autori, asemănătoare sau chiar 
identice: 


Baudelaire Eminescu 

1. „une pyramide” 1. „mormânt albastru” 

2. „un immense caveau” 2. „mausoleul” 

3. „un cimetière” 3. „tintirmul” 

4. „abhorre de la lune” 4. „regina nopţii moartă” 

5. „triste cerveau” 5. „obositul creier” 

6. „long vers... sur mes 6. „ea bate ca şi cariul 
morts les plus chers” încet într-un sicriu” 

7. , Désormais tu n es 7. „Şi când gândesc la 
plus, 6 matière vivante! viata-mi, imi pare ca ea cura 
Qu'un granit entouré d'une Încet repovestită de o 

vague épouvante, straina gura, 
Assoupi dans le fond d’un Ca şi când n-ar fi viata-mi, 
Saharah brumeux!” ca şi cand n-aş fi fost”. 

Deşi la ambii poeţi e dominant regimul nocturn aflat sub 
semnul Selenei, textul baudelairean se axează aproape 
exclusiv pe datele universului interior, cu vagi trimiteri la 
datele lumii din afară — estompate de densitatea timpului 
acumulat subiectiv (,J’ai plus de souvenirs que si j'avais 
mille ans”), în vreme ce acela eminescian este o „constructie” 
pe trei nivele (celest, terestru şi dinlăuntru) — orientată către 
adäncimile fiintei-nefiintei, ceea ce îl apropie din nou de 
autorul francez. În consecință, metafora centrală e aceeaşi: 
cimitirul interior. 

„Un gros meuble ă tiroirs... 

Cache moins de secrets que mon triste cerveau 

C'est une pyramide, un immense caveau, 

Qui contient plus de morts que la fosse commune. 

— Je suis un cimetiere abhorre de la lune...”; 


el este, la Eminescu, mai mult sugerat în versiunea finală a 
Melancoliei, după ce, într-o variantă anterioară, cea în octo- 
silabi (databilă, aproximativ, 1868-1869), căpătase o expresie 
neechivocă: 

„Ah ! M-am gândit la viaţa mea 

Au nu e tot astfel şi ea? 

Căci multe fete-am întâlnit, 

Dar fură măşti ... a fost murit. 

Eu le-am pus cruci ... $i Şir cu şir 

Viaţa mea e cimitir” (Opere, I, p. 379, s.n.). 


Această asemănare frapantă — „Je suis un cimetiere” — 
„Viaţa mea e cimitir” — s-ar putea explica şi printr-o reminis- 
centä de lectură a poetului român (deşi ea se „motiveazä” cu 
adevărat în dialectica şi în substanța poeziei epocii) şi ar 
constitui un argument (unul, pe lângă altele) pentru presupu- 
nerea că Eminescu a cunoscut opera lui Baudelaire. Dincolo 
de acest fapt, mai mult marginal, merită să remarcăm că 
similitudinea metaforică despre care vorbim structurează o 

cuprinzătoare Weltanschauung europeanä, de la vest spre est, 
iar ea creşte şi din alte componente poetice şi filosofice şi se 
dovedeşte hotărâtoare pentru edificiul şi definirea modernită- 
til. 

Cele şapte puncte de apropiere marcate în paralela de mai 
sus atrag, în acelaşi timp, atenția asupra unor nuanţe deose- 
bitoare sau chiar diferenţe substanțiale de la un text la altul. 
În cazul lui Baudelaire, cimitirul interior este ,abhorré de la 
lune”; la Eminescu, dimpotrivă; s-ar putea spune că luna îl 
„binecuvântează” din „mausoleu-i mândru”: el este o reflecţie 
de gradul al doilea, filtrată de spațiul fintirimului terestru, a 
cimitirului celest. Reminiscentele din celălalt regim al naturii, 
cel romantic, se constituie, la autorul Spleen-ului, doar astfel, 
prin locul pe care-l mai acordă, de pildă, unei anume 
„sentimentalitäti”: 

„— Je suis un cimetière abhorre de la lune, 

Ou comme des remords se traînent de longs vers 

Qui s’acharnent toujours sur mes morts les plus chers.” 


(s.n.) 


Varianta în octosilabi (ca şi cea definitivă) a Melancoliei, 
dimpotrivă, este perimetrul liric al unei indiferente (conso- 
lidată de actul participativ dispretuitor, malefic si autodes- 
tructiv al eului liric) a cărei densitate sugerează dimensiunile 
nefiintei: 

„Căci multe fete-am întâlnit, 
Dar fură măşti ... a fost murit. 
Eu le-am pus cruci ... $i Şir cu şir 
Viaţa mea e cimitir” (s.n.). 


Mai mult, întreg corpusul poemului eminescian propune o 
sinteză a celor trei nivele despre care vorbeam, o concentrare 
de semnificaţii în orizontul cimitirului interior iar ele capătă o 
expresie întrucâtva enigmatică în textul publicat în 1876, 
suficient de explicită însă în prima lui versiune, cea cuprinsă 
în drama-fragment Mira: 

„Deschide-mi pieptul rece ... deschide şi să vezi ! 
Noptosul cimitiriu ce doarme sub coline 

Purtând în pieptu-mi pacinic atâtea mii lumine 
Ce s-a stins, mi-e lumea ... Bisericuța santa 

În care nu preoţii, ci vânt şi cobe cântă 

E sufletul. 

Vergina care moartă stă-ntinsă în tăcere 
E-amorul ce îl simt eu ...” 


Numeam mai sus consecințele adâncirii sentimentului— 
gând al melancoliei, a urâtului până la rădăcinile fiinţei. 
Pentru Baudelaire, natura era, ca pentru dintre personajele 
lui Sainte-Beuve din Volupte, „piatra şi cenuşa, granitului 
mormântului, moartea”. O spune el însuşi în finalul 
poemului J'ai plus de souvenirs ... (după ce adăuga acestei 
liste sumare alte câteva componente: „une pyramide”, „un 
immense caveau”, „un cimetière”, etc.): „Désormais tu n es 
plus, 6 matière vivante! / Qu'un granit... / Assoupi dans le 
fond d'un Saharah brumeux!...”; aici, poetul se dovedeşte 
încă o dată inconsecvent, întrucât revine, chiar dacă pentru 
foarte scurtă durată, la regimul diurn — e adevărat subtiat de 
umbrele amurgului — şi cu sugestia unei secrete vieţi a 
„sfinxului”: 

„Qu’un granit... 

Un vieux sphinx ignore du monde insoucieux, 

Oublié sur la carte, et dont l'humeur farouche. 

Ne chante qu’aux rayons du soleil qui se couche.” 


Cu toate reminiscentele despre care vorbim şi în ciuda lor, 
nu trebuie neglijat un fapt esenţial: ultimele versuri ale textu- 
lui situează întregul univers al Spleen-ului într-o semnifica- 
tivă perspectivă crepusculară. Se creează astfel o atmosferă ce 
justifică în mare parte scurtul comentariu pe care-l face Radu 
Petrescu în Părul Berenicei pe marginea fragmentului din 

Volupte citat anterior: „Teoria baudelaireană a artificialului 
nu era departe”. 

Despre realitatea artificialului la Eminescu există, ici şi 
colo, referiri mai mult negative. Probabil prima dintre ele îi 
aparţine lui G. Călinescu şi este prilejuită de o însemnare a 
poetului „care la prima vedere ar părea o curioasă pentru el 
iniţiere în arcanele paradisurilor artificiale” (s.n.)”. Nu este 
aici locul să intrăm în amănunte: o vom face la un alt capitol. 
Adăugăm doar că, începând cu Melancolie şi în întreaga eta- 
pă de creaţie numită de noi nevizionară, natura este departe 
de a mai avea bogăția miraculoasă şi paleta cromatică neobiş- 
nuită din Memento mori, Miradoniz ş.a.: ea devine în multe 
poeme o realitate restrânsă, sărăcită de o „metamorfoză” greu 
descifrabilă, o natură asemănătoare cu cea din Spleen şi poe- 
ziile din partea a doua a Florilor răului, uneori tangentă la / 
sau descinzând dintr-o irealitate pe care n-o putem numi decât 
senzorială. 

Imaginea naturii schitatä mai sus în fragmentele din 
Volupté şi J'ai plus de souvenirs... este extinsă şi adâncită în 
Melancolie cu câteva elemente din acelaşi registru negativ, 
unele dintre ele — „reluându”-le sau incluzându-le pe cele 
numite deja: luna moartă, „mausoleul”, „zidiri, ruine pe câm- 
pul solitar”, „tintirimul”, „biserica-n ruină”, „învechitul mur” 
ş.a. Elementul central al acestei naturi „denaturate” este 
moartea; el e dominant la toate cele trei nivele (celest, teres- 
tru, interior) şi iradiază semnificația ultimă a textului: 

a) „trece albă regina nopţii moartă”; 
„mormânt albastru”, „mausoleul mândru”; 

b) „tintirimul singur cu strämbe cruci”; 
„biserica-n ruină”; 

c) „viața mea e cimitir”; 
„parc-am murit de mult”. 

Faţă de poemul din Spleen, Eminescu se dovedeşte con- 
secvent, prin rămânerea decisă în regimul nocturn, prin 


> G. Călinescu, Opera lui Mihai Eminescu I, Bucuresti, 1933, p. 17. 

austeritatea terminologică — reflex, în planul limbajului, al 
arhitecturii riguroase a Melancoliei. Dar acolo, ca şi aici, 
entitățile spaţiale enumerate de Hans Robert Jaus (în esenţă — 
aceleaşi la Baudelaire şi la autorul Gemenilor) sunt „reci- 
piente” zadarnice pentru lucrurile / întâmplările unui timp 
mort care le modifică până la nerecunoaştere. Nu numai 
„viaţa trecută”, in general, ci şi propria fiinţă este supusă unei 
enigmatice şi profunde înstrăinări. Singura reacție a eului 
rămâne, ca la Eminescu, lepădarea, deriziunea de sine: 

„Și când gândesc la viafa-mi, îmi pare că ea cura 

Încet repovestită de o străină gură. 

Ca şi când n-ar fi viata-mi, ca şi când n-aş fi fost. 

Cine-i acel ce-mi spune povestea pe de rost 

De-mi tin la el urechea şi râd de cäte-ascult 

Ca de dureri străine? ... Parc-am murit de mult”. 


Din acelaşi nucleu iradiant al etapei nevizionare cresc 
numeroase alte texte care consolidează starea crepusculară, 
gândul descendent ale Melancoliei şi gravitează în orizontul 
ei de semnificaţii. Între ele, O,-ntelepciune, ai aripi de ceară! 
pare să fie o „sinteză” a schimbării de Weltanschauung 
despre care vorbim. 


Este evident mai întâi faptul că poemul rememorează 
starea anterioară a naturii, universul armonios ale cărui părți 
sunt confluente, omul însuşi fiind un ecou, un „receptacul” al 
acelui „paradis” de analogii şi corespunderi al etapei vizio- 
nare: 

„În viata mea de cäntece-nsotitä 

Se scuturau flori albe de migdal; 

Lumini şi flori gândirea mea suscită, 

O stea purtam pe fiecare val; 

Astfel duceam viata-mi poleitä 

De raza lunii şi de aur pal — 

În valea viselor — codri de cânturi, 

Unde — arfe — arbori suspinau în vânturi. 

Şi tot ce codrul a gândit cu jale 

În umbra sa pătată de lumini, 

Ce spune-izvorul lunecând la vale, 
Ce spune culmea, lunca de arini, 

Ce spune noaptea cerurilor sale, 

Ce lunii spun luceferii senini 

Se adunau în râsul meu, în plänsu-mi, 
De mă uitam răpit pe mine însumi”. 


Eminescu evocă aici (nu fără o anume nostalgie) condiția 
poetului de „ecou sonor în mijlocul” unui univers transparent 
în faţa căruia putea să exclame, aşa ca într-un vers „migra- 
tor”, asemeni unui inițiat cititor în cartea deschisă a naturii: 
„Și-s clare pentru mine enigmele-ncâlcite” (în Mureşanu, 
1876 şi chiar mai înainte) sau „Sunt limpezi pentru mine 
enigmele-ncâlcite” (în O, stingă-se a viefii..., 1879: aici, 
într-un context accentuat polemic şi autoflagelator). 

Este lesne de observat că, în cele două strofe citate mai 
sus, aproape toate verbele (cu o singură excepție — şi ea nein- 
tâmplătoare: „a spune”) sunt folosite cu forma lor de trecut, 
iar imperfectul, ca timp specific evocării, predomină. Dincolo 
însă de rememorarea unei vieţi „de cäntece-nsotitä”, dar 
consumată, şi a „codrilor de cânturi” — metaforă esenţială a 
etapei vizionare — se cuvine să remarcăm un alt fapt impor- 
tant pentru poezia eminesciană, ca şi pentru poetica ei. 

Strofa a patra din O,-nfelepciune ai aripi de ceară! („Şi tot 
ce codrul a gândit cu jale...”) poate fi considerată drept locul 
poetic unde Eminescu defineşte, în felul său (şi se defineşte 
ca), eu(l) planetar, expresie a unei stări de graţie, o concen- 
trare şi totodată o dispersie de energie cosmică şi creatoare, o 
centralizare şi o risipire de sine. Înţelesul final al consonantei 
cu acel univers armonios al trecutului este o întregime a 
ființei, un echilibru specific al ei: gândul codrului, vorbăreții 
luceferi, spusa izvorului, graiul cerurilor: 

„Se adunau în râsul meu, în plânsu-mi, 

De mă uitam răpit pe mine însumi”. 

„Vieţii poleite / De raza lunii si de aur pal” — şi atmosferei 
„codrilor de cânturi”, din cele două strofe ale Intelepciunii cu 
aripi de ceară (ele aparţin, de fapt, creaţiei anului 1872), 
Melancolie le opune existența cenuşie sub semnul morţii 
(„Viaţa mea e cimitir...” etc.), disonante de tot felul, o derută, 
un dezechilibru al ființei — „cauze” şi, în acelaşi timp, con- 
secinte ale extremei ei înstrăinări: 

„Se adunau în râsul meu, în plânsu-mi”, 
fata de: 

„Cine-i acel ce-mi spune povestea pe de rost 

De-mi tin la el urechea şi râd de cäte-ascult 

Ca de dureri sträine?...” (s.n.). 

Dincolo de insertia trecutului din „valea viselor”, devenită 
acum amintire zadarnică, O,-ntelepciune..., împreună cu 
textele din preajma ei, este, cum sugeram mai sus, din 
„stirpea” Melancoliei: dominant e acelaşi element central al 
naturii denaturate — moartea: „M-ai învăţat să nu mă-nchin la 
soarte, / Căci orice-ar fi, ce ne aşteaptă — moarte!”, sau: 
„Lipseste viata acestei vieţi”. 

Absența, care constituie axa tematică a textului, este cau- 
zată, din perspectiva etapei nevizionare de ,,intelepciune” — 
într-o acceptie neaşteptat diferită de aceea folosită / impusă 
de Eminescu în alte poeme: 

„O,-ntelepciune, ai aripi de ceară! (1) 

Ne-ai luat tot făr'să ne dai nimic, (2) 

Putin te-nalti şi oarbă vii tu iară (3) 

Ce-am zis o vreme, altele deszic, (4) 

Ai desfrunzit a visurilor vara (5) 

Şi totuşi eu în ceruiri te ridic... (6) 

Tu ai stins ochiul Greciei antice (7) 

Secata-i braţul sculptorului grec... (8) 

Cu-a tale lumi, cu mii de mii de stele, (9) 

O, cer, tu astăzi cifre mă înveţi; (10) 

Putere oarbă le-arunca pe ele...” (11) (s.n.). 

Văzută si ea în registrul melancoliei, înţelepciunea se 
arată asemenea unei stihii, omul nu o are în puterea lui: e 
distrugătoare şi malefică. Patru dintre versurile de mai sus (5, 
7, 8 şi 10) trimit la condiţia creatorului (poetului) „naiv” (în 
înţeles schillerian) aflat în armonie cu universul său, ca parte 
integrantă a lui. 

În 1879, suntem cu acest text, departe de noima luminoasă 
şi constructivă a înțelepciunii din poemul În căutarea 
Șeherezadei (1874). 

Se ştie că, în opera lui Eminescu, profetul, magul, regele, 
înțeleptul sunt „personaje” privilegiate; uneori, două sau chiar 
trei dintre aceste figuri centrale sunt întrupate în unul şi ace- 
laşi „personaj”. Seherezade — „regina cea-nteleaptä”, „profeta 
vrăjitoare” este o chintesentä a lor —, se află pe treapta cea 
mai de sus a figurilor imaginarului eminescian. 

Călătoria din În căutarea Șeherezadei aminteşte, într-un 
fel, de Le Voyage, dar mai ales de Le Bateau ivre şi 
L impossible şi trimite, întrucâtva, prin nostalgia unei anume 
gândiri orientale, la Also sprach Zarathustra. Baudelaire îşi 
„tălmăceşte” voiajul într-o manieră paradoxală (,,... les vrais 
voyageurs sont ceux-lă seuls qui partent! / Pour partir...”), 
Rimbaud şi Eminescu numesc explicit cauza călătoriei lor, iar 
Nietzsche nu pare nicidecum interesat de ea. Motivația este 
însă, pentru toți cei patru mari scriitori, evident — asemănă- 
toare: ea vine dintr-o conştiinţă acută a „apusului de zeitate” 
(în termenii autorului Panoramei deşertăciunilor), a mai 
cunoscutei, în plan european, Götterdämmerung, altfel spus — 
a „morţii lui Dumnezeu” (Eminescu, Nietzsche), care, într-un 
anumit sens, semnifică şi moartea naturii, dintr-un sentiment 
de nou fin de siecle al unei civilizaţii obosite, aproape de 
ruină, dominată de o Weltanschauung constrângătoare / cre- 
pusculară. 

În Le Voyage Baudelaire face un „buletin” neîndurător 
acestei lumi, generalizând: 

„L Humanité bavarde, ivre de son génie, 

Et, folle maintenant comme elle était jadis, 

Criant à Dieu, dans sa furibonde agonie: 
«O mon semblable, 6 mon maitre, je te maudis!» 


Et les moins sots, hardis amants de la Demence, 
Fuyant le grand troupeau parqué par le Destin, 
Et se réfugiant dans l'opium immense! 

— Tel est du globe entier l'éternel bulletin.” 


Eminescu îşi vede lumea într-un fel asemănător, implicit 
polemic şi cu aceeaşi distanţă severă, doar că el se limitează 
la civilizaţia Vechiului Continent: 

„Nu crede însă că în doruri vane 

Caut norocul spre-a te-afla pe tine, 

Noroc lumesc — zâmbiri aeriane! 


Las pe-altii să zidească din ruine 
Zidiri de-o zi pe răbdătoarea spată 
A vechiului pământ, ce nu-s de mine. 


În furnicarii din Apus ei toată 

Viata-si fac doruri vane, nebune 

Nu ştiu că-n lume nu-i ceea ce cată. 

Ei caut adevăr — găsesc minciune. 

Neam vine şi neam trece — toți se-nşală.” 


Diferenţa, în acest loc, între cei doi poeți este însă evi- 
dentă. Călătorul Baudelaire vrea să se lepede de spleen, de 
ceea ce el numeşte „Le spectacle ennuyeux de l’immortel 
péché”; el nu spune că ar căuta „la sagesse”: de aici poate şi 
concluzia călătoriei sale — „Amer savoir, celui qu'on tire du 
voyage!” — şi ea o „floare a răului” —, precum şi apelul din 
finalul poemului: „O Mort, vieux capitaine, il est temps! 
levons l'ancre!” (...), „pour trouver du nouveau!”. 

Autorul Florilor răului se dovedeşte prea dependent de 
seductiile morbide ale occidentului, de bogăţia aparentă a 
„adevărului” său. Eminescu pare decis să se desprindă de ele: 

„De gânduri negre-i grea antica-mi navă: 
Nu ştiu pe vane căi-s ori menite? 
Corabiei apusene grea de gânduri 
Sinistre — eu pe valuri îi dau drumul, 
Frântă pe stânci se risipeşte-n scânduri. 


Căci mintea cea de-ntelepciune goală 
Oricât de multe adevăruri ştire-ar, 

Izvor de amărâre-i şi de boală. 

Uşor trage prezentul la cântarul 
Intelepciunii — Şi ea-i fericirea 

Cu-a răsăritului averi samarul 

Eu mi-l incarc, cu-a lui gândiri — gândirea.” 


Se ştie că, în epocă, „era la modă” o „tentation de l'Orient” 
înțeleasă adesea doar ca o prelungire a căutării şi plăcerii 
exoticului. Adevărata întâlnire cu Orientul a fost, în cazul 
câtorva dintre autorii mari ai vremii, decisivă; căutarea lui era 
una metafizică, hotărâtoare în definirea fiinţei. Rimbaud este, 
poate, cel dintâi care scrie decis despre „le marais occidentaux” 
şi care-i caracterizează pe gânditori — ,,Philosophes, vous étes 
de votre Occident”, el credea, de asemenea, că spiritul este 
autoritate, adică supunere: „L'esprit, scrie el în L’impossible 
(Une Saison en enfer), veut que je sois en Occident. Il faudrait 
le faire pour conclure comme je voulais. 

J'envoyais au diable les palmes des martyrs, les rayons de 
l’art, l'orgueil des inventeurs, l’ardeur des pillards; je 
retournais à l'Orient et à la sagesse première et éternelle.” 
(s.n.). 

Rimbaud, apoi, adaugă această frază ce conține în ea o 
presimtire a esecului: „Il parait que c'est un réve de paresse 
grossière!” 

Eminescu nutreşte acelaşi vis plin al Orientului, mai ales 
că el „ajunge” la „Regina cea inteleaptä”, Scherezade, la a 
cărei privire, cum scrie el: „Dureri şi ani, şi toate îmi 
disdaun... ”. lar ea pare să-i deschidă europeanului un drum 
pe care el nu-l poate totuşi urma: 

»... Eu am ştiut, străine, 

Că ai să vii — a dorurilor pradă — 


Ca să m-asculti şi să duci de la mine 
A-ntelepciunii ş-a frumuseții floare, 
Să luminezi gândirile din tine. 


Eu am ştiut — profetă vrăjitoare — 
S-atrag cu-a tainelor şi-a basmei rază 
Poeți cu inimi ceruri-doritoare. 


Ridică-te şi vino de te-aşază. 
Ici, lângă mine, sui pe perna asta... 
Cu bratu-i gol şi alb ea o-nfoiază. 


Am ascultat... M-am răzimat cu coasta 
De dulci gătite perini — iar genunchiul 
Plecat... c-admiratori din vremea fastă” (s.n.). 


Gestul de refuz al occidentalului de a se integra în lumea 
din „ţara înţelepciunii” („m-am räzimat cu coasta...”) vine din 
conştiinţa lui de străin pe care o numeşte chiar Şeherezade. În 
acea Weltanschauung caracterizată, în strofele din 1872 ale 
poemului O’-ntelepciune..., într-un fel „romantic” („În viata 
mea de cäntece-nsotitä / Se scuturau flori albe de migdal; / ... 
Astfel duceam viata-mi poleită / De raza lunii si de aur pal — / 
În valea viselor — codrii de cânturi, / Unde — arfe — arbori sus- 
pinau in vänturi.”), se produce o fisură, cu atât mai evidentă 
cu cât, în poemul Șeherezadei (1874), Eminescu făcea apolo- 
gia înţelepciunii ca „refugiu”, ca tel al călătoriei. Această 
fisură coboară în adâncimea ființei şi devine, în varianta 

ultimă a textului, expresia explicită a eşecului existenţial şi 
poetic: 

„O,-ntelepciune, ai aripi de ceară! 

Ne-ai luat tot făr 'să ne dai nimic, 


Tu ai stins ochiul Greciei antice 

Secata-i braţul sculptorului grec, 

Oricât oceanu-ar vrea să se ridice 

Cu mii talazuri ce-nspumate trec, 

Nimic el noua nu ne poate zice 

Căci glasul tău urechea noastr-o schimbă: 
Pierdută-i a naturii sfântă limbă. 


În van cat întregimea vieţii mele 

Si armonia dulcii tinereti; 

Cu-a tale lumi, cu mii de mii de stele 

O, cer, tu astăzi cifre mă înveţi; 

Puterea oarbă le-aruncä pe ele, 

Lipseşte viata acestei vieți, 

Ce-a fost frumos e azi numai părere — 

Când nu mai crezi, să cänti mai ai putere?” (s.n.). 


Un mare poet şi eseist româno-francez — l-am numit pe 
Fundoianu — scria într-o carte esențială, Rimbaud le Voyou 
(Paris, 1933): «S-ar spune că, în fiecare epocă a istoriei uma- 
ne, un anumit număr de oameni sunt trimişi pe pământ pentru 
a încerca şi trăi o experiență spirituală până la capăt. Nu sunt 
oameni normali, completi, echilibrati; ceea ce-i caracterizează 
nu e atât alegerea, cât abtinerea lor nu atât opțiunea, cât indi- 
ferenta lor fata de „asta” sau de „cealaltă”, refuzul lor fata de 
ceea ce nu este experienţa /or»° (s.a.). Autorul Privelistilor 
pare să-l fi caracterizat aici pe Eminescu, pe care-l pretuia 
foarte mult (altfel decât pe cei mai multi scriitori români!), 
dar pe Eminescu dintr-un poem-,,autoportret” (Bolnav în al 


© Rimbaud golanul, în Imagini şi cărți, Bucureşti, „Minerva”, 1980, p. 521. 

meu suflet, cca. 1876) ce nu i-a fost însă accesibil la lectură 
lui Fundoianu. lată textul: 
„Bolnav în al meu suflet, în inimă bolnav, 
Cu mintea depravată şi geniul trândav 
Închin a mea viaţă la scârbă si-ntristare 
Şi-mi târâi printre anii-mi nefasta arätare... 
— Prea slab pentru-a fi mare, prea mândru spre-a fi mic — 
Viata-mi, cum o duce tot omul de nimic. 
Născut făr' de-a mea vină, trăind făr' mai s-o ştiu 
Nu merg cum merg alti oameni, nu-mi pasă de-unde viu, 
Supus doar, ca nealtii, la suferinţe grele, 
Unesc cu ele ştirea nimicniciei mele, 
Sfânt n-am nimic, în bine nu cred şi nici în rău, 
Viaţa mea aceasta nici vreu şi nici nu vreu: 
Nepăsător la toate, de lume apostat, 
A vieții osteneală o simt şi n-o combat. 
Aş râde doar de viaţă, dispretuind-o toată, 
Muncind cu mii de chinuri suflarea ei spurcată, 
Muncind în mine însumi vointa-n orice nerv, 
Peirea cea eternă din mine să o serv. 
Dar vai! nici siguranța n-o am că mor pe veci. — 
Si dacă oare-a morţii mani palide şi reci, 
În loc să sfarme vecinic a vieţii mele normă, 
Ar pune al meu suflet sărman în altă formă? 
Dacă a mea durere un veşnic Ahaşver, 
La morți va fi pus iarăşi de către lumi din cer 
Ca cu acelaşi suflet din nou să reapară, 
Migratiei eterne unealtă de ocarä! 
Nimic, nimic n-ajută — şi nu-i nici o scăpare. 
Din astă lume-eternă ce trecătoare pare, 
Gonit în timpi şi spaţii, trecând din formă-n formă, 
Eternă fulgerare cu inima diformă, 
De evi trecuţi ființa-mi o simt adânc rănită, 
Pustiu-alergătoare, cumplit de ostenită... 
S-acum din nou in evu-mi, lui Sisif cruda stâncă 
Spre culmea morţii mele ridic ş-ast'dată încă. 

Ş-ast dată? cine-mi spune că-i cea din urmă oară?” (s.n.). 

Cel pe care Fundoianu îl caracteriza astfel nu este, desigur, 
Eminescu, ci, bineînţeles, Rimbaud. „Lui i-a revenit, continuă 
autorul Priveliştilor, cea mai istovitoare experienţă, cea meta- 
fizică. Nu e vorba aici, cum am fi ispititi s-o credem, de o 
perfecțiune suplimentară. E vorba, pur şi simplu, de o infir- 
mitate, nu de un plus, ci de un minus. [...] Obiectului căutării 
metafizice, Rimbaud i-a spus de îndată pe nume: „adevărata 
viata”. A observat, în aceeaşi clipă, că obiectul acesta nu se 
găsea cuprins în modalităţile realului: de unde concluzia sa: 
„adevărata viaţă lipseşte”. Lăcomia pentru adevărata viata, 
indiferența fata de viata pură şi simplă, iată trăsăturile pri- 
mordiale ale temperamentului lui Rimbaud.”” 

Le „regăsim” într-un fel şi la Eminescu, ceea ce nu în- 
seamnă nicidecum „transfer” sau „identitate”. Ele pluteau în 
aerul epocii şi se condensau în expresia poetică sau filosofică 
în forme asemănătoare. 

„Marele bolnav” (cum l-a numit, între alţii, Nicolae Iorga, 
refuzând „formula”), „marele rănit”, „marele ostenit” are 
conştiinţa că „organele-s sfărâmate şi maestrul e nebun”. 
„Veacul de fier”, suferința modernă exprimată atât de evident 
neromantic într-una din variantele Melancoliei, nu fără un 
subtext polemic şi cu o... „neeminescianä” izbucnire stilistică 
„modernistä”: 

„Ca o poveste sä-mi aud viata, 

Ca pe un mit eu sä mä väd pe mine: 

A fost odatä-n lume-un Împărat 

Sia făcut aşa ş-aşa ş-apoi... 

Apoi va fi murit... Astfel s-aud 

Repovestit ca de-o străină gură 

Viaţa ăstui biet, sărman Cesar, 

Dar nu — în mine bate — inima lumei 

Si tot ce simte ea şi eu simtesc. 

Ah, despre asta nimenea nu spune 


D Loc. cit., p. 521. 

Si asta-i diferenta-ntre viata 

Si poveste. 

De-astă miserie tristă, solitară, 
De-acel pârâu de sânge închegat 
Unde-mpăratul este cerşitor, 

De aceea carne sfâşiată care 

Etern doreşte şi nemărginiri, 
De-aceea nimeni, nimeni nu vorbeşte, 
Ei nici văd faţa, ei văd sfinxul rece 
Ei văd icoana, înțelesul nu” (|, 381), 


Ele deci, ca şi alte componente ale operei, „explică” meta- 
morfoza eminescianitätii în etapa ei numită de noi nevizio- 
nară. În cele mai multe poeme din ultimii ani ai creaţiei nu ne 
mai întâmpină „codrii de cânturi” şi „armonia dulcii tinereti”: 
raportul om-naturä, naturä-poezie este profund schimbat. 
Suferinta modernă îl determină pe om să exercite o influență 
malefică asupra cadrului natural. 

Vorbeam mai sus despre contrariul naturii armonioase a 
universului întreg, unitar, adică despre disiecta membra. În 
Satire, I, 4, 62, după ce citise un fragment din Ennius, 
Horatius adaugă: „Invenias etiam disiecti membra poetae.” 
(„Adevăratul poet se trădează şi prin părțile separate şi rupte 
din ritmul lor.”). În traducerea lui Wieland, textul sună chiar 
mai bine: „Ihr werdet auch in den zerstückten Glieder den 
Dichter wiederfinden.” („Pe adevăratul poet îl veţi regăsi şi in 
membrele lui hăcuite.”). De aici vine „disiecta membra 
poetae” şi poate că Horatius avea în minte imaginea cântă- 
retului Orfeus sfâşiat de femeile trace. Altfel se petrec lucru- 
rile în cazul naturii. Suferinta modernă declanşează în om o 
forță distrugătoare: 

„De noaptea cugetări-mi, de gânduri ce gândesc 

Pustiul se întinde şi codri-mbătrânesc. 

De aspra viscolire sălbatecului cânt, 

Pădurile-a lor frunze le scutur la pământ, 

Căci sufletu-mi întrece ingheturile reci...” (V, 495). 

Ceea ce s-a numit, odată cu Rimbaud, Trakl, Bacovia sau 
Benn, „cântecul negru” îşi găseşte aici o expresivă punere 
text. 


Eminescu: Natur und Dichtung 
(Zusammenfassung) 


Die Kenntnis des Gesamtwerkes von Eminescu führt zu 
einer Neuerwägung der Beziehungen Mensch-Natur und 
Natur-Poesie in seiner Lyrik. Aus dieser Sicht könnten wir 
sogar behaupten, daß die Natur sich in keinem der Werke der 
großen Dichter des 19. Jahrhunderts uns in solch einer 
Erscheinungsvielfalt stellt, daß wir nirgendwo solch einer 
Komplexität von Einstellungen angesichts der Natur 
begegnen. Eine der Grundideen der Romantik: das Univer- 
sum als ein Ganzes, in dem die Einzelteile zusammenfließen 
— bleibt auch bei dem rumänischen Dichter eine wichtige 
Komponente seiner Poesie (Memento mori, Demonism, 
Miradoniz u.a.m.) — wie zum Beispiel beim „ersten” 
Baudelaire der Fall ist. Weiter möchten wir nicht über die 
sogenannten „sekundären Erscheinungen” der Beziehung 
Mensch-Natur — die „mütterliche”, die Natur als „état d'âme” 
u.s.w. — sprechen, die überall in der europäischen Romantik 
anzutreffen sind. 

Wiel wichtiger erscheint uns heute die neue Einsicht der 
Trennung vom Kosmos, die schon in Dämonismus 
(1871-1872) deutlich ist und die zum Bewußtsein einer 
ganzen Dichtergeneration wird: Rimbaud, Lautréamont, 
Conrad Ferdinand Meyer. Die Antwort Eminescus auf eine 
der wichtigsten Fragen jener Zeit — ,,Pierduta-i a naturii sfanta 
limba” (,,Verloren ist die heilige Sprache der Natur”) 

bedeutet auch die Unverständlichkeit des eigenen Ich des 
Dichters, das Verlieren von sich selbst. Mit dieser Dichtung 
aus der wir eben zitiert haben — O -ntelepciune, ai aripi de 
ceară (Oh, Weisheit, du hast wächserne Flügel) — befinden 
wir uns ganz in der Nähe von den „souffrances modernes” 
von Rimbaud. Man sagte, daß das „Objekt seiner 
metaphysischen Suche” das wahre Leben war, und daß er zu 
dieser Schlußfolgerung gekommen ist: „la vraie vie est 
absente” (Une saison en enfer). Eminescu findet keine andere 
Antwort als er schrieb: „Lipseşte viata acestei vieți” („Es 
fehlt das Leben dieses Lebens”) (Oh, Weisheit...). 

Die Entwicklung der modernen europäischen Dichtung 
des zwanzigsten Jahrhunderts hat uns gezeigt, daß dieser 
Frage - Antwort - Komplex einer noch aktueller geblieben ist. 


Contradictia lui Eminescu 


Viorica S. CONSTANTINESCU 


Recitindu-l pe Caragiale, unul dintre puținii contemporani 
ai poetului „de talia lui”, avem prilejul de a ne verifica unele 
impresii pe care citirea scrisorilor „Eminului” către „dulcea 
doamnă” ni le-au produs: caracterul contradictoriu al omului 
ca şi al operei. 

Este important să ştim cum a fost omul Eminescu pentru 
a-i înţelege opera? Da, cu mențiunea, opera în întregime. Nu 
intentionäm să o caracterizăm (pentru a cata oară s-ar în- 
tâmpla asta în istoria şi critica literară?) ci doar să surprindem 
opera poetului nu „a vol d'oiseau” ci „serpentinata”: ea ne 
apare contradictorie, paradoxală ca şi poetul care a fost când 
convorbirist-clasicizant, când romantic, când preocupat până 
la exasperare de perfecțiunea expresiei, când elegant-negli- 
jent, când desuet ca un trubadur sau lăutar, când nou ca un 
modernist şi tot aşa, când scârbit de propriul sine, când or- 
golios peste măsură, când sărac, când ceva mai avut, când 
proletar, când... dandy. 

În ziarul ,,Constitutionalul” din iunie 1889, Caragiale pu- 
blica celebrul articol În Nirvana. Iată un fragment mai putin 
invocat pentru că nu corespunde imaginii stereotipe a lui 
Eminescu: „Asa l-am cunoscut atuncea [cu douăzeci de ani 
înainte, ca actor la Giurgiu, n.n.], aşa a rămas până în cele din 

urmă momente bune; vesel şi trist; comunicativ şi ursuz; 
blând şi aspru; multumindu-se cu nimica şi nemulțumit 
totdeauna de toate; aci de o abstinentä de pustnic; aci apoi 
lacom de plăcerile vieţii, fugind de oameni şi căutându-i; 
nepăsător ca un bătrân stoic şi iritabil ca o fată nervoasă. 
Ciudată amestecătură! — fericită pentru artist, nenorocită 
pentru om [...]. În capul cel mai bolnav, cea mai luminoasă 
inteligență; cel mai mâhnit suflet în trupul cel mai trudit!” 

In Ironie, publicat in „Timpul”, 1890, Caragiale continua 
ideea firii contradictorii a omului şi poetului: „Niciodată nu 
primea bucuros laude, nici chiar de la puţinii prieteni, foarte 
puţini, pe cari-i avea şi în judecata şi sinceritatea cărora 
credea — darmite pe ale acelei mulţimi de seci fără talent, 
judecată, nici sinceritatea cărora credea — ...” şi continuă 
analistul cu luciditate, (fără teama că i-ar ştirbi ceva din aura 
poetică a celui abia plecat din breasla plină şi la vremea de 
atunci de „seci fără talent, judecată, nici sinceritate care se tot 
vâră în biata noastră literatură ca microbii răufăcători în 
trupul omului sănătos”): „dar dacă nu dorea onoruri, dacă 
fugea de zgomot şi de laude, asta nu era decât din pricina 
deşertăciunilor, iar nu din vreo falsă modestie ce l-ar fi făcut 
să n-aibä deplină şi manifestă încredere, faţă cu toată lumea 
în talentul lui: nici o critică nu-l putea face să se îndoiască de 
sine iar aplauzele nu i-ar fi putut spune decât mai puţin de ce 
credea el însuși”. 

Există vreun folos poetic in această ascunsă siguranță şi 
bună părere despre sine? Desigur. Lipsa de ezitare în tot ce a 
făcut, exigenta, speranţa în eternitatea operei sale şi chiar şi 
omeneasca, horatiana răzbunare fata de „la belle dame sans 
merci” (care era în fapt şi în viziunea ironicului comediograf) 
„dulcea doamnă” din poezie, scrisori şi din viata lui: 
„Dându-mi din ochiul tău senin / O rază dinadins / În calea 


i Caragiale, Opere, vol. II, Ed. Minerva, București, 1971, p. 677. 
? Ibidem, p. 679. 
3 Ibidem, p. 682. 

timpilor ce vin / O stea s-ar fi aprins” (Pe lângă plopii fără 
sof). 

Îngropat în epitete demagogice (când encomiastice când 
injurioase), omul Eminescu a dispărut aproape din perceperea 
critică. Ce-ar zice acei critici care-l considerau poet proletar? 
În 1963 se scria despre un Eminescu ataşat proletariatului: 
„de pe acum poezia lui e în milioane şi milioane de inimi şi 
cu noi împreună Eminescu merge spre zona «eternei dimi- 
neti»... spre acea fericire pe care noi cu toţii o dorim şi vrem 
să o infaptuim prin muncă, aici pe pământul țării, in patria 
noastră socialistă”. 

Acum se poartă „sfintenia”, „înduhovnicirea”, „harul” si 
normal că Eminescu a devenit „martir”, „sfânt”, „ortodox 
ataşat dogmei”, „credincios”, „homo religiosus” etc. ba chiar 
„mit”: „mitul Eminescu devine, prin importanţa culturală, cel 
de-al cincilea mit fundamental românesc alături de cel al meş- 
terului Manole, Mioriţei, Daciei (Dochiei) şi Zburätorului””. 

În Două Note Caragiale care avea simţul ridicolului nu se 
sfia să ni-l prezinte pe Luceafăr în postura lui de filfizon, 
chiar aşa, ca un „tânăr de-ai noştri” venit nu de la Paris ci de 
la... Viena, doritor de societate şi puţină frivolitate. Era la 
„Timpul”, ca de obicei „vecinic înamorat şi vecinic fără un 
ban”, îşi vindea leafa pentru câteva luni înainte ca să poată fi 
pentru o seară un „crai de curte veche”, un dandy. După ce 
disperat împrumutase bani, „seara — scrie Caragiale — se 
afla... unde? La bal mascat la teatru. Trepădase toată ziua 
după cămătar; îl găsise din norocire; luase iar bani cu 
procente orbesti; îşi cumpărase un rând de haine de lux, 
cilindru, botine de lac, mănuşi galbene şi deghizat astfel cât 
putuse mai bine, umbla de colo până colo, amestecat pân 
mulțimea de gură-cască. Urmărea foarte gelos pe persoana 
gândurilor lui, care avea o patimă nespusă pentru flirt sub 


4 Mihai Beniuc, prefață la volumul Poezii, E.P.L., 1963, p. XXIII. 
5 Mihai Cimpoi, argument la volumul Eminescu pururi tânăr, Litera David, 
Chişinău, Bucureşti, 1998, p. 17. 

mască şi domino — lucru ce, prin trivialitatea lui, lovea pe 
poet şi-n amor şi-n mândrie. Norocul în ziua aceea n-a voit să 
fie întreg pentru bietul nostru prieten: pe uzurar i-l scosese în 
cale bine dispus; pe femeie o trimisese la bal după altcineva. 
Nu e vorba, după bal, galantul contrariat «şi-a plătit un souper 
fin» — ceea ce l-a făcut să fie a doua zi foarte fără chef, cu atât 
cu cât era foarte uşurat de greutatea banilor prinşi cu destulă 
alergătură în ajun: ca toţi oamenii de felul lui, îi azvârlise 
seara ca să-i dorească dimineaţa”. 

Nu credem să fi fost Caragiale vreun detractor de-al 
poetului iar anecdota cu pricina a fost publicată în 1892 în 
volumul Note şi schițe. Dar nu este oare mai atrăgător poetul 
în această postură umană decât mereu strălucind mândru pe 
firmamentul închipuirii unora din cei care se „lustruiesc pe 
sine” şi-l distrug pe poet precum virusul pe omul sănătos, 
scotändu-l din rândul lumii? 

O dispută aprinsă, veche şi nouă a apărut atunci când cri- 
tica şi istoria literară a trecut la evaluarea operei poetului 
după alte criterii decât cele estetice: este ea naţională sau 
universală? Si cum la noi nationalul s-a confundat cu natio- 
nalismul de multe ori iar naționalismul s-a purtat mai tot- 
deauna la butonieră iar universalismul în buzunar, a fost mai 
des de bon-ton a-l considera pe Eminescu poet național chiar 
ultranational dacă era nevoie decât universal, deşi critica aca- 
demică s-a străduit mereu să demonstreze că sub raportul 
conținutului mai nimic nu este pur românesc în opera poe- 
tului: dacist, osianist, medieval, creştin eretic, budhist, orice 
numai „poet get-beget” nu. 

lată însă că, evident invidios sau poate lipsit de înţelegere, 
un alt geniu tot bucovinean cu ascensiune basarabeană 
încearcă să diminueze filoeminescianismul de la sfârşitul 
secolului al XIX-lea contestându-i lui Eminescu calitatea de... 
poet național. Cum, ne-o spune tot Caragiale în articolul O 
vizită la castelul Iulia Haşdeu, publicat in „Epoca”, 1897. 
Invitat de Bogdan Petriceicu Haşdeu şi soția lui la Câmpina, 
Caragiale este pe cât de impresionat, pe atât de provocat să 

facă „de mauvaise plaisanterie pe contră” gazdelor. Şi poate 
că ar fi rămas şi peste noapte în castelul-templu al Iuliei 
Haşdeu, construit cum spuneau „părinţii proprietarei” (ironia 
aparţine lui Caragiale), după dicteul ei, dacă n-ar fi fost adus 
în discuţie „cazul” Eminescu. Haşdeu era nemulțumit de cât 
de puţin se progresase în ideea românismului. Statul nu era 
destul de puternic, românismul „într-un scurt repaus” (zicea 
Haşdeu), în sfârşit literatura nu arăta nici ea prea grozav 
pentru că „D. Haşdeu — zice Caragiale — crede că literatura 
unei natii nu se poate ridica la o treaptă într-adevăr înaltă 
până când societatea naţională şi statul naţional n-au ajuns la 
cea mai înaltă treaptă de putere”. Ce-l deranja pe adeptul 
românismul şi al literaturii emanate de statul puternic la 
Eminescu era tocmai... universalismul poetului cum i-am zice 
astăzi, cosmopolitismul cum i s-a spus în alte däti. „Eminescu 
este incontestabil un talent — îi spune Haşdeu lui Caragiale — 
cu toate defectele lui; dar Eminescu, deşi a avut după moarte 
norocul de a trece pentru câtva timp la modă, din aceeaşi 
cauză, tot din cauza modei, a avut nenorocul să lucreze sub o 
directiune absolut străină de spiritul românesc, o direcție 
specifică, regională, eterogenä fata cu ideatiunea poporului 
nostru. [...] Afară de forma externă a producerii lui adesea 
prea silită, aproape nimic nu este original sau măcar specific 
românesc. Mai toată opera lui este un răsad al ideilor 
pesimiste-schopenhaueriste, care au făcut modă câtva timp în 
universitățile germane; e marfa ieftină a studentimii germane 
de pe la mijlocul secolului în urma confuziunilor politice, 
redată sub etichetă locală, fireşte cu multă dibăcie tinerimii 
române — budhismul antic, fiert încă o dată în cratita 
nemteascä, şi de acolo făcut ciorbă a treia oară într-o oală 
românească, drept hrană proaspătă pentru întărirea noelor 
generatiuni. Nu! adăugă D. Haşdeu... Eminescu a avut talent 
dar e departe de a se putea numi un mare poet naţional”. 


6 Caragiale, op. cit., p. 795. 

Uimitor este faptul că interlocutorul lui Caragiale confun- 
dă criteriul estetic cu cel politico-ideologic: dacă eşti cu ade- 
vărat mare apoi trebuie să fii naţional. Haşdeu nu tânjea la 
vremea aceea după integrarea în Europa, dimpotrivă îi displă- 
cea tot ce nu era, după opinia lui, românesc (parcă tot ce 
venea din Apus era... Titu Maiorescu) şi atunci, prin conta- 
giune, il contestă şi pe Eminescu şi ca mare poet, şi ca poet 
naţional. La întrebarea lui Caragiale care este totuşi cea mai 
mare figură a literaturii române, Haşdeu a răspuns fără să 
ezite (şi de data aceasta în acord cu Maiorescu): Alecsandri. 

Caragiale a plecat refuzând să mai înnopteze la ospita- 
lierele gazde. lar vorbele lui Haşdeu parcă le-am mai auzit. 
De fapt, adevărata discuţie, pe cât de veche pe atât de nouă 
despre universal şi naţional la Eminescu trebuie să se poarte 
numai pe terenul operei, aceasta contextuatä cu grijă în timp 
şi spațiu. 


La contradiction d’Eminescu 


Parmi les contemporains d’Eminescu, le premier qui a 
remarqué le caractere contradictoire de l’homme Eminescu a 
été I. L. Caragiale. 

On peut voir/observer chez Eminescu, une correspondance 
visible — dans le plan des antithèses — entre l'existence du 
poète et son œuvre. Dans les articles tels: Nirvana (1889), 
Ironie (1890), Două note, par une observation lucide, 
Caragiale anticipe un phénomène issu de la postérité (agitée 
de diverses idéologies plutôt d'extrême gauche et d'extrême 
droite) qui a pris Eminescu pour un motif démagogique, 
lorsqu'il a été „rejete” de la littérature. 

L'extrême droite avait comme but l'élaboration d'une 
fausse image de l’homme Eminescu qui devait devenir un 
argument du nationalisme. 


46 


C’est toujours Caragiale qui, dans un article peu connu, O 
vizită la castelul Iulia Haşdeu (1897), relatait l’opinion de 
Bogdan Petriceicu Haşdeu, l'une de plus grandes personnali- 
tes de la culture roumaine. Celui-ci nie le caractere national 
de l’œuvre d' Eminescu soutenant ses affirmations par la pré- 
sentation du contenu de l’œuvre politique qui est tout entier 
étranger a l’esprit roumain. B. P. Haşdeu ne prend pas 
Eminescu pour le poéte-national; c’est la personnalité de V. 
Alecsandri qu'il envisage de cette manière. 

Accepter ou ne pas accepter les affirmations de Hasdeu?! 
De toute manière, on doit relire l’œuvre d’Eminescu, qui, 
selon notre avis, est plutôt universel que national. La langue 
et certains éléments folkloriques sont, en principe, des 
arguments pour le caractère national de la poésie d' Eminescu. 
D'ailleurs, lui-même se considérait un „genie au-dessus de 
tous”. 


Destinul unui sonet 


Adrian VOICA 


Nu încape nici o îndoială că, în forma în care ni s-a trans- 
mis sonetul Stau în cerdacul tău... poate fi considerat o pos- 
tumă reuşită. Dintre creațiile sortite de autor unei remodelări 
care nu s-a mai produs, sonetul menţionat „e singura poezie 
demnă de a face parte din opera lui Eminescu”. Afirmația îi 
aparține Constanţei Marinescu, autoarea unei teze de doctorat 
din 1912, purtând titlul Postumele lui Eminescu. Judecätile 
sale (în general severe) cedează locul — atunci când este vorba 
despre Stau în cerdacul tău... — frazelor cu accente enco- 
miastice. Acest aspect nu i-a scăpat, fireşte, lui Perpessicius. 
El a fost preluat şi de alt editor, D. Murăraşu, care, în 
succintele note ce însoțesc textul respectiv, afirmă: „Fără 
îndoială, una din poeziile remarcabile ale lui Eminescu. 
Reuşeşte să se impună chiar şi Constanţei Marinescu, cerce- 
tătoarea atât de aspră din Postumele lui Eminescu, Bucureşti, 
1912”. 


l Apud Perpessicius, în vol.: M. Eminescu, Opere, V, Poezii postume, edi- 
tie critică îngrijită de Perpessicius, Editura Academiei R.P.R., Bucureşti, 
1958, p. 406. 

? Note şi referințe critice în vol.: M. Eminescu, Opere, II, Poezii (2), Ediţie 
critică de D. Murăraşu, Postfatä de Eugen Simion, Editura Grai şi suflet — 
cultura națională, Bucureşti, 1955, p. 393. 

Faptul că doi editori prestigioşi — Perpessicius şi D. 
Murăraşu — acordă atâta credit acestei exegeze nu trebuie să 
ne surprindă. Perpessicius, mai cu seamă, înregistrându-i 
opiniile, o face şi cu scopul (nemărturisit, ascunzând însă şi o 
doză de ironie) de a sublinia că micile scăpări — pretins 
„eminesciene” — nu cadrează cu calificativul de „operă 
desăvârşită” ce i s-a dat. 

Publicat mai întâi în revista Semănătorul (an I, nr. 18 din 
13 martie 1902), sonetul Stau în cerdacul tău... a fost reluat 
în ediţia Hodos din 1902, în ediţia Chendi din 1905 ş.a.m.d.* 
Conţinutul acestuia este următorul: 

I. „Stau în cerdacul tău... Noaptea-i senină. 


11/a 

IL  Deasupra-mi crengi de arbori se întind, 
10/b 

III. Crengi mari în flori de umbră mă cuprind 
10/b 

IV. Şi vântul mişcă arborii-n grădină. 
11/a 

V. Dar prin fereastra ta eu stau privind 
10/b 

VI. Cum tu te uiti cu ochii în lumină. 
11/a 

VII. Ai obosit, cu mâna ta cea fină 
11/a 

VIII. În val de aur părul despletind. 
10/b 

IX. L-ai aruncat pe umeri de ninsoare,“ 
11/c 

X. Desfaci visänd” pieptarul de la sân, 
10/d 


3 Reluat în vol.: M. Eminescu, Opere, IV, Poezii postume, ediție critică 
îngrijită de Perpessicius, Editura Academiei R.P.R., Bucureşti, 1952, p. 
380. 

4 În ediţiile Hodoş şi Chendi: mirare. 

XI. Încet te-ardici şi sufli-n lumânare... 
11/c 


XII. De-asupră-mi stele murmurä prin ramuri, 
11/e 

XIII. În întuneric ochii mei rămân, 
10/d 

XIV. Ş-alături luna bate trist în geamuri.” 
11/e 


Deoarece „Se află într-o singură redacţie (...), destul de 
brouillonară”, fiind, totuşi, „precedată de o însemnare cu 
creionul negru în ms.-ul 2256, 25, greu descifrabilă, în care 
apar câteva din elementele esenţiale ale sonetului””, 
Perpessicius efectuează transcrierea lor paralelă, dar se abtine 
să avanseze unele concluzii definitive. Pentru un cercetător de 
talia lui, supus în permanență unor probe dificile, adesea 
contradictorii, singurul adevăr plauzibil este că „Redacţia 
unică se află în ms.-ul 2279, 45-44 v.”*. Mai mult: „Cum o 
altă copie a sonetului nu s-a păstrat şi cum ediţia Chendi, care 
reproduce sonetul din ediţia Hodoş, indică la izvoare acest 
unic manuscris 2279, este de presupus că primul editor şi-a 
extras copia tot de aici””. Dar în acest caz, neconcordantele 
dintre textul manuscris şi cel tipărit sunt numeroase. Perpes- 
sicius e conştient de existenţa lor, dar le acceptă, „pentru 


> În manuscris (cf. O. IV, p. 381), verbul este pus între virgule. Dar editorii 
— inclusiv Perpessicius — au renunţat la ele. Aşa procedează şi Petru Cretia 
în vol.: Mihai Eminescu, Sonete, Editura Porto-Franco, Galaţi, Muzeul 
Literaturii Române, 1991, p. 75, precum şi lon V. Boeriu în vol.: Mihai 
Eminescu, Sonete, Editura Dacia, Cluj Napoca, 1995, p. 75. 

© Schema ritmică: abba // baab // cdc // ede corespund tipului A+D. (Cf. 
Adrian Voica, Etape în afirmarea sonetului românesc, Editura Universităţii 
„Al. I. Cuza”, Iasi, 1996, p. 19-20). 

TM. Eminescu, O., V, p. 406. 

8 Loc. cit. 

° Loc. cit. 

coeficientul acela de mister şi incertitudine, care înconjoară 
manuscrisele lui Eminescu” "". 

Brusc, obiectivul Perpessicius devine subiectiv! O între- 
bare insidioasă îl preocupă, având tendinţa de a-i influența 
discernământul critic: „Dar dacă, totuşi, va fi existat o ultimă 
copie, ca pentru alte atâtea poezii? În cazul acesta, înseși 
repetițiile (s.n.) s-ar justifica: ele aduc un element de armonie 
în plus” "”. 

Distingem, în acest citat, două chestiuni. Prima s-ar referi 
la acea „ultimă copie”, salvatoare pentru exeget, fiindcă ar 
conferi textului valoarea autenticității. Dar cum este posibilă, 
în acest caz, confuzia între „mirare” şi „ninsoare”, pe care o 
face ultimul editor, ştiut fiind că ultima copie a unei creaţii 
eminesciene era frumos caligrafiată? Ne referim, fireşte, la 
versul IX, transcris de Hodoş şi Chendi: „L-ai aruncat pe 
umeri de mirare”, când el a fost descifrat de Perpessicius, în 
acelaşi manuscris: „L-ai aruncat pe umeri de ninsoare”. 
Faptul demonstrează nu numai „Lectiunea greşită” a cuvän- 
tului respectiv, ci şi (indirect) inexistenţa acelei ultime copii 
echivalând cu varianta definitivă. 

În acest caz, datele problemei se schimbă radical, iar a 
doua chestiune desprinsă din ultimul citat — chestiunea 
„repetițiilor” — devine prioritară. 

Recurenta unor cuvinte putea aduce, cum afirmă Perpes- 
sicius, „un element de armonie, în plus”, în orice poezie, dar 
nu si în sonet! După cum se ştie, în sonetul de tip clasic 
repetițiile sunt interzise. Or, conformându-se regulilor dra- 
conice ale respectivei forme fixe, Eminescu o admite şi pe 
aceasta. Totuşi, ignorându-se interdicţia ca atare, versiunea 
acceptată este realizată „după metoda curentă a selecţiei 
formelor celor mai convenabile”. Altfel spus, editorii admit 


10 Loc. cit. 
" Loc. cit. 
12 Loc. cit. 

şi repetițiile! Cuvântul „crengi” apare astfel în versurile II şi 
III, iar lexemul „arbori” este atestat de versurile II şi IV. 

În realitate, prin modificările operate succesiv, Eminescu 
renunță la unele cuvinte, făcând de fapt superfluă discuţia 
teoretică ce începe a se contura. În mod obişnuit, el anulează 
printr-o linie continuă sau prin barare unele elemente ale 
versului sau chiar versul întreg. În prima strofă a sonetului, 
mai ales, starea de „şantier literar” este evidentă şi conclu- 
dentă. Cu toate acestea, din cuvintele nebarate sau adăugate 
ulterior — deci apte să formeze versul — se poate edifica strofa: 


I. „Stau în cerdac[ul] tău...; era senină 
11/a 

II. De [a] supra noastră [,] arbori se întind 
10/b 

III. Crengi mari în flori de umbră mă cuprind 
10/b 

IV. Şi vântul [-] aduce miros de grădină”. 
11/a 


În acest catren cu versuri de 11 si 10 silabe (o nouă aba- 
tere de la structura sonetului clasic, scris exclusiv în ende- 
casilabi!) micile retuşuri operate de Perpessicius nu vizează 
numai articularea cuvântului „cerdac”, în primul vers, precum 
şi anularea articolului hotărât al unui alt cuvânt, aflat în versul 
final („väntul”, transcris „vântu”), ci mai ales punctuatia. 

După cum bine se ştie, Eminescu nu punea totdeauna sem- 
nele de punctuație în variantele unei poezii. El le utiliza nu- 
mai selectiv, de obicei pentru a oferi o mai mare expresivitate 
versului, de care trebuia să tina seama în variantele ulterioare. 
Din această cauză, editorii — începând cu Maiorescu — l-au 
completat pe poet (cu acribie filologică, fireşte), dar fără să 
urmărească, deliberat, ca Eminescu, şi expresivitatea ansam- 
blului. 

Perpessicius, de pildă, preia punctele de suspensie din 
primul vers şi le transferă celui de-al doilea, despartind două 

cuvinte („noaptea... arbori!?...), când acestea ar fi trebuit 
apropiate printr-o virgulă cu valoare copulativă. Dacă ar fi 
procedat aşa, expresivitatea versului ar fi crescut considerabil, 
iar simpla constatare ar fi dobândit o valență poetică de ne- 
tăgăduit: „De [a]supra noastră noaptea [,] arbori se întind”. 

În schimb, cratima din ultimul vers al strofei, apărută din 
rațiuni prozodice, făcea inutilă scrierea cuvântului „väntul” 
cu articol hotărât. Aşadar, pentru a se încadra perfect în 
tiparul endecasilabului, versul ar fi trebuit să sune: „Si 
vântu-aduce miros din grădină”. 

Nu este uşor de motivat preferința lui Eminescu pentru 
această ultimă formă. După cum reiese din manuscrisul 2279, 
f. 45-44 v., reprodus de Perpessicius în vol. IV al seriei de 
Opere eminesciene (la p. 381), versul respectiv cunoscuse 
deja trei variante, două dintre ele fiind anulate: 


IV. „Și vântul aduce miros de grădină” 
„ȘI vântul mişcă teii din grădină” 


RR pe Ber eee aed 
„ȘI vântul mişcă arbori în grădină” 


Aceste considerații au menirea de a demonstra că Stau în 
cerdacul tău... nu aştepta degeaba, ca atâtea alte poeme, în 
celebra ladă cu manuscrise, clipa reluării şi remodelării lui. 
Altfel spus, era încă în lucru... 

Ținând cont de aceleaşi criterii care au stat la baza re- 
constituirii primului catren, cel de-al doilea are următorul 
conţinut: 


V. „Dar prin fereastra [ind.] eu stau privind 
VI. Cum tu te uiţi cu ochii în lumină 

VII. Ai obosit, cu mâna ta cea fină 

VIII. În val de aur părul despletind”.'° 


3 Idem, p. 407. 
14 Cf. facsimilul sonetului Stau in cerdacul täu..., in Opere, IV, p. 381. 
15 Loc. cit. 

Faţă de textul pus în circulaţie, strofa aceasta prezintă cele 
mai puține modificări. Cuvântul monosilabic indescifrabil din 
versul V ar putea fi „ei” — dar schimbarea persoanei gra- 
maticale în versul proxim ar crea confuzie între „ea” si „tu”. 
Oricum, adjectivul posesiv „ta”, acceptat de Perpessicius în 
acest vers: „Dar prin fereastra ta eu stau privind” fusese barat 
de autor". 

Totuşi, în comparaţie cu catrenele, tertetele acestui sonet 
atestă mari deosebiri între ms.-ul 2279, f. 45-44v. şi textul 
publicat, mergându-se de la ordinea transcrierii versurilor, 
până la imixtiuni în conţinutul acestora: 


IX. „Desfaci, visänd, pieptarul de la sân 

X. Să lunece de pe umerele goale - vers şters şi înlocuit 

cu 

XI. Să îl arunci de pe[-]umeri de ninsoare 

XII. Apoi te[-Jardici suflând în lumânare”. 

Or, între aceste versuri şi cele puse în circulaţie de Hodoş 
şi Chendi sunt diferenţe calitative care nu pot fi neglijate: 

IX. „L-ai aruncat pe umeri de mirare, 

X. Desfaci visând pieptarul de la sân, 

XI. Încet te-ardici si sufli-n Jumänare...”'* 

Modificat, versul X devine IX în transcrierea editorilor 
citați, explicaţia vizând legătura acestuia cu ultimul vers din 
cel de-al doilea catren. Era firesc, prin urmare, ca versul 
„Desfaci visând pieptarul de la sân” să ocupe poziţia X. 

Totuşi, admițând logica modificărilor menționate, ne ex- 
primăm totala nedumerire în legătură cu versul XI, fiindcă, de 
această dată, intruziunile in text nu-l slujesc decât partial pe 
Eminescu. Să repetăm: „Încet te[-Jardici si sufli-n lumânare” 
in loc de „Apoi te[-Jardici sufland în lumânare” cum este in 
manuscris. 


16 Loc. cit. 
17 Loc. cit. 
18 Apud Perpessicius, in vol.: M. Eminescu, Opere, V, p. 406. 

Adverbul temporal apoi, lipsit de încărcătură poetică dar 
având certă valoare informaţională (deoarece stabileşte ordi- 
nea acţiunilor) este înlocuit de editori cu adverbul de mod 
încet. Lentoarea pe care o sugerează acesta este explicită. 
Eminescu preferase numai o sugerare a ei, situând cuvântul 
„visând” între virgule. Editorii, însă, le-au eliminat... Oricum, 
amănuntul cu valoare poetică pe care-l conţine adverbul încet 
este aproape spulberat de construcţia „şi sufli-n”, în care cei 
doi ,,1” sunt mult mai penetranti sonor decât vocala „î” repe- 
tată în sintagma „suflând în” din manuscris. 

În sfârşit, dacă ultimul tertet nu cunoaşte modificări in 
manuscris: 


X. „În întuneric ochii mei rămân 

XI.  De[-]supra[-]mi vântul tremură în ramuri 

XII. Tar luna bate trist în lucii geamuri”"”, 
în schimb, în varianta tipărită ele sunt numeroase, 
vizând atât ordinea versurilor — alta decât cea sta- 
bilită de poet —, cât şi înlocuirea sau renunțarea 
nejustificată la unele cuvinte: 

XIII. „Deasupra-mi stele tremură prin ramuri, 

XIV. In întuneric ochii mei rămân, A 

XV. S-aläturi luna bate trist în geamuri”. 


Aşadar, construcţia gândită de Eminescu: „vântul tremură 
în ramuri” a devenit pentru editorii care s-au succedat de-a 
lungul vremii: „stele tremură prin ramuri”. Aparent, ambele 
construcții au valoare poetică egală. Dar numai aparent. De 
fapt, o imagine auditivă a fost înlocuită cu una vizuală. 
Venind, parcă, în întâmpinarea unei asemenea erori inter- 
pretative, Eminescu însuşi avusese grijă să ne ofere una de 
acest tip (,,/ucii geamuri”), la care, însă, editorii au renunţat. 
Prin introducerea sintagmei „S-aläturi”, precum şi prin renun- 
tarea definitivă la cuvântul „lucii”, versul: „Jar luna bate trist 


19 M. Eminescu, Opere, IV, p. 381. 
20 Idem, p. 380. 

în lucii geamuri” capătă conturul: „Ș-alături luna bate trist în 
geamuri”. 

E drept, operația în sine nu vizează structura de adâncime 
a versului, adică schema sa ritmică. În ambele variante, toate 
silabele pare sunt accentuate — aşa cum o cere iambul ideal. 
În cazul de față — extrem de rar chiar în sonetele antume — 
accentul natural al cuvintelor coincide cu ictusii ritmici: 


„lar luna bate trist în lucii geamuri” 
(v-v) (-v -v) (-v -v) 
2 4 6 8 10 
„S-aläturi luna bate trist în geamuri”. 


Dar modificări lexicale majore sunt de subliniat, împreună 
cu concluzia că ele nu sunt efectuate de Eminescu! 

Luna, de pildă, îşi pierde brusc altitudinea ştiută din atâtea 
creaţii eminesciene, coborând, prin sintagma „Ş-alături”, 
într-o proximitate spaţială care-i anulează farmecul şi miste- 
rul. Adjectivul (epitet totodată) „lucii” dispare şi el, deşi 
pentru poet casa iubitei este un reper permanent în noapte, 
tocmai datorită luminii care-o individualizează afectiv „La 
geamul tău ce strălucea — spune el în Pe lângă plopii fără 
soft; „lar luna bate trist in /ucii geamuri” — afirmă poetul 
acum. În fond, este aceeaşi imagine înnobilată de marea sa 
iubire. 

Ca şi celelalte „postume”, Stau în cerdacul tău... suscitä 
întrebări cu privire la realizarea sa artistică. Metrul diferit al 
versurilor (11 şi 10 silabe) ca şi repetițiile semnalate îndepăr- 
tează acest sonet de marile modele clasice, pe care Eminescu 
le-a urmat îndeaproape, egalându-le frumuseţea formală. 

Eventual, Stau în cerdacul tău... poate fi considerat cel 
mai izbutit sonet postum, dar nicidecum o operă desăvârşită. 
În redactarea impusă de tradiţie el se dovedeşte a fi o poezie 
în lucru, menită să nu depăşească niciodată această fază. 

Le destin d'un sonnet 
Resume 


Dans cette étude, l’auteur compare le texte publié en 1902 
et intitulé Stau în cerdacul tău... (Assis, dans ta veranda...) 
avec le contenu du seul manuscrit qui a été a la portée des 
éditeurs et en constate quelques différences qui le détermi- 
nent d’affirmer qu’elles n’appartiennent pas a Mihai 
Eminescu. Cette étude stylistique et prosodique, Le destin 
d’un sonnet, reléve la nécessité de la transcription exacte de 
l’écriture de Mihai Eminescu. 


Mihai Eminescu şi Samson Bodnărescu 
Masoneria — „mai puțină legendă şi mai mult 
adevăr” 


O completare la „Bibliografia publicaţiilor 
periodice româneşti”, perioada 1790-1906 


Ion C. ROGOJANU 


Sunt puţine informaţiile, bazate pe documente, cu referire 
la Mihai Eminescu şi activitatea masonică a majorităţii 
membrilor Societăţii „Junimea”, în frunte cu Titu Maiorescu. 
În lumea în care a trăit atât prieteni sau colaboratori apropiați 
(ex. T. Maiorescu, J. Negruzzi) cât şi adversari politici (ex. 
Partidul Naţional Liberal, numit în vremea sa „partida roşie”, 
în frunte cu C. A. Rosetti) au fost masoni. 

Care era opinia lui Eminescu despre masonerie? Au apărut 
multe comentarii atât pro cât contra, bazate, în bună parte, pe 
speculaţii conjuncturale şi nu pe documente. 

Voi cita, din Manuscrisul 2257, câteva gânduri ale lui 
Eminescu cu referire la acest subiect, care relevă spiritul 
superior, universal, al filosofului Eminescu. Cugetările men- 

tionate atestă un nivel înalt, ca de inițiat, s-ar putea afirma, al 
masoneriei. Opera sa, nu numai politică, confirmă că poetul 
Eminescu a cunoscut atât luminile cât şi umbrele membrilor 
acestei organizaţii discrete şi nu secrete: 

„S-a zis că [Maiorescu] e francmason şi prin asta cosmo- 
polit. De este, noi nu ştim, dar posito că este: nu este ade- 
vărat că masonismul exclude naționalismul. Unii din cei mai 
influenți membri ai partidei roşii (care trece de eminamente 
naționalistă) au fost şi sunt francmasoni. 

Că d. Maiorescu, în locul lipsei absolute de religiune pozi- 
tiva, cearcă a pune principii filosofice morale pentru a așeza 
stavilă unei necredinte oarbe şi imoralitati născute din ea, 
asta este o crimă. 


Ceea ce-i neadevărat nu devine adevărat prin împreju- 
rarea că-i naţional, ceea ce-i injust nu devine just prin aceea 
că-i naţional, ceea ce-i urât nu devine frumos prin aceea că-i 
național, ceea ce-i rău nu devine bun prin aceea că-i 
național.” 


„Revista Masonică”: primul număr a apărut la Botoşani, în 
ianuarie 1886; primul redactor a fost Grigore Goilav; ultimul 
an de apariţie, cunoscut, este 1889; redactor I. G. Chernbach. 
Între colaboratori: Samson Bodnărescu, Ion Georgian, A. 
Tzaran, A. Haynal, E. Tocarski etc. 

O impresionantă surpriză, referitoare la Mihai Eminescu şi 
o parte din lumea în care a trăit, mi-a oferit-o scociorârea în 
anticariatele bucureştene, în anul 1999, când am aflat şi am 
procurat prima publicaţie masonică din Moldova: „Revista 
Masonică” — anul 1, 1886, apărută la Botoşani. 

Publicaţia este de o nepretuitä valoare documentară. Voi 
face o expunere sumară spre a motiva afirmația. 

Revista nu a fost semnalată în „Bibliografia publicaţiilor 
periodice româneşti” vol. I, 1913. Abia în vol. II, apărut in 
anul 1969, este menţionat titlul şi se face descrierea după 

singurul exemplar aflat de cercetători, din această revistă: nr. 
6, anul II, 1887. 

Publicația se află în păstrarea Bibliotecii Federaţiei 
Comunităţilor Evreieşti din România. 

„Dicţionarul Presei Româneşti” (1731-1918), autori 
Georgeta şi Nicolin Răduică, apărut în anul 1995, cu toate 
investigaţiile bibliografice făcute (sunt descrise 7410 peri- 
odice), nu aduce noutăţi. 

Din discuţiile purtate cu istoricul Horia Nestorescu- 
Bălceşti, directorul Muzeului Centrului Naţional de Studii 
Francmasonice, a rezultat că exemplarul care a stat la baza 
descrierilor bibliografice nu mai există dispărând în anul 
1977, din cauza cutremurului. Tot de la domnia sa, am aflat 
că în biblioteca muzeului ce-l conduce se află un exemplar 
din „Revista Masonică”, anul IV, 1889, p. 161-192 (necunos- 
cut până acum cercetătorilor). Comparând cu exemplarul pro- 
curat de mine, am dedus că sunt nr. 11 şi 12, ţinând cont că 
un număr de revistă are de regulă 16 pagini. 

Dat fiind unicitatea exemplarului „Revistei Masonice” 
anul 1 — 1886 şi caracterul de „Scoop” al fericitei gäselnite, 
voi face, in premiera, o scurtă prezentare a sa: 

Volumul are formatul 22 x 14; legat, coperţi carton 
marmorat, cotor pânză. Forzatul este din hârtie albă, de ziar. 
Pe pagina de titlu (reprodusă în facsimil), în partea dreaptă, 
spre exterior, a fost pusă, cu cerneală de culoare violetă, o 
ştampilă de formă rotundă, cu textul: „Bibliotica RA LA 
Viitorul Or... x BOTOŞANI”. Deasupra locului unde este 
trecut numele tipografiei este scris de mână, cu cerneală de 
culoare neagră, ,,1886”. 

Date notabile pe această filă sunt: „Anul I” şi „Redactiu- 
nea Grigore Goilav”. 

Pe pagina de gardă este tipărit: Revista Masonica 
BOTOŞANI, 1886. 

Paginile de la 1 la 192 cuprind cele 12 numere (câte 16 p. 
fiecare număr) ale „Revistei Masonice” din anul 1886. Din 
păcate, coperţile de la fiecare număr, când s-a legat volumul, 

au fost eliminate, pe ele aflându-se importante precizări. Am 
dedus aceasta după „Tabla de Materie” care prezintă conti- 
nutul celor 12 numere ale anului I, inclusiv mentiunile tipărite 
pe coperţi. Revista a fost trimisă şi în străinătate. 

La p. 32, nr. 2, este inserat un pasaj din plA [plansa — 
scrisoarea] trimis din partea Marelui Maestru al Masoneriei 
italiene, din Roma: „Ideea Revistei M.. [masonice] a cărui 
No. 1 am primit, este foarte bună. Vă aplaudăm sincer la ea şi 
nutrim încredea că ea va reuşi a deveni de mare folos la 
dezvoltarea M. [Masoneriei] şi a ideilor mm.. in teara 
voastră”. 

Este un indiciu că studierea arhivelor unor loji din Italia — 
în măsura în care se acceptă aceasta — ar completa informația 
despre „Revista Masonică”, şi nu numai. La p. 52 se arată: 
„Lojă de grade diferite, ce se tin de obodienta italiană, sunt in 
afară de Italia în: România 20, Spania 2, Serbia 2, Turcia 2, 
Egypt 14, Tunis 3, Syria 2, Asia Mică 1, Argentina 3, 
Uruguay 2, Peru 1.” 

Paginile 110 şi 111 cuprind „Tabloul Lojilor din România 
dependente de Puteri Masonice recunoscute”. 

Bogăția de informaţii este deosebită. Un exemplu: am 
descoperit, astfel, că aparținând Marei Loje de Hamburg, la 
Bucureşti, fiinţa loja „Zur Briiderlichkeit” fondată 3 Aprilie 
1871 [afiliată 29 oct. 1881]. Venerabilul ei era pastorul 
evanghelic Willibald Teutschländer. Un exemplar rarisim din 
biblioteca mea, pe care rafinatul bibliofil şi reputatul critic 
literar Şerban Cioculescu (cunoscut mason) l-a apreciat ca 
atare, este ediția a X-a — a unsprezecea şi a douăsprezecea, 
Bucureşti, 1907, care poartă pe pagina de titlu o semnătură: 
Teutschlănder. 

Tot legat de M. Eminescu, la pag. 160, nr. 10 din Revista 
Masonică, este menționată la rubrica „Ştiri masonice din ţară 
şi străinătate” primirea în loja Viitorul a lui Samson 
Bodnărescu, unul din cei mai buni prieteni ai poetului. 

lată textul: 

„Cu via plăcere anuntäm, şi credem a face bucurie tuturor 
din România, că autorul Mortel Cerşitoriului şi alui 
Lâpuşnean Vodă, a cărui reputaţie în tearä este acum făcută 
au intrat în Ordinul nostru. L. Viitoriul în mijlocul căreia noul 
fr..., dar, putem dice, vechiul Maistru S. Bodnărescu a vidut 
lumina m... este mândră de aquisitiunea strălucită pentru totä 
M. Universului, în acea persoană care prin eminentele sale 
calități morale şi intelectuale este şi era m. încă "nainte de a fi 
inițiat. De origine din popor, nativ de pe lângă mânâstirea 
Putna, care pâstreadă cele mai scumpe suvenire ale Românis- 
mului, cu o instructiune universală şi profundă, membru din 
acea „Junime” care au ţinut sus palladiul renascerei literaturei 
în Moldova, pătruns de pessimistele dar märetele doctrine 
alui Buddha şi Schopenhauer, acest barbat blînd şi indepen- 
dent, pus în capul Lyceului Başota din Pomârlă (Dorohoiu) 
dela înfiinţare, au seiut în cäti-va ani a ridica acest institut la 
ace treaptă ăn care se potă correspunde cu succes înnaltei 
missiuni ce el a fost menită de fondatorul ei, adică de a fi un 
focar de lumina, la care să se potä adapă de instructiune 
solidă şi de adevărată morală populatiunea rurală din aceste 
regiuni departate de centrele culturei moderne”. 

Nr. 11 — p. 161 şi 162 — reproduce o „Elegie (în stil antic)” 
a lui Samson Bodnărescu. 

Nr. 12 — p. 192, ultima — prezintă o altă sursă importantă 
de informaţii, tabelul abonaților revistei. Volumul „Ordinul 
Masonic Român”, apărut în anul 1993, operă cu „mai puţină 
legendă şi mai mult adevăr”, aparţinând lui Horia Nestorescu- 
Bălceşti, are, în anexă, un dicţionar al tuturor masonilor 
cunoscuți. 

Samson Bodnärescu, I. Missir, N. Zanne, A. Tzaran, E. 
Tocarski etc. care apar ca abonaţi ai „Revistei Masonice” nu 
figurează în această lucrare sinteză despre masoneria română. 

Deoarece, în prezent „Revista Masonică” anul I, 1886 se 
află în Biblioteca Muzeului Centrului Naţional de Studii 
Masonice din Bucureşti, sper ca datele comunicate să fie 
folositoare eminescologilor şi eminescofililor. 

Rafinamentele unei arte minore 


Mihaela 
CERNAUTI-GORODETCHI 


Tacit sau explicit, Erosul eminescian este valorizat la 
receptare (naivă ori avizată) ca aparţinând fie unui registru 
major (lubirea absolută, care transcende firea omenească), fie 
unuia minor (pornire instinctuală derizorie, semnalată fatalist 
şi sarcastic de un spirit deziluzionat, sau, în cel mai fericit 
caz, idilă fermecătoare, pusă sub semnul strălucirii naive şi 
efemere). Vocabulă astăzi iremediabil eşuată într-o semantică 
depreciativă (dramatică evoluție a singurului termen latinesc 
din paradigma erotică românească, împrumutat târziu, din alte 
limbi neolatine, şi apoi repede erodat şi marginalizat), amorul 
are, în mod excepţional, un statut privilegiat în poezia lui 
Eminescu, unde dezvoltă semnificații numai rareori circum- 
scrise actualei sale valori de întrebuințare lexicală. Amorul 
eminescian poate să fie (şi adesea chiar este) sinonim perfect 
cu iubirea, având însă în plus fata de aceasta (în contextul 
anume aici în discuţie) o mai pregnantă forță conceptuală, 
care îl face mai apt să desemneze şi ipostaza supremă, cea 
mai spiritualizatä, a simtirii erotice. Cât priveşte cealaltă 
denominatie de uz generalizat a câmpului semantic abordat, 

se poate constata că relativ scäzuta ocurentä a termenului 
dragoste este compensată de frecvenţa copioasă a adjectivului 
drag: a) ca prezenţă autonomă, în ipostaza calificativä; b) ca 
pivot al unor construcţii verbale fixe sau ca bază de derivare 
lexicală, când se accentuează dimensiunea eventivă (se insoli- 
tează procesul de îndrăgostire). In fine — şi aici teritoriul de 
prospectat hermeneutic este cel mai vast şi mai problematic 
(în sensul bun şi rodnic al cuvântului) — referinţa la expe- 
rienta erotică se face în poezia lui Eminescu prin perifrază, 
prin turnuri al căror punct de sprijin şi de iradiere expresivă 
este, de cele mai multe ori, dorul: „răpişi sufletu-mi în dor”; 
„inima ne creşte de un dor, de-o dulce jele”; „inima-i se împle 
/ De un farmec dureros”; „De dorul lui şi inima / Şi sufletu-i 
se umple”. 

Rimă atât de facilă încât, prin frecvenţa (inevitabilă) a 
folosirii, opacizează total virtuțile expresive ale materialului 
lexical exploatat, triada amor-dor-ador rezonează pentru 
Eminescu la modul profund şi esenţial, însemnând reunirea, 
concertarea bucuriei cu extazul, admiraţia, veneratia, durerea 
(aceasta intensă, chinuitoare — la modul fizic, deseori). 
Îndrăgostitul dependent de obiectul dragostei sale („De-al 
genei tale gingaş tremur / Atârnă viata mea pe veci”; 
„S-atârnă sufletu-mi de ochii / Cei plini de lacrimi şi noroc”) 
este, mai degrabă, dependent de propria sa pasiune; el respiră, 
există pentru persoana iubită, dar prin această patimă care îl 
consumă. Nesatul cu care cel ce iubeşte tinde să absoarbă, să 
cuprindă în sine, la modul absolut, fiinţa iubită se „traduce” în 
reacții şi impulsuri senzorial-fiziologice atipice, „încurcate”; 
„confuzia” este generată nu de „beţia dragostei”, ci de năzu- 
inta utopică de a extinde la scară suprafirească ambitusul 
acestei trăiri pentru care făptura omenească nu pare să aibă 
suficiente „antene” („A frumsetii haruri goale [...] simtirile-i 
adapä”; „Arald nebun se uită — cu ochii o-nghitea”; „O, vino 
iar în al meu brat, / Să te privesc cu mult nesat”). 

Amorul eminescian este profund pasional — evident, în 
contexte ce actualizează iubirea „profană” (deschisă însă con- 

secvent spre sacru, pe diferite căi), dar nu mai puţin într-o 
ipostază esentializatä, cvasi-eterică (senzualitatea nemaifiind, 
în acest caz, strict şi neapărat condiționată de plăcere, de 
dorinţa carnalä, ci, mai curând, de un dor sublimat de a atin- 
ge persoana iubită: „Cu zâmbetul tău dulce tu mângâi ochii 
mei”). Suferinta (nota specifică a erosului eminescian, chiar 
şi în faza ascendentă ori de plenitudine a poveștii de dragoste) 
este una metafizică şi rezultă din constatarea imposibilității 
de desfăşurare a voluptätii (fizice, afective, spirituale) ca as- 
piratie spre totalitate şi desăvârşire. „Voluptate şi durere” de- 
semnează poetic confruntarea dintre elanul „expansionist”- 
perfectionist şi limitare. Scenele idilice, aparent focalizate (ca 
principiu de construcție) pe hârjoană, cochetărie sau flirt, vi- 
brează şi ele, în mod perceptibil, de o intensă şi atentă racor- 
dare la misterele universului pe lungimea de undă a iubirii. 
Deşi prezentată într-o altă cheie (destinsă, înşelător lejeră), 
problematica este aceeaşi şi este abordată cu o egală (dar de 
un alt tip) seriozitate. 

Este simptomatic faptul că în lirica eminesciană bărbatul 
transcende incontestabil şi hotărât (adică voluntar, prin 
opţiune) condiţia care, zice-se, îi este prescrisă biologic (şi 
anume tendința de a-şi răspândi cât mai eficient genotipul şi 
de a-şi impune astfel dominaţia pe un areal cât mai vast). 
Programul lui nu este să seducă (eventual, să fertilizeze) şi 
apoi să-şi continue periplul de cuceritor, ci să-şi găsească 
perechea, femeia care-i este destinată — una singură şi, mai 
mult, una anume. Ofensiva lui seductivă are frecvent (şi 
declarat) în vedere permanentizarea şi recunoaşterea, consfin- 
tirea relației ca iubire adevărată, nuntirea aceasta particulară 
(ritualizată sau nu) având ecou semnificativ în plan trans- 
individual, ca adevărată hierogamie: „O, vis ferice de iubire, / 
Mireasă blândă din poveşti”; „Mireasa sufletului meu”; „Eu 
sunt luceafărul de sus, / Iar tu să-mi fii mireasă”; „De-ai fi 
noapte, aş fi lumină, / Blândă, lină, / Te-aş cuprinde c-un 
suspin; / Şi în nunta de iubire, / În unire, / Naşte-am zorii de 
rubin”. Când cuplul „nu se leagă” sau se instalează ruptura, 

părerile de rău nu au ca obiect atât femeia care a ratat 
„calificarea”, cât eroarea (şi, implicit, pierderea de vreme) de 
a fi onorat cu oferta de dragoste o ființă nedemnä. Pe lângă 
nerealizarea uniunii, se poate să fie regretată — ca persoană 
particulară — şi partenera pierdută doar dacă sfârşitul istoriei 
amoroase nu a fost pricinuit de incapacitatea comprehensivă a 
acesteia. 

Surprinzător sau nu, Eminescu se dezvăluie ca fire prin 
excelență casnică (nu şi domestică — în sensul modern al cu- 
vântului), pentru care iubirea este modalitatea unică şi nece- 
sară de constituire a unui univers propriu armonic, securizant, 
propice desfăşurării creativităţii. Deşi adesea expusă ironiei 
(ori batjocurii deschise) a spiritelor „subtiri”, oripilate de o 
astfel de mortală cantonare în mediocru şi previzibil, această 
mentalitate (taxată drept rustică — sau mic-burgheză, la ale- 
gere!) e departe de a fi primitivă, rudimentară. Conformistă şi 
limitat(iv)ä cum poate părea, ea este, în realitate, mult mai 
emancipată şi mai receptivă la provocare (challenge) decât se 
poate prevedea dacă se ignoră (cu sau fără voie/stiintä) 
funcţia fundamental initiaticä a erosului redus astfel la modul 
său definitoriu de manifestare in mundan — bucuria/bucurarea 
simţurilor. O asemenea viziune restrictivă identifică automat 
consacrarea legăturii cu diminuarea/anularea libertății de miş- 
care a individului, care devine în acest mod off-limits pentru 
oricine altcineva decât partenerul conjugal. 

Fiintarea erosului eminescian privilegiază simpatia ca 
principiu de armoni(zar)e: a sinelui cu celălalt; a sinelui cu 
universul; a universului în totalitatea sa. Această concordie nu 
este concepută ca echilibru imuabil şi fastidios; ea este re- 
prezentată ca un necontenit joc — activitate ludică asumată cu 
toată convingerea (şi responsabilitatea), dar şi marjă de ma- 
nevră, permiţând în orice moment redistribuirea, reorientarea, 
reorganizarea componentelor unui sistem dinamic şi fascinant 
prin proteismul său. Prospectivii parteneri se implică, prin 
urmare, într-un adevărat turnir în care nu se încleştează voin- 
tele (de vreme ce ambii participanţi au consimțit deja, tacit, la 

contractul ludic), ci se testează verva, energia investită de 
fiecare dintre ei, ingeniozitatea şi fantezia în găsirea unor so- 
lutii cât mai frapante, cât mai originale în impasuri si in 
situaţii de criză, abilitatea de a exploata virtuțile ambiguitätii, 
ca şi capacitatea fiecăruia de a performa, de a-şi juca rolul. 
Inconsecventele, fluctuațiile de umoare şi schimbările de 
atitudine („mai nu vrea, mai se lasă”) nu sunt simple mofturi 
femeieşti, ci sunt „programate”, se înscriu în pendularea 
(codificată şi, deci, perfect inteligibilă şi pentru bărbat) între 
respingere (comportamentul rigid fiind prescris de conve- 
niente — „ce se cade”) şi acceptare (de fapt, invitație — 
generată de receptivitatea la magnetismul curtezanului, dar 
avansată şi prin contribuția propriului demon care, în numele 
experimentului, îndeamnă la cedare). 

Dacă iubita se dovedeşte deseori şireată, nici iubitul nu se 
lasă întrecut în viclenii, drept care amândoi se amăgesc re- 
ciproc, cu frenezie şi în deplină cunoştinţă de cauză, comu- 
nicând concomitent pe două planuri. Un plan este cel al 
confruntării (jucăuşe). Faţă cu femeia-citadelä, care trebuie 
să-i reziste, bărbatul are datoria să o asalteze. Acest capricios 
şi plin de nerv pas de deux evoluează precis, dar cu un 
farmec, pare-se, inepuizabil, între interdicție (formală) şi 
ispitire. Ea îl face să se perpelească (ori chiar se amuză să-l 
tortureze) trimitändu-i semnale contradictorii: „gura ta [...] 
zâmbind îmi minte / Spre-a coperi misterul cel duios, / Ce-mi 
spune nu — când da ochiu-ti fierbinte / Din genele-i îmi spune 
voluptos”; „Ochii tăi, înşelătorii! A ghici nu-i pot vreodată, / 
Căci cu două înțelesuri mă atrag şi mă resping — / Mă atrag 
când stau ca gheaţa cu privirea desperată, / Mă resping când 
plin de flăcări eu de sânul tău m-ating”; „Vorba zice: «fugi 
încolo», râsul zice «vino-ncoace»”. El răspunde prompt la 
provocări, zugrävindu-i tantalizant o ipoteză de o gratioasä şi 
insidioasă senzualitate: „De-ar fi mijloace / Si-ar fi putinţă / 
Cum m-aş mai face / După dorinta!”; sau argumentează suav 
onorabilitatea tentativelor de apropiere fizică, pretinzând că 
mâna lui „profană” nu caută decât ... „locul aripelor” pe ai ei 


67 


„umeri de ninsoare”; iar când toleranța îi este prea din greu 
testată amenință să treacă hotărât şi fără scrupule la represalii: 
„De-i mai veni să ştii că nu te iert. / / Căci dorul meu musträri 
o să-ți tot spuie / Şi särutändu-te am să te cert / Cu desmier- 
dări cum n-am spus nimăruie”. 

În structura de adâncime a acestui plan al confruntării 
simulate, şarjate, se instituie nivelul acordului real, esenţial şi 
neechivoc între îndrăgostiți. Deloc paradoxal, calitatea rela- 
tiei este condiționată de jocul (mai sofisticat decât s-ar sconta 
la o privire superficială) dintre aceste două planuri ale comu- 
nicării. Bărbatul şi femeia ştiu că se iubesc, dar vorbesc şi se 
comportă de parcă nu ar şti — tocmai pentru ca amorul lor să 
nu se ofilească. Cu toate că ar putea apărea drept complicații 
inutile, manieriste (şi naive, pe deasupra!), aceste asalturi şi 
eschive desfăşurate succesiv, în cheie ludică, au un sens, au 
un tel mai ambițios şi o eficacitate mai semnificativă (in 
ordine umană) decât, de pildă, strategia prețioasă şi alambi- 
cată a amorului curtenesc, precum şi decât virtuozitatea 
„tehnică” întru care iniţiază (mai mult sau mai putin) doct 
varii „manuale de sex”. Diferenţa este dată de caracterul 
deplin (complex şi armonic) al amorului eminescian, care se 
defineşte ca trăire totală şi candidă (dincolo de sensul actual 
restrâns al termenului), care nu mizează pe un repertoriu 
(oricât de amplu) de tactici de ritualizare sau de înnoire, ci 
chiar pe principiul noului, al imprevizibilului, al surprizei 
nicicând istovite. Dragostea se arată ca un dar dificil, pre- 
tentios şi, totodată, ca o probă de foc; pe lângă hotărâre, 
dedicație şi încredere, amorul necesită inspiraţie, şansă şi/sau 
protecţie dintru Înalt, pentru găsirea tainicei formule care ar 
fixa la modul ideal magia exercitată de el: „Impotriviri 
duioase-a frumuseţii / În lupte dulci disfac urâtul vieții, / Ce 
n-au amar, fiindcă au măsură [s.n.]”. 

Summary 


Love paradigm is extensively but also intensely present in 
Eminescu’s poetry, expressing a wide range of tones and 
undertones that configures a highly complex and harmonious 
system of emotional, spiritual, moral and aesthetic responses 
to whatever challenge life, Providence, human nature (the self 
or the other) might send to a man in love and a poet “ad- 
dicted” to Love. In this context, one most notable four de 
force of Eminescu’s consists in the poetic “rehabilitation” of 
the word amor that common use has semantically “ex- 
hausted”, corrupted and desecrated. 


Ortodoxia esteticii morţii în poezia lui 
Eminescu 


Theodor DAMIAN 


Aşa cum se exprimă I. Negoitescu, poezia lui Eminescu 
este o creaţie de trăire intensă, impregnată intens de moarte 
(Poezia lui Eminescu, Ed. Junimea, laşi, 1980, p. 176). 

Modul în care poetul concepe misterul vieții şi al morții 
este foarte apropiat dacă nu chiar următor fidel al celui 
promovat de filosofia biblică, mai ales a Ecclesiastului şi a 
Psalmilor. 

După o analiză atentă a caracterului tranzitoriu al vieții, 
existenţei în general, Ecclesiastul conclude: „Deşertăciunea 
deşertăciunilor, toate sunt deşertăciune” (cap. 12, 8). 

lată rezultatul observaţiei lui Eminescu: 

„Poţi zidi o lume-ntreagă, poţi s-o sfărâmi, orice-ai spune 
peste toate o lopată de täränä se depune” (Scrisoarea I-a). De 
asemenea concluzia poetului din Epigonii, „Toate-s praf”, 
apare ca un rezumat al constatării psalmistului când zice: 
„Omul ca iarba-s zilele lui, înflorirea lui, ca floarea câmpului. 
Că vânt trece peste el şi nu mai este, nici locul nu i se mai 
găseşte” (Ps. 102, 15-17). Şi din nou Eminescu, în Rugăciu- 
nea unui dac: „Şi-n stingerea eternă dispar fără de urmă”. 

Aceeaşi idee este exprimată cu claritate de poet şi în cele- 
brul său poem Mortua est: „Când sorii se sting şi când stelele 
pică/ imi vine a crede că toate-s nimică”; sau cum spune în 
Despärtire: „Si când se va întoarce pământul în pământ/ Au 
cine o să ştie unde-s, cine sunt?” Aceasta aminteşte pregnant 
de slujba înmormântării după ritualul ortodox unde moartea 
ca ştergere, anonimizare a ceea ce a fost, este reflectată în 
felul următor: ,,Adusu-mi-am aminte de proorocul ce strigă/ 
Eu sunt pământ şi cenuşă/ Si iarăşi m-am uitat în morminte/ şi 
am văzut oase goale şi am zis:/ Oare cine este împăratul sau 
ostaşul/ Bogatul sau săracul/ Dreptul sau păcătosul?” 

E adevărat că Eminescu, în modul său de a înţelege lumea 
şi viaţa, a fost influenţat şi de filosofia pesimist-nihilistă a lui 
Schopenhauer sesizând dureros condiţia transientă a creaţiei 
şi fragilitatea ființei umane, ambele supuse „vampirismului 
timpului” aşa cum remarcă D. Murăraşu (M. Eminescu, 
Opere I, poezii (1), Ed. „Grai şi suflet-Cultura naţională”, 
Bucuresti, 1995, p. VI-VID; totuşi, poetul nu a devenit un 
discipol al filosofului german în sensul predicării şi al apli- 
cării învățăturii acestuia în viaţa sa de zi cu zi. Dimpotrivă, 
observă Zoe Dumitrescu Buşulenga, „rezerva şi indiferența 
predicate acolo [Glossa] drept soluţie, plină de protest impli- 
cit... i-au fost străine totdeauna lui Eminescu. Activitatea lui 
publicistică desfăşurată fără preget din 1877 până în ultima zi 
a vieții lucide, în 1883, pasiunea cu care participă la lupta 
politică a vremii, îndrăzneala cu care afirma ideile sale asupra 
corupţiei politice a tuturor partidelor de atunci... patriotismul 
lui aprins ce täsneste din fiecare articol, şi dragostea pentru 
obiditul său popor... toate acestea dezmint cu putere atitudi- 
nea de răceală” şi indiferenţă afişată în multe din poeziile sale 
(M. Eminescu, Poezii, Editura pentru literatură, Bucureşti, 
1976, p. XXXV). 

Pesimismul şi nihilismul lui Eminescu sunt de factură 
mistică, notează Miron Blaga (Mihai Eminescu: Poezii în 
Familia, Editura Anotimp, Oradea, 1992, p. 88), iar noi am 
completa şi preciza, de factură mistico-religioasă, mistic 

însemnând percepţie a tainei şi legătura cu ea, iar nu negarea 
şi deci respingerea ei. 

Un alt element nu doar general creştin, ci specific ortodox 
în poezia lui Eminescu este asocierea vieţii cu visul şi mai 
ales a morţii cu somnul. 

„Viaţa aceasta este umbră şi vis”, de aceea „în deşert se 
tulbură tot pământeanul”, zicem la slujba înmormântării; 
acelaşi lucru îl spune Eminescu în felul său propriu, în 
Împărat şi proletar: „Căci vis al morţii - eterne e viata lumii 
întregi.” Dacă cineva ar vrea să descifreze aspectul moral- 
spiritual al unui astfel de mesaj, atunci tot la Sf. Scriptură 
ajungem şi la teologia patristică a detaşării. Dacă viaţa asta 
este vis, nu merită şi nu este înțelept să te ataşezi mai ales de 
lucrurile materiale. Asta implică faptul că visul este secondat 
de starea de veghe, de trezie, de real. Dacă vorbim de ireal, 
atunci implicit vorbim şi de real. Care este realul, este o altă 
problemă. După teologia biblică el este în ambele planuri, şi 
aici si în viata de dincolo, numită Împărăţia cerurilor, realitate 
care a fost centrul mesajului predicii Mântuitorului Hristos. 

Eminescu nu trece la această fază a problemei: El doar o 
descrie pe aceasta de aici: viata e un vis. Însă ce fel de vis? Al 
cui? Al morţii eterne. Meonul, pentru a folosi limbajul lui 
Berdiaev, nimicul, nefiinta este cadrul în care viata apare, de 
aceea nefiinta e reflectată în ființă, de aceea viata este visul 
mortii. 

I. Negoitescu notează că la Eminescu moartea apare ca un 
cerc vicios, ea este prezentă şi în viață, şi dincolo de ea, de 
aceea viața e „vis al morții - eterne", pentru că moartea se 
visează pe ea însăşi (Poezia lui Eminescu, Editura Junimea, 
Iaşi, 1980, p. 108). 

Când se încearcă a se defini moartea în concepția lui 
Eminescu este important ca cel ce face analiza respectivă să 
nu se lase în mod unilateral prins de ispita de a avea în vedere 
doar nimicul, nefiinta, care apar invocate în multe din poeme- 
le geniului botoşănean şi a conclude ieftin: Eminescu a fost 
un pesimist nihilist. Asta ar fi prea simplu. Cealaltă pistă de 


72 


interpretare, asocierile morţii cu somnul, făcute de poet în 
multe locuri, trebuie de asemenea luate în consideraţie, fapt 
ce duce la o interpretare şi înțelegere diferită. 

Ori moartea ca somn este, din nou, un elemente specific 
creştin şi mai ales ortodox. Sf. Apostol Pavel vorbeşte de 
morți ca fiind „cei ce au adormit” (I Tes. 4, 13); sfinţii si 
martirii Bisericii sunt considerați adormiti, şi în general toţi 
cei ce mor, deoarece există o trezire, o sculare la Judecata cea 
din urmă care va marca începutul unui nou stadiu existențial; 
se vorbeşte de asemenea, în tradiţia ortodoxă, de Adormirea 
Maicii Domnului, nu de moartea ei. 

Această idee a existenţei vieții după moarte, care contra- 
zice în fapt conceptul de „cerc vicios al morții” menţionat 
mai sus, este prezentă şi în Luceafărul unde poetul spune: 
„Părând pe veci a răsări/ Din urmă moartea-l paste/ căci toți 
se nasc spre a muri/ şi mor spre a se naşte.” 

Că pe toți ne paşte moartea, că ne naştem spre a muri, e 
cunoştinţă comună verificată; dar că toți murim spre a ne 
naşte, asta nu mai este verificat, aceasta este credință: a se 
remarca asemănarea nu cu nihilismul budist, nu cu pesimis- 
mul schopenhauerian, ci cu realismul profetic din învățătura 
lui lisus Hristos: „Grăuntele de grâu când cade pe pământ de 
nu va muri, rămâne numai el, dar dacă va muri, aduce multă 
roadă” (loan 12, 24). Orice grăunte ce se pune în pământ 
moare pentru a aduce roadă. 

Concepând viaţa ca pe o realitate trecătoare, în mod firesc 
şi omul apare a fi un cavaler rătăcitor în învolburatul ocean 
existențial: „Numai omu-i schimbător/ pe pământ rătăcitor” 
zice poetul în Revedere. 

În baza unui astfel de mod de a vedea lucrurile el îşi 
construieşte şi adoptă un anumit mod de a fi. Acesta este 
nemijlocit concretizat în rezervă, reținere, poate chiar nepă- 
sare, dar nu în mod unic şi necesarmente înţeleasă ca stare de 
vegetare cum i-ar plăcea lui Cioran (privit dintr-un anumit 
unghi al filosofiei sale), ci mai ales poate în sensul de impasi- 
bilitate, de a nu face pasiune pentru ce nu merită, de a nu 

suferi inutil; vedem iar aici apărând conceptul şi practica 
ascezei creştine tradiționale: detaşarea, sau în limbaj emines- 
cian, răceala: „Şi te privesc nepăsător/ cu rece ochi de mort” 
(Pe lângă plopii fără soț). 

Aceasta iarăşi duce cu gândul la învățătura evanghelică 
după care omul trebuie să „moară” lumii acesteia pentru a trăi 
pe cealaltă, să-şi detaşeze sufletul de lume dar trăind în lume. 
Acest paradox, a fi în lume dar a nu fi al lumii, atât de clar 
exprimat de Mântuitorul, această ambivalentä, este prezentă 
şi la Eminescu şi ea iluminează mai bine sensul care trebuie 
să i se dea nepăsării: nu indolentä nihilistä, ci distanță, ceea 
ce nu exclude participarea, implicarea chiar totală, ca a apos- 
tolilor în transformarea lumii, ei nemaifiind ai lumii. lată cum 
se vede aceasta la Eminescu, în Glossa: „Nu spera şi nu ai 
teamă/ Ce e val ca valul trece/ De te-ndeamnă, de te cheamă/ 
Tu rămâi la toate rece.” Nu se vede nici o urmă de disperare 
nihilistă, se vede doar consolare existențială bazată pe o per- 
cepere realistă a vieţii în caracterul ei transient. 

Expresia „Nu spera” nu indică nicidecum faptul că omul 
trebuie să dispere. Ea indică realismul: nu-ţi pune speranţe în 
ceva care trece. Acest lucru este confirmat de îndemnul din 
acelaşi vers: „Nu ai teamă”, ce sună aproape identic cu repe- 
tatul îndemn al lui Hristos în diverse ocazii: „Nu vă temeti”. 

A fi realist înseamnă a înțelege în mod adecvat natura şi 
sensul lucrurilor şi apoi a adopta atitudinea ce se impune fata 
de ele. Asta echivalează nu numai cu a înţelege realitatea din 
jur, dar a te şi cunoaşte pe tine însuţi; a nu te amesteca cu ce 
nu eşti, a nu te confunda cu ce e în jur, a rămâne în limitele 
propriei tale naturi. Lipsa de realism care duce la confuzia 
existențială şi care originează un mod greşit de a fi în lume 
este echivalentă cu ieşirea din fire. A-ti ieşi din fire e a nu fi 
tu însuți; a nu-ți sti natura, rolul, locul, întocmai ca fiul 
risipitor din Evanghelie a cărui tragedie porneşte de la ieşirea 
sa din fire; de aceea punctul de plecare al reintegrării sale în 
condiția de viaţă precedentă, cea normală, regäsirea sa, l-a 
constituit venirea în sine. 

Dezlocuirea propriei fiinţe, plecarea din acel „acasă” al 
fiinţei duce implicit la vidul existențial care nu poate sfârşi 
decât în nihilism, distrugere. 

Or, iată-l pe Eminescu conştientizând acest fenomen, rea- 
lizând poate relativa ieşire din fire şi râvnind după mântuire, 
după reintegrare, după reaşezarea sinelui în ființă, după resti- 
tuirea salutară: „Ca să pot muri liniştit/ Pe mine mie redă-mă” 
(Odă în metru antic). 

Serenitatea in fata morţii, împăcarea cu destinul, cu rân- 
duiala divină, acceptarea condiţiei vin din nevoia de a muri 
liniştit. Căci se poate muri şi altfel, implică Eminescu; adică 
tulburat, afară din sine; intuind profetic posibila catastrofă 
existenţială ireversibilă a faptului de a muri „altfel” decât 
liniştit, poetul se roagă pentru drumul înapoi. Dacă cere 
aceasta înseamnă că poetul crede că este şi posibil şi că sunt 
speranţe ca cererea să fie ascultată. Nu aflăm aici rătăcirea 
existențială din versul lui Blaga: „Drumul întoarcerii înapoi 
nu-l mai stim/ Elohim, Elohim”, deşi chiar şi la Blaga această 
recunoaştere a pierderii căii celei adevărate se face în fata lui 
Elohim — Dumnezeu, şi în acest context ea apare ca o 
rugăciune de cerere. 

Cu toate că trecerea noastră spre moarte, Sein zum Tode 
cum formulează Hegel, este inexorabilä: „Pe inima-mi pustie/ 
zadarnic mäna-mi tin/ Ea bate ca şi cariul/ încet într-un 
sicriu” (Melancolie), totuşi ea, trecerea şi plecarea, ca şi ve- 
nirea, se datorează lui Dumnezeu, de aceea un mod de a fi 
coram Deo bazat pe gratitudine se impune de la sine. 

„Astfel numai, Părinte, eu pot să-ţi multumesc/ că Tu 
mi-ai dat in lume norocul să trăiesc”, zice Eminescu în 
Rugăciunea uni dac, deşi în contextul aceleiaşi rugăciuni se 
vede indignarea şi protestul pentru fragilitatea condiţiei pe 
care o împărtăşim. 

Ca şi profeţii Vechiului Testament care în relaţia lor activă 
şi lucrătoare cu Dumnezeu protestează uneori, alteori cer 
explicaţii sau refuză (Iona), dar cred în EI, şi poetul isi 
exprimă neintelegerea, deziluzia, indignarea, dar ce e esenţial, 

el crede. Însuşi faptul că toată această indignare e adusă şi 
spusă Părintelui ceresc, e un dialog cu Dumnezeu sau un 
monolog în fata Lui, este ilustrativ în acest sens. 

Una din marile învățături ce se degajează din concepția lui 
Eminescu despre moarte este că a muri se învaţă, că este 
necesar chiar să ştii să mori, că moartea e o artă, cum susţine 
M. Eliade şi cum transmite Socrate atunci când defineşte 
filosofia ca pe ştiinţa ce ne învață cum să murim. 

Eminescu se confesează: „Nu credeam sä-nvät a muri 
vreodată” (Odă în metru antic). Deci a învăţat, şi o constată 
cu surprinderea unei mari descoperiri. A învăța să mori im- 
plică a-ţi găsi liniştea sufletului, a fi împăcat cu conştiinţa ta, 
cu lumea din jur, cu Dumnezeu. La Eminescu această împă- 
care cu sine este evidentă în recunoaşterea ieșirii sale din fire 
şi dorinţa regăsirii: „Pe mine, mie redä-mä”; împăcarea cu 
natura, ca a ciobanului din Miorița, este ilustrată în poemul 
O, Mamă, în Mai am un singur dor, ş.a. Acesta din urmă, 
constată Ovidiu Vuia, este un poem al împăcării cosmice 
(Misterul morţii lui Eminescu, Editura Paco, 1996, p. 139); 
împăcarea cu Dumnezeu, rămânerea în relaţie, e vizibilă în 
toate rugăciunile, în toate invocările divinității făcute de poet, 
cum reiese semnificativ din poemul Rugăciune unde Eminescu 
îşi arată pe fata credința, autenticitatea trăirii mistice. Ceea ce 
scrie poetul acolo, el „simte cu adevărat”, notează acelaşi 
Ovidiu Vuia (/bidem, p. 112); şi ne face şi pe noi să simțim 
când îi citim versuri dedicate Mântuitorului Hristos precum 
cele din poemul Învierea: 

„Cäntäri şi laude-nältäm/ Noi, tie unuia/ Primindu-l cu 
psalme şi ramuri/ plecati-vä neamuri/ cântând Aleluia!” 


Imaginaţia eminesciană 
între tehnică şi sistem 


Cătălin CONSTANTINESCU 


La prima vedere, titlul de mai sus sugerează două posi- 
bilitäti: prima, aceea că imaginația ar fi un procedeu, nu 
stilistic, ci de organizare a discursului literar, pentru a se 
încadra în anumite tipare, deci un instrument integrator, iar a 
doua că imaginaţia ar fi de fapt o suprastructură care îi im- 
pune scriitorului să scrie într-un anumit fel. Adică, drumul 
poate fi de la procedeu spre sistem sau dinspre sistem înspre 
procedeu. 

Desigur, în cazul de fata, cercetarea celor două ipostaze 
ale imaginaţiei se raportează la doctrina romantică. Cineva ar 
putea întreba dacă este absolut necesară raportarea la roman- 
tism şi dacă specialistul trebuie se respecte canoanele inte- 
grärii unui autor într-un curent. Nimic mai fals decât ideea că 
am putea vorbi despre un autor sau operă în afara contextului. 
Un specialist nu poate şi nu trebuie să ignore contextul, 
pentru că orice componentă a creaţiei literare a unui scriitor 
este marcată de context. 

A devenit un loc comun a afirma că imaginaţia este una 
dintre „pietrele de hotar” ale romantismului; mai mult, isto- 

ricii literari englezi, dar nu numai, exclud altă etimologie a 
termenului romantic decât derivatul din franceză romance, 
adică roman sau romant, care însemna printre altele „lucrare 
literară bazată pe imaginaţie”. Dar, aşa cum arăta Bateson, 
imaginația în sine, deci extrasă din câmpul unor relaţii, nu 
spune prea multe: 

„Asemenea abstractiuni ca Imaginaţia, Natura şi Simbolul 
aproape că nu au nici un înţeles fără un context uman mult 
mai concret. Cine a imaginat şi în numele cui? Dacă la sfâr- 
şitul secolului 18 obiectele naturale au devenit simbolice, ce 
realități comunicau aceste mituri? S-ar părea că este nevoie 
de o formulă şi mai cuprinzătoare. 

Revoluţia franceză nu a fost cauza romantismului, după 
cum nu au fost nici Revoluția industrială sau naționalismul. 
Dimpotrivă, toate patru au fost consecințele convergente ale 
unei singure cauze, o bruscă (sic) mutație, ca să zicem aşa, în 
organismul social european, pentru care individualismul pare 
cea mai bună etichetare posibilă”. 

Este vorba, aşadar, despre o reacție împotriva spiritului 
raționalismului şi a mecanicismului, un drum inaugurat de 
teoria lui Kant, care afirmă că omul poate cunoaşte doar 
lumea fenomenului, nu şi „lucrul in sine”. El este cel care a 
deschis calea teoriilor speculative, mai bine spus a specula- 
tiilor, care au stat la baza unei noi estetici, descendente din 
filosofia idealistă, ai cărei părinți sunt Fichte, Schelling şi 
Hegel. 

Ar fi demn de remarcat, totuşi, că nu avem de-a face cu 
desprindere totală de rațiune, mai corect spus de prevalența 
rațiunii, ci cu o integrare a acesteia într-un sistem: 

„La Descartes, «caracterul ştiinţific» va apărea ca pre- 
ocupare explicită pentru o metodă a gândirii ca (de)mers al 
raţiunii ferm asigurat. Însă toate aceste elemente laolaltă — 


1 F, W. Bateson, A Guide to English Literature, London, Longmans, 1967, 
p. 143, citat în Leon Levitchi, Sever Trifu, Veronica Focşeneanu, Istoria 
literaturii engleze & americane, vol. II, Cluj Napoca, Editura Dacia, 1994, 
p. 201. 


78 


ştiinţa, metoda şi absolutul —, raportate în chip esenţial la filo- 
zofie, reapar ca atare abia în varianta schellingiană a idealis- 
mului clasic german”. 

lată că, deşi idealist, Schelling nu concepe filosofia în 
afara ştiinţei. Dar aceasta nu este o contradicţie decât în 
aparență, deoarece pentru Schelling filosofia este ştiinţă, 
ştiinţă înțeleasă ca ideal al cunoaşterii adevărate, ca încercare 
de a cunoaşte Esenţa. lar filosofia artei reprezintă o forma 
particulară pe care Schelling o atribuie filosofiei. El întrevede 
în natură lucrurile eterne, adică ideile, care devin reale, 
conținând arhetipurile poeziei. Orice artă, pentru Schelling, 
este reproducere nemijlocită a creaţiei absolute sau a afirmării 
absolute de sine. Iar poezia apare ca act de cunoaştere abso- 
lută, nemijlocit, şi fixează în „imaginea-replică” natura şi 
caracterul ideal. Potrivit lui Schelling, în poezie, atunci când 
universalul determină particularul, ceea ce se impune ca 
reprezentare este individualul. El defineşte poezia, mai bine 
spus, esența poeziei astfel: 

„În-sinele poeziei este cel al oricărei arte: el este reprezen- 
tarea absolutului sau a universului în particular”. 

În ceea ce priveşte forma universală a poeziei, aceasta se 
constituie în planul vorbirii şi al limbii, adică al figurilor şi 
imaginilor. Prin referire la acestea, Schelling instaurează de 
fapt autonomia poeziei: 

„Retorica poate avea scopul de a vorbi cu ajutorul imagi- 
nilor pentru a deveni plastică sau pentru a iluziona şi a trezi 
pasiuni. Poezia nu are niciodată un scop în afara ei, cu toate 
că produce şi în afara ei acel sentiment care există în ea 
însăşi. /.../ 


? Gabriel Liiceanu, Studiu introductiv, în F.W.J. Schelling, Filozofia artei, 
traducere de Radu Gabriel Pârvu, studiu introductiv de Gabriel Liiceanu, 
Bucureşti, Editura Meridiane, 1992, p. 8. 

3 F.W.J. Schelling, Filozofia artei, traducere de Radu Gabriel Pârvu, studiu 
introductiv de Gabriel Liiceanu, Bucureşti, Editura Meridiane, 1992, p. 
357. 

Aşadar, în poezie, tot ce tine de ornamentul vorbirii este 
subordonat principiului suprem şi celui mai înalt al frumu- 
seţii”.* 

Ne-am oprit asupra teoriei lui Schelling, pentru că ea 
conţine ideea esenţială că poezia este un univers care are 
nevoie doar de posibilitate pentru a deveni real. Cu alte 
cuvinte, poetul creează o lume, un câmp al realitätilor ima- 
ginate. Aceasta este poezia: o lume, o experienţă, o poveste 
creată cu ajutorul imaginaţiei. 

De altfel, părinţii romantismului englez, William Words- 
worth şi Samuel T. Coleridge nici nu afirmă altceva; în 
Biographia Literaria (1817), Coleridge subliniază (cap. XIV) 
principiul după care Wordsworth descrie situaţiile şi întâm- 
plările obişnuite (din Lyrical Ballads, 1798) astfel încât ele să 
apară dintr-un unghi neobişnuit: le imbogateste „cât de cat” 
cu ajutorul imaginației. Mai mult, potrivit lui Coleridge (cap. 
XIII) demersul poetic se întemeiază pe imaginaţie: 

„Poetul, văzut la modul ideal, pune în mişcare întregul 
suflet al omului, cu subordonarea între ele a facultăților în 
funcţie de relativa lor valoare şi demnitate. El distribuie tonul 
şi spiritul unităţii care amalgamează şi, ca să zic aşa, face să 
fuzioneze elementele între ele, prin acea magică putere 
sintetizatoare căreia, în mod exclusiv, i-aş acorda numele de 
Imaginatie...” 

Problema delimitärilor conceptuale nu îi este străină lui 
Coleridge, el distingând între imaginația primară şi cea 
secundară, adică o primă percepție umană, căreia îi urmează 
actul de idealizare şi unificare. Imaginaţia (imagination) este 
diferită de fantezie (fancy), prin faptul că aceasta din urmă 
operează cu lucruri finite, fiind o formă particulară a me- 
moriei. Numai că această distincţie a lui Coleridge implică 
criterii axiologice, după cum arată I. A. Richards: imaginaţia 


* Ibidem, p. 363. 

5 Citat în Leon Levitchi, Sever Trifu, Veronica Focşeneanu, Istoria 
literaturii engleze & americane, vol. II, Cluj Napoca, Editura Dacia, 1994, 
p. 228. 

combină elemente psihice care generează „stări de spirit 
valoroase”, în timp ce fantezia este un „joc banal cu aceste 
elemente”. Richards, pe lângă faptul că identifică în discur- 
sul critic şase sensuri ale imaginaţiei”, introduce distincţia 
între imaginaţia recursivă, care beneficiază de aportul sti- 
mulilor (elemente formale ca ritm, metru, muzicalitate), şi cea 
formativă. 

Nu vom insista asupra felului în care Coleridge îşi funda- 
mentează teoria; în acelaşi timp, vom preciza că orice tenta- 
tivă de a localiza imaginaţia, şi nu numai, într-un ansamblu 
coerent, trebuie să aibă in vedere modul în care operează ea 
textul literar. 

În ceea ce îl priveşte pe Eminescu, am încercat să vedem 
dacă textele îşi asumă condiţia de „produse” ale imaginației, 
şi dacă nu, atunci care este forma sub care funcționează 
aceasta. Premisa de la care pornim este aceea că textul literar 
se caracterizează esențial prin organizarea întregii materii de 
către imaginaţie. Aşa cum am amintit, textul imaginează o 
experienţă, o lume, o poveste. Dar cât de explicit este acest 
proces? 

Deşi imaginaţia este condiția absolută a poeziei, nu putem 
nega conditionarea similară a oricărui text literar. De fapt, 
Eminescu însuşi ne invită să ne racordăm la resorturile 
imaginației, în nuvela Sărmanul Dionis: 

„Să ne-nchipuim (s.n.) lumea redusă la dimensiunile unui 
glonte şi toate celea din ea scăzute în analogie, locuitorii 
acestei lumi, presupuindu-i dotați cu organele noastre, ar 
pricepe toate celea absolut în felul si în proportiunile în care 


® L A. Richards, Principii ale criticii literare, traducere de Florica 
Alexandrescu, cuvânt înainte de Anca Roşu, Bucureşti, Editura Univers, 
1974, p. 187. 

TI. A. Richards, op. cit., vezi cap. XXXII, Imaginaţia: a) producerea de 
imagini vii, b) folosirea limbajului figurat, c) reproducerea simpatetică a 
unor stări de spirit, d) fuzionarea unor elemente ce nu sunt corelate în mod 
obişnuit, e) imaginația ştiinţifică, f) definiţia lui Coleridge, p. 230-233. 

le pricepem noi. Să ne-o închipuim (s.n), caeteris paribus, 
înmiit de mare — acelaş lucru”. 

lar dacă în acest caz, imaginaţia este necesară pentru a 
înțelege ideea relativității timpului şi a spaţiului, ea este 
ulterior asociată ideii de geneză: 

„Si ce frumos făcuse el în lună! 

Înzestrat cu o închipuire urieşească, el a pus doi sori şi trei 
luni în albastra adâncime a cerului şi dintr-un şir de munţi au 
zidit domenicul său palat./.../” 

Finalul nuvelei indică una dintre posibilitățile şi modali- 
tatile de operare a imaginaţiei în creaţia eminesciană: visul 
(„Fost-au vis sau nu, asta-i întrebarea.”). Deloc surprinzător, 
întrucât imaginaţia, visele, memoria se manifestă aproximativ 
pe aceleaşi coordonate, şi aici vorbim de faptele literare, 
existând o legătură mai mult decât evidentă între ele, aşa cum 
au demonstrat numeroşi cercetători începând cu Jung (urmat 
de Béguin, Durand, Bachelard şi alţii). 

Am putea spune că la Eminescu, visul (somnul) şi amin- 
tirea sunt modalitățile funcționale ale imaginației. Scrisoarea 
I începe prin a preciza premisa onirică: 

„Luna varsă peste toate voluptoasa ei văpaie, 

Ea din noaptea amintirii o vecie-ntreagă scoate 

De dureri, pe care însă le simţim ca-n vis pe toate”. 

Însăşi geneza este explicată prin recurs la imaginaţie: 

„N-a fost lume pricepută şi nici minte s-o priceapă, 

Căci era un întuneric ca o mare făr-o rază, 

Dar nici de văzut nu fuse şi nici ochi care s-o vază”. 


Şi în Scrisoarea III, descoperirea universului parcurge un 
traseu dinspre interior spre exterior: „Dară ochiu-nchis afară, 


8 M. Eminescu, Sărmanul Dionis, în Poezii. Proză literară, vol. II, ediție de 
Petru Cretia, Bucureşti, Editura Cartea Românească, 1978, p. 280. 

°M. Eminescu, Sărmanul Dionis, in Poezii. Proză literară, vol. IL, ediție de 
Petru Cretia, Bucureşti, Editura Cartea Românească, 1978, p. 303. 

10 M. Eminescu, Scrisoarea I, ed. cit., vol. I, p. 100-102. 

înlăuntru se deşteaptă”, ilustrând ideea că imaginaţia şi cre- 
atia onirică stau la baza întregii construcții: 

„Atunci el pricepe visul că-i trimis de la profet, 

Că pe-o clipă se-nältase chiar în rai la Mohamet, 

Că din dragostea-i lumească un imperiu se va naşte, 

Ai căruia ani şi margini numai cerul le cunoaste”'". 

Asumarea procesului imaginativ este ilustrată de Cu gân- 
diri şi cu imagini, Vis şi mai ales Scrisoarea IV : 

„Fantazie, fantazie, când suntem numai noi singuri, 

Ce ades mă porți pe lacuri şi pe mare şi prin crânguri! 

Unde ai văzut vrodată aste ţări necunoscute? 

Când se petrecur-aceste? La o mie patru sute?” 

În Basmul ce i l-aş spune ei este imaginată şi visată 
existența ideală („Te vedeam cu a mea minte”), în timp ce în 
Memento mori putem identifica o asumare resemnată a 
dihotomiei între real şi imaginar: 

„Una-i lumea-nchipuirii cu-a ei visuri fericite, 

Alta-i lumea cea aievea, unde cu sudori muncite 

Te încerci a stoarce lapte din a stâncei coaste seci; 

Una-i lumea-nchipuirii cu-a ei mândre flori de aur, 

Alta unde cerci viaţa s-o-ntocmeşti, precum un faur 

Cearc-a da fierului aspru forma cugetării reci”'”. 

O altă materializare a imaginației, poate cea mai vizibilă, o 
constituie spaţiile imaginare, şi aici vom menţiona Miradoniz, 
În căutarea Șeherezadei, Dacă treci râul Selenei, Diamantul 
Nordului şi Povestea magului călător în stele. Numai că aici 
imaginaţia are un caracter într-o oarecare măsură static, 
spațiul dominând acţiunea (mai putin în Povestea magului 
călător în stele). În aceste cazuri textul nu mai este neapărat 
ansamblu de posibilităţi, ci spaţiu al evadării. 

Am putea afirma că în special poezia eminesciană, dar şi 
proza, nu se poate sustrage asumării, poate nu explicite, a 


ll M. Eminescu, Scrisoarea III, ed. cit., vol. I, p. 107-108. 
12 M. Eminescu, Scrisoarea IV, ed. cit., vol. I, p. 116. 
15 M. Eminescu, Memento mori, ed. cit., vol. I, p. 248. 

dominantei imaginaţiei, atât de des invocată de cercetătorii 
romantismului. 

În general vorbind, să spunem că avem de-a face cu un 
dinamism al textului, ca operă a imaginației, după cum arată 
Jean Burgos. El propune ca spaţiul textului să fie considerat 
un spaţiu al imaginarului. Cu alte cuvinte: textul s-ar construi 
din imagini? La Burgos capătă o importanță deosebită faptul 
că imaginea determină o anumită structurare a limbajului, dar 
nu este de acord că nu există imagine a cărei semnificaţie să 
fie validată numai de către textul în care ea este integrată. Se 
ridică problema preexistentei imaginii, plecând de la teoria lui 
Jung, care echivalează imaginaţia cu fantezia, distingând între 
un complex de reprezentări căreia nu îi corespunde un conti- 
nut exterior real (fantasma) şi activitatea imaginară: 

„Imaginaţia este activitatea reproductivă sau creatoare a 
spiritului în genere; ea nu este o facultate specială, căci se 
poate manifesta în toate formele fundamentale ale fenome- 
nului psihic, în gândire, în sentiment, în senzaţie, în 
intuitie”'*. 

Burgos preia de la Jung conceptul de imagine ca reprezen- 
tare imaginarä care se referä doar indirect la perceptia exteri- 
oarä; se bazeazä mai mult pe activitatea imaginarä a inconsti- 
entului, nu stă niciodată în locul realităţii, ci este imagine 
interioară. Astfel, imaginea îşi depăşeşte statutul de figură 
(metaforă), trece dincolo de limitele principiului analogiei. 
Organizarea imaginilor devine condiţia poeziei: 

„Fără îndoială, textul poetic se va defini astfel drept acela 
în care Imaginarul funcționează din plin şi în care scriitura, 
găsindu-şi semnificaţia în volumul ocupat şi insufletit de ea, 
devine spatialä”'”. 


14 C, G. Jung, Tipuri psihologice, traducere de Viorica Nişcov, Bucureşti, 
Editura Humanitas, 1997, p. 467. 

'S Jean Burgos, Pentru o poetică a imaginarului, traducere de Gabriela 
Duda şi Micaela Gulea, prefață de Gabriela Duda, Bucureşti, Editura 
Univers, 1988, p. 111. 

Aceasta înseamnă că imaginaţia ar fi un sistem coerent sau 
nu de imagini, adică o lume formată din imagini alăturate, 
succesive sau suprapuse. Spaţiul textului este un ansamblu de 
tale a textului poetic este imaginaţia. 

În concluzie, problema unui traseu dinspre doctrină înspre 
tehnică sau invers pare a fi una falsă. Cel puţin în cazul lui 
Eminescu, nu se poate vorbi despre un efort explicit de a sub- 
ordona creația sa unor principii, numai de dragul de a se înca- 
dra într-un tipar, de altfel o asemenea ipoteză este negată cu 
hotărâre de către el însuşi. Eminescu a fost conştient întotdea- 
una că esența poeziei constă în puterea de a imagina; pentru 
că imaginaţia creează realitatea poetică, cu legile sale, în opo- 
zitie cu cea empirică, la fel de simplu cum eul poetic se dife- 
rentiazä de eul empiric. 

Summary 


The author’s intention is to point that we still face with a 
false dichotomic approach of the concept of imagination: 
technique or structure, method or system and so on. There are 
critics who regard imagination as a course of organizing the 
literary discourse and others who view as a superstructure 
imposing to the writer a certain kind of writing. Then, we 
may identify a “road” from technique to system or vice versa. 

It is emphasized the idea of universal form of poetry as 
constituted in speech and language, figures and images. 
Schelling’s theory generates the fundamental concept inter- 
laced with that of imagination — the essence of poetic setting. 
Eminescu (Memento mori, Sarmanul Dionis, Scrisoarea I, 
Scrisoarea III, Scrisoarea IV) proved a permanent conscious- 
ness that the essence of poetry means the power to imagine, 
as imagination creates the poetic reality. 


„Negotul” poetic de la Chatterton la 
Eminescu 


Ana-Maria STEFAN 


In drumul de la geniul poetic la pagina de carte, versul se 
supune unui proces de materializare necesar convertirii lui in 
fapt artistic împărtăşit. Trecerea din sfera intimă a imaginației 
particulare la orizonturi culturale care se deschid înspre şi 
dinspre societate aduce cu sine cortegiul de efecte secundare 
inerente transferului. Aşternută pe hârtie, multiplicată, poezia 
devine obiect de comerţ. Veritabilul „negot” al poeziei se 
petrece însă la un alt nivel, fără a fi totuşi independent de 
piaţa de carte. Propunem aici două moduri distincte de a 
înțelege şi a practica această o altă „negustorie” poetică — 
pseudo-Testamentul' lui Thomas Chatterton şi poezia Cum 
negustorii din Constantinopol a lui Eminescu. 

În comun, cele două concepţii asupra „negotului” poetic 
au convingerea că lectura presupune un schimb, că poezia 
vădeşte aşadar o latură tranzactionalä. Totodată, poetul nu se 
simte un prestator de servicii, cititorul operei sale nu este un 
simplu beneficiar sau consumator, iar rodul talentului său nu 
este o „marfä”. În ciuda acestei percepții de ansamblu, po- 
zitiile celor doi autori în ceea ce priveşte „comertul” poetic 

diferă substanţial. Chatterton acceptă compromisul. Eminescu 
preferă o abordare simbolică a fenomenului, care duce la 
înlăturarea trivialului din relaţia de schimb şi înlesneşte 
accesul spre compatibilitatea artisticului cu economicul, la un 
alt nivel decât acela al unei pieţe de schimb. 

Trebuie însă specificat că, deşi situată în sfera compro- 
misului, poziţia lui Chatterton este străină de mentalitatea 
contemporană nouă, privitoare la piaţa de carte, la literatura 
de larg consum şi la percepția scrisului ca sursă de profit. 
Exemplul tânărului Chatterton propune o apropiere inedită de 
termeni: poezia ca infracţiune. Versificator talentat dar şi 
impostor excepțional, Chatterton atribuie paternitatea pro- 
priilor sale scrieri lui Thomas Rowley, călugăr din secolul al 
XV-lea, pentru a le vinde mai apoi drept scrieri medievale, 
recuperate din tenebrele uitării, se înţelege, printr-o fortuită 
descoperire. Geniul poetic incontestabil coexistă cu falsul 
intelectual într-o paradoxală simbioză. Sfidându-şi epoca, 
normele etice în vigoare, sfidându-şi limba maternă (engleza 
modernă) şi sfidändu-si în fine propria-i identitate, Chatterton 
propune contemporanilor imaginea unui „faux-monnayeur” 
original. Infiltrarea elementelor medievale în peisaj conferă o 
mai largă arie de interpretare a textelor. Este evident că 
Thomas Rowley nu reprezintă doar un pseudonim pentru 
Chatterton, ci un alter ego de a cărui existență, substantia- 
litate, poetul este pe jumătate convins. 

La fel, nota medievală infiltrată în textura poemului Cum 
negustorii din Constantinopol nu urmăreşte să consolideze 
coordonatele spatio-temporale ale cadrului, ci să distrugă 
orice tentativă a cititorului de a recupera un context real. 
Atemporalitatea tabloului se clădeşte pe contradictia indi- 
ciilor — Constantinopolul pre-otoman, anti-otoman, pietrificat 
în orgoliul său de cetate eternă este populat, prin anacronism, 
de efenzii noului imperiu. Eşantioanele istorice se suprapun 
în definirea decorului care pregăteşte montarea farsei pe coor- 
donata ideaticä poezie-schimb comercial. Mirajul comercial 

se compune astfel pe fondul mirajului istoric, care participă la 
stabilirea datelor esenţiale ale contextului. 

De cealaltă parte, Testamentul lui Chatterton a fost un 
avertisment fals de suicid, menit a duce în eroare superiorii 
ierarhici. Prin Testamentul în cauză, poetul lăsa cunoscutilor 
o panoramă parodică a propriilor lor deşertăciuni şi o privire 
plină de amărăciune asupra soartei artistului, silit de împre- 
jurari să comercializeze cuvinte. Tânărul Thomas purcede la 
rezolvarea problemelor financiare în versuri şi prin testament. 
Bunäoarä, neputând să moară dator (şi prin acest punct ne 
situăm în buna tradiție a testamentului medieval), Chatterton 
trece toate datoriile către Catcott în contul călugărului medie- 
val Thomas Rowley care, real sau imaginar, ar fi fost, oricum, 
deja mort de vreo trei secole. Speculând sensurile cuvântului 
„coroană”, ca unitate monetară pe de o parte, ca însemn regal/ 
imperial pe de alta, Chatterton născoceşte un calambur în 
stilul lui şi demn de un Shakespeare: “Gods! What would 
Burgum give to get a name,/ And snatch his blundering dia- 
lect from shame!/ What would he give to hand his memory 
down/ To time’s remotest boundary? — A Crown.” La fel cum 
stalceste voit numele rau-platnicului Bergum, dandu-i sensul 
de „tärgovet” şi o comică savoare (din nou) medievală: 
“Burgum”. Pentru Chatterton impostura acumulată, multi- 
plicată devine un mod de creaţie. O disociere între vers şi 
intenția de a înşela devine primejdioasă pentru percepția 
globală a mesajului poetic. 

În practicarea „negotului” simbolic, Eminescu recurge la 
trucurile comerciale ale unui maestru al seducţiei negusto- 
reşti, personaj delimitat geografic şi cultural: comerciantul 
din Constantinopol. Tentativei lui Chatterton de a reanima 
trecutul în vederea recuperării unei realități neînregistrate, 
deci pierdute, îi corespunde la Eminescu arta subtilă a 
negutätorului oriental, care speculează iluzia şi-şi exploatează 
clientul-victimă la nivel senzorial. Scopul nu mai este de a 
recupera o realitate, ci de a crea una, de a face iluzia să 
rodească certitudini: „să ieie ochii”, ca în prima strofă, să 

„fure” ochii, ca în cea de-a doua; aşadar să zăpăcească văzul 
pentru a isca înăuntrul fiinţei o percepție purificată — con- 
templatia estetică. 

Poetul, stăpân pe negotul său simbolic, îl provoacă pe 
cititor la înţelegerea operei de artă, „sumute o lume” după 
cum însuşi afirmă, calculându-i cu grijă reacțiile, stimu- 
lându-i receptivitatea la estetic. Pe de altă parte, revelaţia 
estetică ignoră distinctiile de ordin social, efectul obținut 
asupra privitorilor este acelaşi, fie ei „efenzi” sau „popol” 
mărunt. În vederea efectului estetic dorit, specialistul în 
materie pune în funcțiune aparatul iluzionist la întreaga sa 
capacitate, mizând mult pe elementul-surpriză, pe asocieri 
neaşteptate si pe gradatia subtilă a percepției tactile: 
„Dactilu-i cit, trocheele sunt stambe,/ Şi-i diamant peonul, 
indraznetul.” Mai mult, surpriza devine o convenție în jocul 
comercial, unde prima impresie înseamnă enorm şi aparenţa 
influenţează receptarea esenței. 

Strofa a doua subliniază deja necesitatea de a stăpâni arta 
din punct de vedere tehnic: „Astfel la clăi de vorbe eu fac 
vârfuri/ De rime splendizi, să le dau trampe...”. Construirea 
„vârfului clăii” îi cere, de această dată fermierului-arhitect, 
maximum de precizie şi îndemânare; gestul în sine nu 
înseamnă doar desăvârşirea operei, revelaţia întregului, ci şi 
garanția succesului. Doar prin mânuirea cu pricepere a 
materialului poetic, este creatorul-negutätor în măsură să 
înfrunte exigenţele „pietil” simbolice, să-şi exercite puterea 
spirituală asupra cititorului. Materialul modelat acoperă o 
gamă variată de posibilități, pulsul creaţiei manifestând as- 
peritäti sonore contrastante, de la moliciunea stambei la duri- 
tatea diamantului, de la troheu la peon. De altfel, opozitiile de 
genul diamant-stambă, mărgăritar-hurmuz, efenzi-popol nu 
marchează doar polii unei scări de intensitate a valorii 
materiale, respectiv sociale, ci ruptura dintre aparenţă şi 
esenţă. Clientul este chemat să treacă dincolo de fardul co- 
mrcial pentru a descoperi valoarea autentică. Ritualul inițiatic 
presupune decorul specific delectării intelectuale, din care nu 

lipsesc pipa aprinsă, jetul şi gura sobei — peisaj domestic 
zugrăvit nu fără o fărâmă de ironie, în care cititorul se desă- 
vârşeşte, din consumator devenind cunoscător: „Citeşte cartea 
ce iti cade-n mână/ Si vezi de nu-i mărgăritar hurmuzul/ Ce-n 
mână-l ai de-acum o săptămână.” 

Ambiguitatea versurilor finale nu face decât să amplifice 
valenţele poetice si metapoetice ale textului, de vreme ce ele 
trimit spontan la ideea lecturii ca germinatie spirituală. Ni se 
propune practic un tratament alchimistic prin care, în urma 
unei incubări de o săptămână a cărţii în palmele cititorului, se 
distilează materialul superior al înţelegerii estetice: „Şi vezi 
de nu-i mărgăritar hurmuzul/ Ce-n mână-l ai de-acum o 
săptămână.” Metamorfoza hurmuzului în mărgăritar — lectura 
— trebuie prin urmare percepută nu ca o mutație derutantä şi 
inexplicabilă, ci ca act premeditat de creație. 

Abordarea verbală directă a cititorilor în strofa a treia: 
„Dar astăzi, cititori, eu vă vând iambe”, are un dublu efect. 
Pe de o parte, cititorul textului care asistase cale de opt 
versuri, fără a se implica, la lina desfăşurare a farsei poeti- 
ce, la jocul dintre persoanele întâi şi a treia, nimereşte, fără 
a avea răgazul să se reculeagă, în miezul spectacolului, pe 
scena constantinopolitană. Pe de altă parte, poetul îşi desă- 
vârşeşte formaţia „negustorească” prin punerea în practică, 
cu vădit succes, a härtuirii publicitare: „Dar astăzi, cititori, 
eu vă vând iambe/ Şi mare n-o să vi se pară preţul”. 

Contextul mai larg al liricii eminesciene (Scrisoarea II, 
Numai poetul, Pierdut în suferință) oferă, fără doar şi poate, 
adevărata reţetă pentru înțelegerea acestei râvne negustoreşti 
nemaiauzite. Si acesta este punctul în care comparatia dintre 
Cum negustorii din Constantinopol şi Chatterton’s Will de- 
vine din nou operabilă. Unele versuri din Testament trezesc în 
urechea cititorului rezonanţe eminesciene: “For had I never 
known the antique lore,/ Ine’er had ventured from my peace- 
ful shore,/ To be the wreck of promises and hopes,/ A Boy of 
Learning, and a Bard of Tropes;/ But happy in my humble 
sphere had moved,/ Untroubled, unsuspected, unbelov’d.” 

Prinsă în schelăria teatrală a farsei (la urma urmei, lumea 
există pentru a fi înşelată), transpare condiția omului de ta- 
lent, a omului cu carte, drama nepotrivirii dintre idealul indi- 
vidual şi confuzia colectivă, monumentalitatea ignoranței 
urbane: “But what was knowledge? Could it here succeed/ 
When scarcely twenty in the town can read?” 

La fel, abandonarea trupului hulit la răspântii: “And drag 
my body to the triple way/ Poor superstitious mortals! wreak 
your hate/Upon my cold remains...” rimează bine din punct 
de vedere ideatic cu numeroase pasaje din lirica eminesciană : 
„O boabă e de spumă, un cret de val, un nume,/ Ce timid se 
cutează în veacul cel de fier./ Mai bine niciodată el n-ar fi fost 
pe lume/ Şi-n loc să moară astăzi, mai bine murea ieri.” sau 
„Străin si far’ de lege de voiu muri atunce,/ Nevrednicu-mi 
cadavru în uliţă s-arunce...” 

În ambele texte, momentul de maximă tensiune dramatică 
este acela al demascării, care nu constituie un act separat, ci 
este integrat organic în mecanismul fluctuant al iluziei şi dez- 
iluziei. Chatterton se auto-demască printr-un vers-confesiune: 
“I wrote my mind, nor hid the author’s face”, care autentifică 
intregul discurs poetic, dupä cum conjunctia adversativä din 
versul: „Dar astăzi, cititori, eu vă vând iambe” din poezia lui 
Eminescu marchează o bresä în textura aparentelor. Există un 
timp ideal al demascärii la Eminescu, un astăzi, „Azi când 
fraza lustruită nu ne poate înşela” sau „Vă mirati cum de min- 
ciuna astăzi nu vi se mai trece”. Astăzi înseamnă aşadar o 
dispoziţie logică propice decantării adevărului, un timp al 
constientei. Prin filtrul lui astăzi, poetul nu se mai arată ca 
negutätor de cit, stambe şi diamante, ci ca ceea ce este cu ade- 
vărat, un creator de „iambe”, care nu cere bani drept plată 
pentru efortul său creator, ci receptivitatea cititorului: „Nu bani 
vă cer, ci vremea şi auzul”. 

Închei cu precizarea că între Testamentul lui Chatterton şi 
poezia Cum negustorii din Constantinopol a lui Eminescu 
s-au petrecut mai mult de zece decenii de poezie şi negot. 

Summary 


We seek to achieve a short comparative study of 
Chatterton’s Will and Eminescu’s Cum negustorii din 
Constantinopol, aiming at the identification of the poets’ 
attitude concerning the so-called poetic “trade”. Obviously, 
there is no unitary attitude, but a myriad of indices that com- 
bine to spread around bits of understanding. Chatterton actu- 
ally sells false mediaeval manuscripts (signed Thomas 
Rowley, an imaginary 15-th century monk) that are however 
good poems. Eminescu simulates trade by assimilating, only 
at a symbolic level, poetry to a commercial transaction. The 
most interesting part is that beyond act and intention, the two 
poets’ attitudes regarding the poetic “trade” have common 
deep romantic accents. Moreover, certain amazing similari- 
ties in both tonality and ideas can be found in their poetry. 


1 Chatterton’s Will 


“Burgum, 
thou hast let me see 


I thank thee, 


For had I never known the 
antique lore, 


That Bristol has impress’d I ne’er had ventured from 


her stamp on thee, 

Thy generous spirit 
emulates the Mayor’s, 

Thy generous spirit with 
the Bristol’s pairs. 

Gods! what would 
Burgum give to get a 
name, 

And snatch his blundering 
dialect from shame! 

What would he give, to 
hand his memory down 

To time’s remotest 
boundary? — A Crown. 

Catcott, for thee, I know 
thy heart is good, 

But ah! thy merit’s seldom 
understood; 

Too bigoted to whimsies, 
which thy youth 

Received to venerate as 
Gospel truth, 

Thy friendship could never 
be so dear to me, 

Since all I am is opposite 
to thee. 

If ever obligated to thy 
purse, 

Rowley discharges all — 
my first chief curse! 


my peaceful shore, 

To be the wreck of 
promises and hopes, 

A Boy of Learning and a 
Bard of Tropes; 

But happy in my humble 
sphere had moved, 

Untroubled, unsuspected, 
unbelov’d. 

To Barret next, he has my 
thanks sincere, 

For all the little knowledge 
I had here. 

But what was knowledge? 
Could it here succeed 

When scarcely twenty in 
the town can read? 

Could knowledge bring in 
interest to maintain 

The wild expenses of a 
poet’s brain; 

Disinterested Burgum 
never meant 

To take my knowledge for 
his gain per cent. 

When wildly squand’ring 
ev’ry thing I got, 

On books and learning, 
and the Lord knows 
what, 


Could Burgum then, my 
critic, patron, friend! 

Without security attempt 
to lend? 

No; that would be 
imprudent in the man; 

Accuse him of imprudence 
if you can. 

He promis’d, I confesss, 
and seem’d sincere; 

Few keep an honorary 
promise here. 

I thank thee, Barret — thy 
advice was right, 

But ’twas ordain’d by fate 
that I should write. 

Spite of the prudence of 
this prudent place, 

I wrote my mind nor hid 
the author’s face. 

Harris ere long, when 
reeking from the press, 

My numbers makes his 
self-importance less, 

Will wrinkle up his face, 
and damn the day, 

And drag my body to the 
triple way — 

Poor superstitious mortals! 
wreak your hate 

Upon my cold remains...” 


Nuante ale iubirii eminesciene 
(filia, agape şi Eros) 


Mina-Maria RUSU 


Fără a fi un poet al sacrului canonic, Eminescu rămâne în 
structura interioară un religios. Tangentele sale spirituale cu 
transcendentul sunt de natură organică, el însuşi mărturisind 
apartenenţa la o altă lume decât cea omenească; finalul poe- 
mului Luceafărul aduce argumentul: „Ci eu în lumea mea mă 
simt / nemuritor şi rece”. Acest posesiv, mea, îl implică într-o 
structură mundană diferită de „cercul strâmt” al celorlalți. Nu 
întâmplător, explorările în sfera matematicilor i-au provocat 
cugetări în care poetul propune algoritmi pentru propria-i 
lume. Descoperim astfel două configurații matematice ale 
acesteia în ipostaze diferite, guvernate de ceea ce Eminescu 
numea „teoria ecuatiunii universale”. Formula foloseşte trei 
mărimi variabile — timpul, spațiul şi mişcarea sau cauzalitatea 
— reunite în ecuaţia: xt+xs+m = t+xs+xm. Coeficientul x mo- 
dificator pentru timp şi spațiu în raport cu invariabila mişcare 
conduce la o relaţie biunivocă între mişcare şi timp; concluzia 
matematică produce în concepţia autorului o axiomă, pe care 
o considerăm cheia relaţiei Eu-Lume-Demiurg: „Mişcarea e: 
sau in linie dreaptă sau rotatorie”. Obsesia „eternei reîntoar- 
ceri”, a ciclicitätii timpului şi implicit a veşniciei transpare în 
concluzia că „oricât de mică ar fi o roată, ea descrie o cale 

care se-ntoarce în ea însăşi şi circumferința ei multiplicată cu 
timpul cât se învârteşte ne-ar da echivalentul unei drepte 
foarte lungi. Puterea produsă prin rotatiune e dar egală aci cu 
cea produsă prin mişcarea în linie dreaptă.” Formula, ori- 
ginală şi speculativă din punct de vedere matematic — mai 
curând un fragment filosofic încadrat în mărimi prestabilite — 
va fi dezvoltată şi în alte cugetări despre existență. Toate îşi 
au originea în structura interioară a poetului, mai bine zis în 
„gâlceava” geniului cu omul, adică a infinitului cu finitul. 

Eminescu s-a născut cu vocaţia dezmărginirii şi poate cu 
blestemul de a o dobândi în lumea mărginită. De aceea, orice 
hotar i-a fost o provocare căreia n-a ezitat să-i răspundă 
printr-o uluitoare forță de transgresare. El a crezut întot- 
deauna în existența unei fiinţe mai presus de ființă — de unde 
religiozitatea lui. Ceea ce i-a particularizat acest sentiment a 
fost relaţia dintre propria ființă ca făptură şi ființa spiritului 
etern. Se impune precizarea că am considerat făptură ființa 
care faptuieste, pläsmuieste, are vocaţia lui homo faber; fiinţa 
spiritului ar fi întruchiparea lui homo spiritualis. Cele două 
atribute — faber si spiritualis — conjugă în concepția emines- 
ciană acelaşi verb, a crea. Şi dacă fiinţa are rădăcina în verbul 
a fi, e necesară o nouă derivare, definitorie, credem, pentru 
poet: a ființa, cu structură parasintetică a in-fiinta, adică a 
induce ființă, viaţă, veşnicie în natura lucrurilor plăsmuite. O 
nouă vocație se întrevede — cea demiurgică. Revenind la 
religiozitatea eminesciană, observăm o relaţie particulară a 
Eu-lui cu Dumnezeu; în manuscrisul 2262 chiar asistăm la o 
demonstrare a derivării Eu-lui din Dumnezeu. Pentru ca apoi 
printr-o semetie supraumană să se realizeze un raport de com- 
plementaritate între cele două elemente, până la identificare: 
„Eu-l e Dumnezeu”. 

Astfel, verbul a in-fiinta îşi începe paradigma cu illo 
tempore, căruia poetul îi dă dimensiunea unei Faceri eliberate 
de canonul biblic, dar sub semnul aceleiaşi iubiri de oameni 
(agapé). Inserarea Eu-lui în Dumnezeu nu-l antropomorfizea- 
ză pe acesta din urmă, ci îl zeifică pe cel dintâi, implicit pe 

poet. Pentru lumea a cărei mişcare este „rotatorie”, Eu-l 
demiurgic devine elementul potentator, atrăgând-o spre linia- 
ritatea lui infinită. 

Lumea ca lume este, prin urmare, un spaţiu închis, al cla- 
ustrării forţate, un „imperiu pătrat” — cum o va numi Arghezi. 
Eminescu îi imprimă o mişcare circulară unidirectionatä în 
jurul axei. Deşi pătratul în rotaţie descrie un cerc, acesta nu 
accede la sacru, în vreme ce linia infinită şi deschisă acu- 
mulează energiile celeste, dezmărginind spaţiul şi timpul. 
Undeva, într-o lucrare teologică!, părintele Galeriu face o 
inspirată alăturare a termenilor origine şi început, atribuindu-l 
pe primul lui Dumnezeu, iar pe al doilea omului. Justificarea 
vine imediat; începutul cere şi un sfârşit, excluzând astfel 
veşnicia, în vreme ce originea este punctul a cărui dimensiune 
matematică, acum convertită în zero-ul iniţial, conduce spre 
nesfârşire. Teoretizând noţiunea de început, Eminescu însuşi 
propune formula: t/oo + s/co + c/o, comentând-o astfel: „Este 
peste putință a ne gândi ceva ce n-ar avea un început, un 
timp, un loc determinat, un termin, o poziţie determinantă în 
seria cauzalitätii”. Aici credem că vocaţia demiurgicä a 
poetului biruie condiția umană. Creatură genială, Eminescu 
ignoră canoanele, propunând dezmărginirea lumii, convins că 
poate fi realizată printr-un act de entropie estetică. Ce a luat 
de la Creator rămâne verbul, mărturia vocației de faber. 
Schimbând materialul zidirii, poetul abandonează haosul din 
care el însuşi ca un Hyperion s-a născut, alegând cuvântul. 
Purtându-se pe deasupra apelor ca biblicul personaj, actul ros- 
tirii are vigoarea transcendentă a magicului. Spre deosebire 
de alti confrati, Eminescu nu propune o lume materială per- 
fectă, alternativă la cea originară şi perfectibilă, ci alege ca 
obiect al creaţiei adâncul sufletesc al omului. În această ipos- 
tază, el va conjuga, migălind edificiul fiinţei, verbul a iubi. 


! Cf. Constantin Galeriu, Jertfa şi răscumpărare, editura Harisma, 


Bucureşti, 1994. 

Adoptând o astfel de atitudine, nu intră în conflict cu 
divinitatea, ci o suplineşte într-un segment al Facerii care 
depăşeşte văzutul, şi-şi propune o incursiune initiaticä în 
nevăzut, în spaţiile unde ochii se închid şi inima lucrează, în 
intimitatea materiei, dând ființă iubirii. Construind în plan 
sentimental, poetul devine complementarul Demiurgului, ex- 
cluzând orice conflict cu acesta, mai curând insinuând un pact 
tacit, înspre desăvârşirea morală a omenirii. Prin iubire, 
„cercul strâmt” se poate converti în linia vieţii eterne, ale 
cărei dimensiuni sugerate de Eminescu ar fi: agapé, filia si 
eros. Se creează astfel trei trepte ale inältärii fiinţei în propriul 
destin; vocaţia înaltului impune sensul ascendent al ființării. 
Iubirea amicală, prietenia, iubirea fräteascä, general-umană 
(filia), alături de dimensiunea duhovnicească (agape) sunt 
asimilate creator de aspectul omenesc al iubirii — erosul. 
Dând sens fiintärii, iubirea senzuală anulează dimensiunea 
tragică a morţii. Convertită în somn, în linişte şi-n visare, 
moartea devine o poartă de transgresare a limitelor şi de 
pătrundere in intimitatea vesniciei, căpătând în acceptie 
eminesciană o funcție soteriologicä. Într-o cugetare, iată cum 
o defineşte: „Ah, ce dulce-i moartea, ca repausul după o zi de 
lucru. (...) dulce ca momentul atipirii (...). Somnul te-a 
închis în imperiul său de pace!” Spațiile onirice de sorginte 
romantică pot da iniţial iluzia dezmărginirii, dacă moartea e 
percepută ca un zid sfärämat al vieţii mărginite de început si 
Sfârşit. Deloc întâmplătoare, cugetarea „Lumea-i umbra unui 
nor şi visul unui dormind” confirmă lecturile filosofice din 
clasicii germani. Lumea apare „ca voinţă şi reprezentare” in 
oglinda iubirii. 

Justificându-şi neostentativ aplecarea spre universul inte- 
rior al fiinţei, Eminescu face o dureroasă constatare: „Cäzut e 
corpul nostru când sufletu-i căzut”. Această certitudine parti- 
culară îi justifică aplecarea spre adâncul ființei, considerat 
spațiu con-sacrat, univers care va reface la scară umană 
macrocosmosul. Sentiment divin, iubirea e un nesfârşit drum 
inițiatic în ne-moarte. Trupul rămâne un trecător vas de lut în 

care plămada divină a pus sămânţa veşniciei. Structura sin- 
tactică a frazei citate are o valoare stilistică provocatoare; 
subordonata exprimă oare timpul căderii, sau condiţia aces- 
teia? Substituirea lui când cu dacă implică studierea rapor- 
tului filosofic efect-cauză şi deschide noi perspective asupra 
„ecuatiunii universale”, în care mişcarea şi cauzalitatea îşi 
identifică sferele semantice. În aforismul citat, descoperim şi 
o palidă zvâcnire a omului conştient de propria-i identitate; 
nemaifiind o simplă creatură pasivă, iată-l probând disponi- 
bilitatea de a colabora la propria renovare morală. Leacul 
pentru rezidirea sufletului căzut rămâne aceeaşi iubire, senti- 
ment dezmărginit şi dezmărginitor, prin însuşi sensul origi- 
nar: „Si vis amari, ama!” („Iubeste daca vrei să fii iubit!”). 
Reciprocitatea devine o condiţie a iubirii. 

Destinul singular al poetului şi blestemul însingurării pă- 
mânteşti — trecerea ca nepereche — provoacă o asociere cu 
mitul androginului. Pus de către Platon în gura lui Aristofan, 
în Banchetul, acesta sugerează nostalgia originilor”, dar 
dintr-o altă perspectivă. Tristetea nu se naşte din imposi- 
bilitatea întoarcerii în spațiul edenic, atâta vreme cât poetul îl 
va descoperi ca proiecţie în universul teluric; marea drama 
este conştientizarea tragediei provocate de pierderea condiţiei 
originare, ca urmare a blestemului lui Zeus. În sensul „cen- 
surii transcendente” teoretizate de Blaga, Eminescu vede însă 
gestul ca pe o chemare la o călătorie initiaticä a cărei finali- 
tate ar urma să rupă blestemul, redându-i ființei jumătatea 
pierdută. Incursiunea se produce în abisul conştiinţei de sine, 
devenind coeficient de identificare a Eu-lui. Credem că la 
Eminescu, conştientizarea destinului nepereche a creat un 
balans existențial între a fi în lume şi a fi în sine. Gâlceava 
despre care am vorbit anterior se automodifică, în sens crea- 
tor, provocând fiinţa la un joc al iubirii eterne. Stânjenit de un 
modus vivendi nepereche, poetul abandonează treptat lumea 


> Cf. Mircea Eliade, Nostalgia originilor, Editura Humanitas, Bucuresti, 
1994. 

dinafară, pentru a se refugia în cea din interiorul propriei 
fiinţe. 

Astfel, conştiinţa demiurgicä îl determină să se autopro- 
clame zeu, ca în poemul Renuntare: „Simtindu-mä în mine 
stăpân al lumi-ntregi, / Un zeu în omenire, un soare între regi, 
/ Şi raze să reverse din frunte-a mea coroană”. Nu întâmplător 
îşi zămisleşte jumătatea — precum odinioară Dumnezeu lui 
Adam, pe Eva — numind-o zeie. Nostalgia zeului se retrage în 
adâncul fiinţei. Găsirea jumätätii pierdute rupe blestemul. 

Erosul converteste filia şi agape, devenind coeficientul de 
particularizare a ființei în citata „ecuafiune universală”. Mai 
presus de timp şi spaţiu, iată-l pe Eminescu integrându-se în 
mişcarea liniară, ascendentă a dezmărginirii, conchizând 
aforistic: „Unul rămâne pururea”. În continuare, îşi susține 
propria filozofie evocând discret şi filia si agape: „Dezechi- 
librul e durerea, e jalea pe de o parte — e bucurie, e fericirea 
pe de alta. O dată echilibrul stabilit, rămâne zero dinamic, 
sentimentul unității şi al golului sufletesc. Şi echilibrul e 
dreptate — e adevărul — e unul”. În Caietele Eminescu’, ideea 
este dezvoltată într-o mărturie în versuri, lipsită însă de fiorul 
marilor creaţii: „Mă simt acum deificat, deasupra noastră 
nime”. Uneori, conştiinţa omului Eminescu poartă durerea 
condiției tragice, a vieţii limitate, a spațiului finit. Atunci 
glasul său sună adamic, plângându-şi destinul, fără drept de 
contrareplică: „În planul lumei sunt o greşeală (punct fără 
destin). (Sunt ca un univers necunoscut). Un Dumnezeu fără 
templu”. Inventând cuvântul zeie, va abandona clasicul zeiță 
poate dintr-o firească reacţie de respingere a sufixului 
diminutival; pentru el, perechea „zeu-zeie” creează o struc- 
tură eufonicä, sugerând integrarea ființei purtătoare de chip 
în ființa universală. Astfel, cuplul „zeu-zeie” e umbra abso- 
lutului, a nemărginirii celeste, proiectându-se condescendent 
în spaţiul pământesc, într-o incursiune initiaticä spre găsirea 
unui univers compensatoriu pentru Edenul pierdut. 


3 ms. 2258 

Din această perspectivă, pereche originară este, în spirit 
eminescian, „zeu-zeie”, iar nu Adam şi Eva. Încă un argu- 
ment în favoarea ideii că geniul retrăieşte mitul androginului, 
iar blestemul ce-l apasă îi dă adâncul sentiment al singulari- 
tatii generatoare de singurătate şi în acelaşi timp de energii 
capabile a-l propulsa în spaţiu salvator al iubirii. Obsesia pe- 
rechii pierdute e prezentă şi în Luceafărul, unde zeul este vie- 
tuitorul etern al spaţiilor astrale, iar femeia iubind se înalță 
propulsată de dorința ca El să şi-o facă zeie. Privit din 
unghiul celest, posibilul cuplu Hyperion — fata de împărat 
conduce către zbaterile geniului în lumea pământească, din 
care trecător şi trăind cu voluptate „farmecul dureros”, acesta 
şi-ar lepăda destinul cosmic pentru „o oră de iubire”. Pasiu- 
nea va genera pătimire, zbucium, experienţa erotică determi- 
nând abandonarea teluricului şi exacerbarea dramei însingu- 
ratului conştient de zodia-i nepereche. Norocul şi nenorocul 
capătă alte conotații modificând valenţele erosului. 

Abandonarea aventurii telurice din poemul amintit nu im- 
plică o renunțare la iubirea initiaticä. Într-o altă poezie se în- 
cearcă justificarea eternei căutări a jumätätii pierdute şi mai 
ales a complementaritätii absolut necesare între „zeu” şi 
„zeie”. Autodefinindu-se, El este „o zare”, „o stea” aparti- 
nând cosmosului, în vreme ce Ea e „o undă”, „o noapte”, un 
mister pământesc. În 1876, poetul va închina un imn celei 
iubite. Adresarea este patetică şi aşteaptă un răspuns; pentru 
el, femeia este „chip chinuitor de dulce”, generând confesiuni 
de tipul: „Un ideal în ochii mei / Tu, ce femeie între flori eşti, 
/ Şi-o dulce floare-ntre femei” (ar fata ta e străvezie). 
Suntem de părere că jumătatea pierdută este un noumen“ (gr. 
— ceea ce este gândit) care implică două atitudini din partea 
celui ce i-a dat coordonatele existențiale; prima de încântare, 
generată de intrinsecul fascinans, iar a doua, sub semnul lui 
tremendum, adunând spaimele că erosul nu va putea rupe 
blestemul lui Zeus. În concepţia lui Eminescu, femeia purtă- 


4 Cf. Rudolf Otto, Despre numinos, Editura Dacia, Cluj, 1996. 

toare a unui destin zeiesc este o alunecătoare fericire, o ne- 
statornică împlinire prin dragoste. Ea e răspunsul omenesc la 
efortul geniului de a rezidi sufletul ruinat de trecătorul timp. 

Prin gestul ritualic de numire a femeii, jumătatea pierdută, 
poetul se autoproclamă Demiurg, ale cărui puteri plăsmui- 
toare sunt absolute, căci nu doar creează ci şi numeşte. 
Alături nu stă un Adam, care să dea nume lucrurilor, căci 
posesor al virtuţilor divine — atotştiutor, atotputernic, infinit — 
Cel nepereche uneşte Logosul cu Erosul, dragostea de oameni 
cu dragostea pentru cuvântul rostit, din care va înflori neveş- 
teda femeie, înger, zeie, şi icoană. În acest spirit, Atât de 
fragedă defineşte femeia-zeie: „Si-o să-mi räsai ca o icoană / 
A pururi verginei Marii, / Pe fruntea ta purtând coroană.” 
(s.n.) 

Trăind sentimentul transgresării de la finitudinea umanului 
la autoritatea divinului, poetul îşi dirijează propria mutație 
ontologică, având conştiinţa omnipotentei demiurgice, mărtu- 
risite deseori în lirica sa: „Numai poetul (...) / Trece peste 
nemărginirea timpului”. Manuscrisele dovedesc aceeaşi con- 
ştiinţă creatoare: „În cap sunt formele acestei lumi, a căror 
energie specifică trebuie numai trezită prin ocazia ciocnirii 
lor cu un şir de lucruri străine, pentru ca lumea să se nască în 
toată frumusețea şi puterea ei”. În această calitate, va 
transforma femeia în mit, dându-i unul dintre sensurile 
greceşti ale perioadei neoplatonice, acela de mister: ,,Apari să 
dai lumină arcatelor fereşti, / Să văz în templu-i zâna cu 
farmece cereşti”. (Apari să dai lumină). Astfel, fiinţa iubită şi 
cea iubind rămân, asemeni cuplului originar, înăuntrul sa- 
crului, imitându-i pe zei, Prin mit, subconştientul se relevă 
conturând ceea ce Freud numea mici drame ce conțin mai 
ales reziduuri negative. În cazul lui Eminescu, căutarea jumă- 
tatii pierdute îşi are originea în conştientizarea destinului 
nepereche — blestem al geniului exilat printre oameni. Din 


5 apud Eminescu. Opera esențială, Editura Oltenia, Editura Dionysos, 
Craiova, 1992, p. 173. 

perspectiva lui Jung, mitul iubirii sălăşluind în eul colectiv 
mediază în cel individual raportul dintre conştient şi inconşti- 
ent, relevat în vise. Imersiunea in universurile onirice contu- 
rează spiritul mitopoetic eminescian, dezvăluindu-i originea 
în sfera afectului, iar nu a raţiunii. Învestind femeia cu atribu- 
tele numinosului — mister, taină — Eminescu o pune în ipos- 
taza divină, făcând-o să alunece treptat în mirum. Invocarea 
capătă o dominantă patetică: „Dar te cobori, divino, pătrunsă 
de-al meu glas, / Mai mândră, tot mai mândră la fiecare pas.” 
(Apari să dai lumină). Prin eros, „mirum” sporeşte, femeia 
devenind ceva nelămurit, straniu, ce conduce nefiresc de re- 
pede spre tremendum. Psalmodiind, poetul îşi îngână senti- 
mentele frânte în fata frumuseţii reci, marmoreice: „Din 
valurile vremii, iubita mea, răsai / Cu braţele de marmur, cu 
părul lung, bălai, / Cu zâmbetul tău dulce tu mângâi ochii 
mei, / Femeie între stele şi stea între femei (s.n.) / (...) / 
Zadarnic după umbra ta dulce le întind: / Din valurile vremii 
nu pot să te cuprind.” (Din valurile vremii). Se pare că astfel 
de trăiri l-au copleşit prin anii 1881-1882, căci o seamă de 
creaţii poartă accente elegiace, martore ale unui suflet căzut 
reiterand crucificarea lui lisus: „Cu aspra nepăsare tu su- 
fletu-mi aduci / Pe cele două braţe întinse-a sfintei cruci, / Si 
buzele-nsetate cu fiere mi le uzi; / Când ruga mea fierbinte nu 
vrei să o auzi, / Mă faci părtaş in lume durerilor lui Crist... / 
O, marmură, aibi milă de sufletul meu trist.” (Apari să dai 
lumină). Un fel de zeu abandonat de zeie, înşelat de desertä- 
ciunea creaturii sale sau poate copleşit de nefireasca-i atot- 
puternicie; iată-l implorând-o fără a blestema ca odinioară 
Zeus: „Sä-nceti a fi icoana iubirii cei eterne, / Cu marmura 
cea albă să nu te mei asemeni / Să fii ca toată lumea — 
frumoasă între oameni, / Să-ncete acea simtire ce te-a făcut o 
zeie, / Să fii încântătoare dar numai o femeie.” (Nu mă 
înţelegi 1881-1882). Devenită la rându-i suflet căzut, femeia 
ratează şansa de a se dezmărgini abandonând condiția divină 
şi päräsindu-si zeul; glasul acestuia va rosti sententios: „Tu 
trebuia să te cuprinzi / De acel farmec sfânt / Şi noaptea 


103 


candela s-aprinzi / Iubirii pe pământ.” (Pe lângă plopii fără 
sof). Retorica întrebare „Ce e amorul?” este zbaterea su- 
fletului în căutarea unui răspuns. Rostit aforistic, acesta îi 
defineşte condiţia; istovind fericirea, durerea devine dimen- 
siunea fundamentală a ontologicului, iar amorul eminescian 
este fata tristă a lui eros, „un lung prilej pentru durere / Căci 
mii de lacrimi nu-i ajung, / Şi tot mai multe cere.” (Ce e 
amorul? — 1883). 

Trecătoarea abdicare de la condiția demiurgică se va naşte 
din perceperea unui tremendum emanat de atitudinea iubitei, 
provocându-i o confesiune dureroasă: „Am aruncat un scep- 
tru, cu dânsul lumea-ntreagă / Păstrându-mi pentru mine du- 
rerea că-mi eşti dragă,” (Renuntare — 1882). Prin tremendum, 
femeia-înger devine demon, existenţă fantomatică, derivată 
din degradarea divinului: „Un demon sufletul tău este / Cu 
chip de marmură frumos” (Te duci... — 1883). Survine fireas- 
ca întrebare dacă această schimbare de stare a fiinţei iubite 
este conştientă sau involuntară. Credem că este vorba despre 
o dominată a condiţiei umane, aceea de limitare a ascensiunii 
prin chiar destinul hărăzit. În Eterna pace, argumentul vine 
imediat: „Viaţa noastră, viața spumei / Şi totuşi, de-ar seca 
din fundu-i marea, / O altă mare-ar face lacrimi lumei”. Mai 
curând pare a fi o dramă a femeii ce secvențial şi-a trăit viața 
ca zeie, fără a putea transgresa trecätorul si finitudinea. 
Acum, puterea demiurgică a geniului va hotărî imortalizarea 
într-o statuie a tentativei acesteia de a-şi depăşi condiţia tra- 
gică, pământească. Edificiul creat în marmură implică dăinu- 
ire şi răceală prin lepădarea de sentimente. În realitate, poetul 
dăltuieşte érosului chip de femeie, devenind astfel ideogramă 
luminoasă, ce imprimă destinului omenesc o traiectorie demi- 
urgică. În aceeaşi Eterna pace conchide; „Căci timpu-i tatăl, 
iar genunea-i mama / lar fiul e mişcarea, e amorul, (s.n.) / E 
foc aprins ce arde pân-acuma”. 

Revenind la ms. 2262 — cel care ne-a provocat câteva 
reflecții despre nuanţe ale iubirii eminesciene — descoperim 

vocaţia depăşirii sentimentului tragic al vieţii”. Prin relati- 
vizarea limitei — („sufletul lumii sunt eu”) — apoi prin depă- 
şirea acesteia — („eu e Dumnezeu”) — cel nepereche îşi 
creează universul propriu, în care-şi cheamă jumătatea pier- 
dută, cu imperativul implorării: Lasd-ti lumea... În acest în- 
demn, îşi dispută întâietatea moartea şi norocul cu ne-moartea 
şi ne-norocul. 

Se spune că Eminescu a fost un melancolic; noi suntem de 
părere că mai curând l-am putea numi nostalgic. Ambele stări 
conduc spre tristeţe, dar originea acesteia e diferită. Dacă am 
accepta doar statutul de melancolic ar trebui să-i asociem 
starea cu timpul pământesc, fragment existenţial trăit sub 
semnul unei clausträri cu funcție initiaticä. Se pare că numai 
astfel, realizând dimensiunile condiţiei tragice a omului, a 
găsit în iubire calea dezmărginirii. 

Dacă melancolia este o stare de moment existenţial, nos- 
talgia e una definitorie, de destin; astfel, în conştiinţa omului, 
se va reitera la infinit mitul Facerii şi al căderii; ambele tin de 
începuturi. Dacă melancolia întreţine flacăra Erosului, nostal- 
gia innobileaza Filia şi Agapé, stimulând întoarcerea dragos- 
tei spre sine. Deseori, avem impresia că Eminescu nu iubeşte, 
ci se iubeşte. Blestemul lui Zeus e asemenea mâniei lui 
Nemesis asupra lui Narcis. Găsirea jumätätii pierdute devine 
cumplit chin şi poate o himeră. În căutarea echilibrului, pre- 
cum Narcis, poetul se autocontemplă. Erosul a lucrat chipul 
iubitei în abisul fiinţei; astfel, a devenit ea însăşi talisman al 
destinului nepereche. 


€ Cf. Miguel de Unamuno, Despre sentimentul tragic al vieții, Editura 
Institutului European, Iasi, 1995. 

Résumé 


Les abimes du destin impair d’Eminescu gardent des ac- 
cents du mythe d’androgyne, celui damne de Zeus. Ainsi, 
l’être a perdu sa moitié; depuis là, l’homme a connu une vie 
de tourments. Pour sortir d’embarras, on envisage deux chan- 
ces: lamour ou la mort. La première l’a vraiment charmé, car 
la puissance de l’eros peut lui apporter la moitié jadis perdue. 
La deuxieme chance est extréme et elle vient quand la 
femme-zeie Pa quitté pour toujours; le voila exilé en propre 
condition geniale. 

En expérimentant les nuances de /’amour, surtout filia et 
agapé, le poète insiste sur l’eros, capable de donner la 
noblesse morale et de lui rendre la quiétude. On peut en 
déduire que la vocation du sacre a mi-face face a l’esprit et 
ses propres créations pour rendre possible le passage du réel, 
reconstitué poétiquement, à la limite, dans une métaphysique 
de l’imaginaire. Cela se produit par l’adhésion du poète a 
l’univers de noumen, où tremendum et fascinans impliquent 
la femme-ânge, zeie et sa représentation dans l’esprit — 
l'icône. 

Eminescu si Evul Mediu 
Din istoria românească a unor motive literare 
europene 


Mihaela TALPAN 


Secolul al XVIII-lea, aflat în crepuscul, naşte un nou 
suflu, ca replică şi redimensionare a dominantelor rationaliste 
ale epocii, care-şi câştigaseră supremaţia în detrimentul 
sentimentului. Noua ideologie îşi propune reiterarea valorică 
a Evului Mediu, peste care, patru secole îşi aşternuseră praful 
ignoranței cu obstinatie. Concepte, tendințe, atitudini, teme, 
motive, modalități literare călite în focul preromantismului îşi 
revendică matricea într-un alt ev romantic, după unele opinii, 
adevăratul ev romantic. 

Melancolia nopţilor îşi transferă misterul existentelor zbu- 
ciumate, poezia mormintelor evocă ireversibilitatea epocilor 
de aur, personaje şi întâmplări renăscute oferă refugiul într-un 
Ev Mediu idealizat până la senzaţional. Legendele cavalereşti 
eroice din ciclul arthurian sau al Graalului, cântecele truba- 
durilor şi vechile poeme epice scandinave, literatura populară 
şi textele mistice catolice capătă valențe fără precedent, defi- 
nind gloriosul spirit romantic din secolul al XIX-lea. 

O dată cu noua orientare a valorilor romantice europene, 
se întrevedea şi în spaţiul nostru cultural un început timid 
spre o nouă literatură: originală, inspirată din istoria poporu- 
lui român, din vechile obiceiuri şi tradiții populare, sau din 
vechile „scripturi? cum le numeşte Eminescu în poezia 
Epigonii. Astfel, Alecu Russo, în Cântarea României îmbină 
contribuţiile cronicăreşti cu elemente folclorice şi cu motivele 
biblice, dând acestei simbioze o notă de mesianism romantic. 
Însă scriitorul a cărui operă încarnează idealul romantic, în ace- 
laşi timp cu conotaţii vădit autohtone, este Mihai Eminescu. 
Poezia sa vibrează ca un ecou al marii familii de spirite euro- 
pene, cu întreaga sa claviatură conceptuală (divinitate, om, 
dragoste, moarte). Teme specific romantice: cosmogonia, vi- 
ziunea pesimistă asupra vieții, deşertăciunea vieții, traversea- 
ză diagonal opera poetului, oferind materia proteică mâinilor 
geniului. 

Tipologia umană medievală (figura desăvârşită a călugă- 
rului, a cavalerului, a trubadurului) îşi găseşte corespondențe 
în opera eminesciană (preotul-mag, sihastrul, voievodul, 
poetul-cäntäret). Retras în timiditatea mănăstirii sale pentru 
a-şi petrece timpul în singurătate şi rugăciune, pentru a avea 
acces mai uşor la sfințenie deţinând secretele universului, 
călugărul medieval avea în acelaşi timp veleitäti de om de 
cultură, receptiv la toate problemele timpului.” Această figură 
polivalentă (sfänt-intelept) devine in opera lui Eminescu, 
marele înţelept în toate ipostazele sale: sihastru, mag, preot 
bătrân, care gândeşte şi reaşează lumea pe temeliile germi- 
native de fantastic ale romantismului, el fiind spiritul în care 
înțelepciunea îşi găseşte expresia esentializatä: 

„În fruntea lui e strânsă un ev de-ntelepciune 

Viaţa lumii toată în mintea-i a-ncăput.” 

(Povestea magului călător prin stele) 


! Giovani Miccoli, Călugării, în Omul medieval, volum coordonat de 
Jacques Le Goff, Editura Polirom, Iasi, 1993, p. 63. 

Călugărul încarcerat între zidurile mănăstirii medievale 
devine la poetul român anahoretul peşterilor desferecate 
(mistic), sihastrul adăpostit de umbra ruinelor păstrătoare de 
mistere: 

„Acolo, prin ruini, prin stânci grămădite, 

E peştera neagră zăhastrului mag” 

(Povestea magului călător prin stele) 

Ascuns de pereţii peşterii, magul este receptaculul tainelor 
imperceptibile ochilor celor multi, succesiune atemporală 
nemaiavând nici o putere asupra lui, lăsând loc impresiei 
existenţei unor puteri supranaturale conservate în cadrul în 
care îşi duce existenţa: 

„Pe un jilt tăiat în stâncă stă tapän, palid, drept, 

Cu cârja lui în mână, preotul cel păgân; 

De un veac el şade astfel — de moarte — uitat, bătrân, 

În plete-i creşte mușchiul si muschi pe al lui sân, 

Barba-n pământ i-ajunge şi genele la piept...” 

(Strigoii) 

El se află la limita dintre umanitate şi divinitate, părtaş la 
inaccesibil, mijlocitor între două realități, mâna nevăzută a 
divinității — stăpână absolută asupra vieţii şi a morţii, care 
naşte si re-naste la viaţă. Pentru a se putea împărtăşi de 
mijlocirea lui, omul are nevoie de o iniţiere materializată în 
drumul plin de încercări purificatoare, drum care trece prin 
întunericul pădurii, ca suire pieptişă a muntelui. 

„— O, mag, de zile vecinic, la tine am venit 

Dă-mi înapoi pe-aceea ce moartea mi-a răpit.” 

(Strigoii) 

Un alt personaj medieval care ipostaziază virtuțile vitejiei 
războinice, ale înțelepciunii, ale sfinteniei, dar şi ale cruzi- 
mii’, este cavalerul. Cavalerul eminescian renaşte într-o oază 
de simfonie latino-bizantină specific românească, ca evocare 
a persoanei voievodului. Acesta păstrează linia regilor biblici, 


? Franco Cardini, Războinicul şi cavalerul, în volumul coordonat de 
Jacques Le Goff, op. cit. 

a monarhilor medievali romantici, dar şi a împăraţilor bizan- 
tini, reprezentanţi ai poporului, unşi de Dumnezeu, având mi- 
siunea apărării naţiunii in fata maleficului” şi cotropitorului. 
Eminescu surprinde şi evocă aceste trăsături în chipul lui 
Mircea cel Bătrân, cavaler neînfricat, capabil să tina frâiele 
unei înfruntări militare: 

„Mircea însuşi mână-n lupte, vijelia-ngrozitoare, 

Care vine, vine, vine, calcă totul în picioare” 

(Scrisoarea III) 
ca şi abilitățile diplomaţiei în propriile mâini (dialogul Mircea 
cel Bătrân — Baiazid). 

Pentru Eminescu, „voievod” are conotaţii specifice care 
vizează excelența; în vocabularul poetului există toți termenii 
care definesc starea de conducător al unei tari: împărat, 
monarh, rege. „Voievod” este înrudit cu cavalerul medieval 
stereotip: tânăr (de obicei), viteaz, îndrăgostit uneori, condu- 
cător de osti alteori. Pe lângă acestea el are ceva şi din ine- 
fabilul sfântului. De altfel, în ortodoxie, ,,voievod” este numit 
şi conducătorul cetelor îngereşti. Nu întâmplător, Luceafărul 
apare în ipostaza voievodului („Părea un tânăr voievod / Cu 
păr de aur moale”). 

Reînvierea cavalerului ca voievod coboară din negura 
timpului, însă cavalerul propriu-zis este uşor ridiculizat de 
poet („Singur numai cavalerul suspinând privea balconul” 
Scrisoarea IV). Locul lui îl ia voievodul angelic, cu aură de 
sfânt, pentru a reîntregi vacuum-ul contemporan decadent, o 
prezență învăluită în misterele visului, singur păstrător al 
dezideratelor poetului. 

Sentimentul neîmplinirii alimentat de lipsa consistentei 
contemporaneitatii îşi găseşte satietatea, alături de personajele 
medievale, in miasma răsfoirii paginilor vechii literaturi. 
Textele religioase ale sfinților părinți, naratiunile de inspiraţie 
populară, creațiile cronicăreşti, precum şi traducerile sau 


3 Cucerirea politică implica impunerea religiei musulmane, transformarea 
țării in paşalâc. 

adaptările literaturii apusene îşi găsesc loc în imediata apro- 
piere a personalității poetului, constituindu-se într-un per- 
petuu izvor de inspiraţie. Eminescu asculta fragmente din 
scrierile vechi cu satisfacție şi se împărtăşea din savoarea 
acestora, asimilându-le şi reaşezându-le în paginile poeziilor 
sale. 

Predilectia eminesciană pentru autentic este cel mai bine 
sugerată de afirmaţia lui Călinescu care-l considera „cel mai 
tradiţional poet”, care a absorbit toate elementele şi chiar 
cele mai mărunte ale literaturii antecedente: 

„Văd poeţi ce-au scris o limbă ca un fagure de miere” 

(Epigonii) 

În läzile sale cu manuscrise, printre scrierile înaintaşilor 
(vechile cărți sapientiale româneşti) s-a găsit şi o traducere a 
Cugetărilor lui Oxenstiern, tălmăcit încă de pe vremea 
episcopului de Roman, Leon Gheucă (a doua jumătate a sec. 
al XVIII-lea), în două volume masive, însumând peste 500 de 
pagini. Chiar dacă această carte (cu numeroase traduceri în 
româneşte) aparţine unui gânditor din secolul al XVIII-lea, 
prin conținut ea se integrează tradiției sapientiale europene şi 
româneşti medievale, tradiţie care, la rândul ei fusese pre- 
luată, prin filieră creştină, de la antici, începând cu Platon, 
Aristotel, Esop, Marcus Aurelius ş.a. 

Scrierile părinților bisericii: ale lui Origen (185-254), loan 
Gură de Aur (344-407), apoi Confesiunile lui Augustin 
(359-430) sunt expresia frământărilor morale şi religioase 
care au dominat împreună întreg Evul Mediu occidental 
european. 

Din primul volum al Cugetărilor, un capitol a fost ales şi 
publicat de Eminescu în Curierul de Iaşi — „Pentru comedia 
cea de obşte”, însoţindu-l de un comentariu: „un manuscript 


* Eminescu îşi adunase chiar o bibliotecă de cărţi vechi si de manuscrise, 
vezi Al. Elian, Eminescu şi vechiul scris românesc, în Studii şi cercetări 
de bibliologie, Bucuresti, Editura Academiei, vol. I. 

5 George Călinescu, Istoria literaturii române de la origini până în prezent, 
Editura Vlad & Vlad, Craiova, 1993, p. 446. 

din 1790, cuprinzând Gândurile lui Oxenstierna, arată cam în 
ce chip aveau obiceiul de a privi strămoşii noştri lumea 
aceasta...”, ca o piesă de teatru cu adânci reverberatii în lite- 
ratura sapientialä (vechile proverbe româneşti): „lumea e ca o 
oglindă, în care se găteşte omul ca să arate precum nu este, 
ea-i ca o comedie în care fiecare joacă rola sa şi unde cel mai 
de râs prinde locul cel mai bun”. Astfel, „dulcii faguri” ai 
literaturii vechi nu oferă ochilor nostalgici după adevărul cu- 
noaşterii doar imaginile călugărului şi voievodului, ci şi gama 
largă a frământărilor existenţiale mistuitoare, prin jocul de 
scenă neconştientizat de o lume aflată în pielea unor mari- 
onete manevrate de mintea nevăzutului destin. 

Concepţia despre lume ca piesă de teatru nu este specific 
oxenstiernianä, ci originile ei coboară până la Platon: „fiecare 
dintre noi, reprezentanții făpturilor vii, să ne considerăm o 
marionetă de origine divină, confecționată de zei fie ca o 
jucărie a lor, fie cu vreo intenţie serioasä””. Acest topos este 
transferat şi creştinismului prin filieră augustiniană: „nimic 
altceva decât o comedie a neamului omenesc e această viaţă 
care duce dintr-o ispitä in alta”. 

În Evul Mediu, această metaforă a teatrului lumii, pătrunsă 
prin valorile antichității, îşi găseşte expresia în Policratus: 
„învaţă de la actor că podoaba exterioară este doar o simplă 
aparență şi că după încheierea piesei îşi recapătă adevărata 
înfăţişare”. Mai târziu si Shakespeare compară lumea cu o 
scenă pe care se joacă o piesă de teatru (comedie sau tragedie 
— problema rămâne deschisă). 


6 Mihai Eminescu, Pentru comedia cea de obşte, în Curierul de Iaşi din 13 
iunie 1876, apud. Adriana Mitu, Din vechile cărți de înțelepciune la 
români. Cugetările lui Oxenstiern, Editura Atos, Bucureşti, 1996, p. 132. 

7 Mihai Eminescu, Opere, vol. IX, 1980, p. 505-506. 

8 Platon, Legile, apud Robert Curtius, Literatura europeană şi Evul Mediu 
latin, Editura Univers, Bucureşti, 1970, p. 166. 

” Fericitul Augustin, Confesiuni, Editura Humanitas, Bucureşti, 1997, p. 
254. 

1 Joan de Salisbury, Policratus, apud R. Curtis, op. cit., p. 168. 

Johan Thureson conte de Oxenstiern (1666-1733), desi nu 
el este inițiatorul acestui concept, oferă poetului imaginea vie 
a piesei de teatru cu personaje care interpretează roluri ce nu 
li se potrivesc: ,,... acest fel iaste comedia lumii aceştia, si 
cela ce vrea să aibă zăbavă cu linişte să se pună într-un unghi 
mic, de unde să poată cu odihnă să fie privitoriu şi unde să nu 
fie nicidecum cunoscut, ca să poată fär de grijă a o batjocori 
după cum se cade”''. În felul acesta influenţa sa este decisivă 
asupra lui Eminescu, atunci când scrie poemul G/ossă, poetul 
depăşind nivelul actorului, ieşind din tiparele impuse de jocul 
destinului, pentru a se identifica cu privitorul, stăpânul abso- 
lut al axiologiei valorilor (binele şi răul): 

„Privitor ca la teatru 

Tu în lume să te-nchipui 

Joace unul şi pe patru, 

Totuşi tu ghici-vei chipu-i, 

Şi de plânge, de se ceartă, 

Tu în colt petreci in tine 

Si-ntelegi din a lor artă 

Ce e rău şi ce e bine.” 

(Glossă) 

Regizorul acestei scene, care în antichitate era divinitatea, 
devine în opus-ul eminescian acel cumul de forte travestite în 
toga obscurului, care definesc de fapt „vointa” devenită în 
filosofie de tip schopenhauerian: 

„Ca un cântec de sirenă 

Lumea-ntinde lucii mreje; 

Ca sä schimbe actori-n scenä 

Te momeste in värteje” 

(Glossă) 

Într-o lume care-şi joacă propriul bal cu măşti, Eminescu 
preferă varianta identităţii cu sine şi retragerea din „scenă” în 
loja privitorului. 


!! Oxenstiern, Cugetări, apud Adrian Mitu, op. cit., p. 135. 

Incursiunea poetului în epoca de vis a medievalismului ro- 
mantic, pentru a scoate la iveală frumuseți de mult apuse, folo- 
sindu-le ca model pentru contemporaneitate, fixează opera într-o 
unitate circulară în centrul căreia se întrevede weltanschauung-ul 
eminescian. Folosind un întreg evantai tematic asupra căruia lasă 
amprenta geniului său, Eminescu se înscrie în larga circulaţie a 
ideilor culturale europene, oferind posibilitatea unei permanente 
actualizări şi receptări, descoperind un dinamism fascinant şi 
captivant, unitar şi în acelaşi timp divers. 

Desigur nu am intenționat să epuizăm toate motivele, locurile 
comune, „topoi” medievali regäsiti în opera eminesciană. „La 
donna angelicata”, „trubadurul”, apariţiile fantomatice ale mito- 
logiei osianice, mariologia eminesciană, vor face obiectul unor 
alte studii pe care le avem în vedere, încercând să regândim, în 
fapt, romantismul poetului, un romantism ce vine dintr-un trecut 
îndepărtat si se prelungeşte într-un timp antiromantic numit... 
modern. 


Resume 


Cette étude se propose le dévoilement de la richesse d'un 
Moyen Age éloigné sur laquelle se fixe l’attention du génie 
poétique éminescien, ayant en vue l’évocation de quelques 
raisons littéraires réitérées dans le Romantisme. 

La typologie humaine médiévale supporte les transforma- 
tions irréversibles du temps, mais elle demeure l’idéal qui 
s’oppose obstinément à la contemporanéité décadente. 

L’ancienne littérature offre au poète des pages de tour- 
ments existentiels qui ne sont pas conscientisés d’un monde 
pareil à une pièce de théâtre, sur la scène duquel chacun joue 
son rôle. 

L’analyse faite de ce point de vue vise l’intégration 
d'Eminescu, sans exagérer, dans la série des grandes valeurs 
européennes. 

Despre antisemitismul lui Eminescu 


Sorin MOCANU 


Între consideratiile făcute asupra operei, dar şi asupra 
omului Eminescu, antisemitismul ocupă un loc privilegiat 
datorită atât vechimii acestei idei — care a apărut la sfârşitul 
secolului al XIX-lea sub forma acuzatiei de rasism adusă de 
roşii (adversarii liberali) — cât şi carierei pe care a făcut-o 
printre cititorii amatori sau profesionişti. S-a realizat astfel o 
falie între aceia care acceptă noțiunea de antisemitism apli- 
cată la Eminescu şi cei care nu o acceptă privind-o ca pe o 
încercare de dărâmare a statuii. Primii se despart la rândul lor 
în cititori care o văd ca pe o calitate, o condiție chiar, a 
patriotismului (tip A.C. Cuza, 1914) şi cei care o acceptă ca 
pe o fatalitate datorată epocii şi despre care nu ar trebui să se 
vorbească. Există, evident, extremiştii. Sunt cei care îl privesc 
pe Eminescu doar din perspectiva antisemitismului şi care, în 
consecinţă, îl primesc sau îl resping în totalitate. Aceştia sunt 
cei care au lansat această acuzație sau mai degrabă au aplicat 
eticheta antisemitismului. Pentru că este vorba din păcate nu 
de o acuzaţie, care admite prezumția de nevinovăție până la 
apariția unor dovezi irefutabile sau măcar principiul îndoielii 

rezonabile şi care permite o probare logică a vinovätiei sau 
nevinovätiei celui inculpat, ci de o etichetă care se are pe ea 
însăşi drept dovadă iar orice discuţie — pro sau contra — nu 
face decât să-i confirme necesitatea existenţei. Or acest lucru 
este periculos mai ales când este vorba de hiper-sensibilul 
subiect al antisemitismului, acuzaţie infamantă care îl co- 
boară pe cel în cauză la nivelul de bestialitate comparabilă ca 
impact asupra publicului, în societatea contemporană, doar cu 
pedofilia. 

În plus, această etichetare îl pune pe Eminescu în relaţie 
cu antisemitii veritabili. Există vreo legătură cauzä-efect sau 
de alt tip între Eminescu şi exponentii politicii national- 
socialiste din Germania anilor 40? Există vreo legătură între 
Eminescu şi cele şase milioane de victime ale soluției finale? 
Ei bine, da, există. Şi asta pentru că în societatea contem- 
porană orice are legătură cu evreii este privit din perspectiva 
Holocaustului care funcționează pe post de lupă şi etalon 
reuşind să aducă în prezentul postbelic toate evenimentele 
istorice ce au avut drept subiect evreii. Se pare că orice studiu 
asupra evenimentelor legate de istoria diasporei evreieşti şi a 
Israelului nu se poate face decât cu bagajul emoţional al 
Holocaustului. Istorici precum D. Goldhagen sau B. Stadtler 
au teoretizat vina colectivă a tuturor celor care — indiferent de 
epocă — au intrat într-o relaţie de adversitate cu evreii şi ale 
căror acţiuni sau atitudini au condus în final la Holocaust. 

Pentru a putea acuza pe cineva de antisemitism ni s-ar 
părea necesară în primul rând o punere de acord asupra 
termenului. Mai exact, ce este antisemitismul si ce vrea 
antisemitul. 

Etimologic, antisemitismul ar trebui să semnifice atitu- 
dinea ostilă față de semiti. Ar fi vorba deci de ura împotriva 
popoarelor ce îşi au originea în Sem, fiul cel mare al lui Noe: 
akkadienii, sumerienii, canaanenii, fenicienii, evreii şi arabii. 
Astfel ajungem la ipoteza bizară dar prin aceasta nu mai puţin 
adevărată că înşişi evreii sunt antisemiti, fapt dovedit atât prin 
atitudinea Israelului (reciprocă de altfel) fata de vecinii săi: 

Liban, lordania, Egipt dar şi Iran sau Iraq, ca şi prin texte din 
Vechiul Testament: „Atunci a făcut Israel fägäduintä Domnului 
şi a zis: De vei da pe poporul acesta în mâinile mele, îl voi 
nimici pe el şi cetăţile lui. Şi a ascultat Domnul glasul lui 
Israel şi a dat pe Canaanei în mâinile lui şi el i-a nimicit pe ei 
şi oraşele lor şi a pus locului aceluia numele: Horma, adică 
nimicire.” (Numerii XXI 2, 3). Cu toate acestea, termenul 
antisemitism nu s-a referit niciodată la ura evreilor împotriva 
celorlalți semiti, ci întotdeauna la ura tuturor împotriva evrei- 
lor, deşi nu se contestă existența unei forme de antisemitism 
la evrei dar îndreptată tot împotriva evreilor. O recunoaşte 
chiar cel mai îndreptăţit om în a acuza pe cineva (inclusiv pe 
Eminescu) de antisemitism, şeful rabinul Moses Rosen în 
memoriile sale: „În acel moment, Iosif Chişinevschi, evreul 
blestemat, are nu mai ştia cât rău să facă; ochiul Moscovei şi 
simbolul terorii staliniste, omul care a atras o ură nemărginită 
împotriva evreilor, dar care el însuşi, prin faptele sale, era un 
crud antisemit (...)”. 

O cercetare a dicționarele româneşti ne pune în dificultate. 
Antisemitismul este fie „combaterea influenţei ovreeşti pe 
terenul economic, social şi spiritual, precum şi a însuşirilor 
caracteristice ale iudaismului”? (putem doar bănui care sunt 
aceste însuşiri), fie o „atitudine, concepţie reacționară, rasistă, 
de ură contra evreilor, provocată de clasele exploatatoare, cu 
scopul de a crea diversiune şi a sparge unitatea de luptă a cla- 
sei muncitoare” sau „doctrină sau atitudine rasistä îndreptată 
împotriva evreilor, cărora li se contestă drepturile cetăţeneşti 
în interiorul naţiunii in care trăiesc”. Evoluţia este evidentă 
dar nu ne lămureşte. Situaţia este similară pe teritoriul altor 
limbi. Pentru francezi, antisemitismul este o „doctrină sau 
atitudine a celor care sunt ostili evreilor şi care au tendinţa de 


! Moses Rosen, Primejdii, încercări, miracole, Editura Hasefer, Bucureşti, 
1990, p. 247. 

5 Enciclopedia Română, Tomul I, Sibiu, 1898. 

i Dicționarul Limbii Romîne Moderne, București, 1958. 

4 Dicționarul explicativ al limbii române, București, 1975. 


117 


5. toy 
” sau „doctrină sau 


a lua împotriva lor măsuri excepţionale 

atitudine de ostilitate sistematică în ceea ce priveşte evreii”. 
Pentru englezi, antisemitismul este „discriminarea şi perse- 
cutia evreilor văzuţi ca un grup etnic” sau, mai simplu, 
„ostilitate îndreptată asupra evreilor”. 

Se oscilează între atitudine ostilă şi ură, între măsuri 
excepţionale şi curăţare etnică, între rasă şi etnie, între religie 
şi poziție socială. Adică, antisemitismul este ceva împotriva 
evreilor. Atunci, care este diferenţa între antisemitism şi anti- 
iudaism? De ce a fost nevoie de apariția unui termen nou şi 
ilogic (din punct de vedere etimologic) pentru o realitate 
străveche şi binecunoscută — ura creştinilor, generatoare de 
stereotipii, împotriva poporului ales, dar si deicid? 

Ar fi, poate, mai uşor să-l acuzăm pe Eminescu de anti- 
iudaism, adică de o ură împotriva evreilor fundamentată pe 
baze religioase (iraționale) şi sprijinită de cunoscutele ste- 
reotipii: sunt un popor deicid (concept lansat de Sf. loan 
Chrisostomul în sec. al IV-lea şi folosit începând cu sec. al 
V-lea în paralel cu acuzarea lui Iuda de trădare pentru bani. 
Această acuzaţie a funcţionat până în sec. al XIV-lea când s-a 
găsit o explicatiei (la Conciliul din Trento) care-i disculpa pe 
evrei: Isus a murit la alegerea Sa, prin consimtämänt, iar luda 
a fost doar un mijloc. Însă culpabilizarea colectivă a evreilor 
a încetat abia la 1965 printr-o declarație oficială a 
Vaticanului. Există un paralelism evident — o revanşă istorică, 
am spune — între culpabilizarea colectivă a evreilor pentru 
uciderea lui Dumnezeu şi cea a creştinilor — mai ales după 
1967 — pentru uciderea poporului lui Dumnezeu), profanatori 
ai ostiei (conform doctrinei catolice a transsubstantierii — deci 
o torturare perpetuă a celui ucis tot de ei), băutori de sânge de 
copil creştin şi practicanți feroci ai uzurii (cămătăriei). Acesta 


5 Nouveau Petit Larousse, Paris, 1971. 

6 Le Petit Larousse, Paris, 1995. 

7 The Wordsworth Encyclopedia, Volume I, 1995. 

8 Webster’s Encyclopedic Unabridged Dictionary of the English Language, 
New York, 1989. 

este, dealtfel, singurul punct în care publicistica eminesciană 
se întâlneşte — în formă — cu stereotipiile antiiudaice medie- 
vale. Este cunoscută atitudinea lui Eminescu fata de cämätari, 
dezvoltată în articolul Cestiunea izraelită, articol ce excelea- 
ză în informaţie statistică. Eroarea, în calificarea de antiiuda- 
ism (sau antisemitism), apare din suprapunerea acestui articol 
cu caracter constatativ cu unul dintre cele mai rezistente şi 
mai răspândite clişee antievreeşti. El apare după expulzarea 
evreilor din Anglia (1290), Franţa (1394) şi Spania (1492) 
când cea mai mare parte se stabilesc în oraşe şi provincii care 
le oferă siguranță. Deoarece profesiunile agricole le sunt in- 
terzise (nu au dreptul să posede pământ), la fel funcțiile 
politice şi multe dintre cele liberale, nu le mai rămâne decât 
comerțul şi împrumutul cu dobândă. Cămătăria este interzisă 
creştinilor dar permisă evreilor deoarece ei sunt în orice caz 
refuzati de la salvare. În plus, de frica permanentelor expul- 
zäri, evreii nu detin decät bunuri munile, bani, aur, bijuterii, 
ceea ce nu-i face deloc populari printre oamenii simpli — care 
ocazional se räzbunä cu cruzime — dar cäutati de principi 
pentru cä li se puteau pune impozite foarte mari (chiar un 
ciudat impozit pe picior bifurcat’). 

Analiza făcută de Eminescu asupra efectelor cămătăriei în 
Austria, Galiţia şi Bucovina se opreşte la cămătarii de orice 
naționalitate şi religie care prin acțiunea lor duc la ruinarea 
țărănimii în primul rând, singura clasă pozitivă: „Ne mai 
rămâne o singură clasă pozitivă, pe al cărui spate trăim cu 
toţii — țăranul român (...). Omul, în starea sa firească, are 
trebuintä de puţine lucruri: mâncarea, locuinţa, îmbrăcămin- 
tea. Aceste pentru existenţa personală. De aceea o nație 
trebuie să se îngrijească de clasele care produc obiectele ce 
corespund acestor trebuinte (...). Producătorul materiei brute 
pentru aceste trebuinte este țăranul. De acolo proverbul fran- 
cez: Pauvre paysan, pauvre pays — pauvre pays, pauvre roy. 


” Viorica S. Constantinescu, Evreul stereotip, Editura Eminescu, 1996, p. 
90. 

Aceasta este într-o tara clasa cea mai pozitivă din toate, cea 
mai conservatoare în limbă, port, obiceiuri, purtătorul istoriei 
unui popor, natia în înţelesul cel mai adevărat al cuvântului.” 
(Influenta austriacă asupra românilor din Principate). Aşadar, 
orice act economic care lezează existenţa ţăranului este unul 
criminal, îndreptat asupra naţiunii, mai ales că are forma unui 
act modern, „pretins liberal”: „Mai ales în urma influintei 
şcoalei manchestariane şi a cercurilor finantiare influente, 
precum şi a tutulor cari credeau că abrogarea legilor contra 
uzurei ar fi o cerință absolută a progresului, legile contra uzu- 
rei au dispărut în ultimele două decenii.” Eminescu vede în 
cămătari, „organizați ca o ceată de tâlhari”, pe aceia care vor 
produce dispariţia ţăranilor şi în consecință, a puterii şi chiar 
existenței statului. Evreii apar relativ târziu în acest articol, 
apariție justificată doar de faptul că speculantii, care „suscită 
trebuinte pe care țăranul nu le poate satisface din mijloacele 
ce are”, şi cămătarii sunt „în cea mai mare parte (s.n.) izrae- 
liti”. Această afirmație este justificată prin numărul mare de 
surse statistice folosite (şase româneşti şi cinci străine)!” care 
realizează o impresionant de exactă analiză a situaţiei eco- 
nomice a populaţiei. Conform acestor statistici, „se dovedeşte 
clar că mai numai evreii sunt aceia care speculează” (în 
Bucovina). Atitudinea critică a lui Eminescu se îndreaptă 
asupra actului în sine — ca activitate neproductivä — şi în mod 
secundar asupra indivizilor care îl practică. Acuzatia nu se re- 
feră exclusiv la evrei ci se îndreaptă asupra tuturor cămă- 
tarilor şi speculantilor indiferent de religie (la care nu se face 
nici o referire) sau naționalitate. Eminescu este nepărtinitor, 
neacordând nici o scuză românilor care practică specula sau 
camăta (individual sau sub forma caselor de economii 
„nationale”): „Nu putem contesta, în interesul adevărului, că 
şi oräsenii români asemenea esercită practica uzurară”. 
Eminescu se simte dator să ia atitudine nu împotriva evreilor 


10 D. Vatamaniuc, Publicistica lui Eminescu, Editura Minerva, Bucuresti, 
1996, p. 177-178. 

sau a cămătarilor evrei, ci împotriva tuturor cămătarilor. În 
această problemă evreilor nu li se atribuie nici rolul de fapi 
ispăşitori, o constantă în istoria antiiudaismului, pentru că 
adevăratul vinovat este sistemul liberal (prezentat de 
Eminescu ca o formă fără fond): „un aparat şi scump şi rău 
care sfârşeşte prin a nimici poporul ce l-a primit înainte de 
vreme”, care nu oferă ţăranului nici o formă de protecţie. 

Şi totuşi, atunci când se vorbeşte despre relația Eminescu 
vs evrei, este preferat termenul antisemit, înţeles, probabil 
printr-o cumulare a definiţiilor existente, ca o formă supremă 
de antiiudaism, un nec plus ultra al atitudinii antievreeşti. 
Există, într-adevăr, o diferență, şi chiar una notabilă, între 
antisemitism şi antiiudaism. Această diferenţă apare când 
urmărim apariţia, surprinzător de recentă, a termenului 
antisemit. El apare abia în 1879, la Hamburg, în pamfletul 
Victoria iudaismului asupra germanismului, aparţinând celui 
ce avea să înființeze la 19 septembrie 1879 Liga Antisemită — 
Wilhelm Marr. Conform argumentelor „logice” ale lui Moses 
Rosen ne-am putea opri aici (doar dacă nu preferăm o întoar- 
cere la vechea teorie a protocronismului eminescian). Să 
amintim că în scrisoarea de protest din 12 octombrie 1980 
adresată Academiei Republicii Socialiste România după apa- 
ritia volumului IX din Opere, şef rabinul califică o parte din 
articole drept „xenofobe, antisemite, rasiale (...) care incită la 
ură rasială, care afirmă idei de bază ale fascismului, care 
îndeamnă la huliganism”. La punctul 1. se refuză interpre- 
tarea articolului Jidovul talmudist (25 iunie 1876) ca unul 
antisionist pentru că „mişcarea sionistă nici nu exista încă în 
1876”. Adevărat, dar nici antisemitism nu exista la 1876. 

Antisemitismul apare în Germania la 100 de ani de la 
emanciparea evreilor datorată Revoluţiei franceze (27 septem- 
brie 1791) şi la foarte scurt timp după emanciparea deplină în 
Germania (1871). Efectele apar imediat. Evreii părăsesc ghe- 
tourile şi pătrund rapid în toate sectoarele sociale, înre- 
gistrând succese în toate domeniile ce le fuseseră interzise. 
Entuziasmul este atât de mare încât multi evrei se convertesc, 

confundându-se practic cu restul cetăţenilor. Această eman- 
cipare se suprapune cu apariţia capitalismului, când banul 
devine punctul organizator al întregii societăţi. Iar cei care in 
mod tradiţional au lucrat cu banii sunt evreii care devin acum 
lideri pe piaţa finanțelor. Se ajunge la o situaţie in care 
majoritatea evreilor — deşi minoritari în orice ţară — deţin 
(prin merite proprii) controlul afacerilor şi finanţelor. Acest 
lucru devine primejdios într-o societate în care vechile preju- 
decäti nu sunt uitate, mai ales de către cei învinşi în concu- 
renta capitalistă pentru care nu sunt pregătiţi. Începe să se 
pună din ce în ce mai des şi mai tare întrebarea cum este 
posibil ca într-un timp atât de scurt o minoritate (tradițional 
considerată mai puţin înzestrată pentru muncă) să ajungă să 
pună în umbră, în toate domeniile la care ajunge (comerciale, 
bancare, industriale, intelectuale), majoritatea. Clasele con- 
servatoare vedeau în aceşti parvenifi o consecinţă a Revolu- 
tiei franceze; burghezia vedea în evrei un concurent periculos, 
bine înarmat intelectual, şi care, ca orice minoritate, era în- 
conjurat de aura unei solidarității (mult supraestimatä) moş- 
tenită din epoca ghetoului; muncitorii îi vedeau ca pe nişte 
patroni noi, iar în mediul țărănesc evreii au fost întotdeauna 
cămătari. Astfel se naşte un nou sentiment general de ură îm- 
potriva tuturor evreilor. La baza reuşitei lor stă, bineînţeles, 
complotul evreilor împotriva creştinilor pentru dominarea 
economică a lumii. Apariția teoriei complotului estre extrem 
de uşoară: este suficient să-i afirmi existența. El este secret iar 
clandestinitatea sa împiedică apariţia unei dovezi. Dovada 
existenţei sale este tocmai imposibilitatea dovedirii lui. El re- 
duce problemele lumii la o cauză unică şi la îndemână: vechii 
duşmani. Dar dacă duşmanii sunt cunoscuţi, ei nu mai pot fi 
identificați rapid deoarece nu mai pot fi găsiți în ghetou. 
Evreul emancipat nu mai poate fi recunoscut (aceasta este 
principala problemă) şi, eventual, pedepsit. În Germania, 
unde a apărut acest curent, antisemitii nu luptă împotriva 
evreului religios, uşor recognoscibil, ci împotriva celui 
„deghizat”: evreul emancipat, asimilat care distruge baza 

sănătoasă a noii naţiuni la care se preface că aparţine. Dacă 
creştinismul lupta în Evul Mediu cu iudaismul şi cu evreul 
„cunoscut”, noii cruciați luptă cu evreul invizibil al societăţii. 
Dacă pentru biserică un evreu botezat devine, teoretic, un bun 
creştin, pentru antisemiti evreul nu se poate schimba (un 
evreu bun este, după exemplul coloniştilor americani, un 
evreu mort). La sfârşitul sec. al XIX-lea religia nu mai este un 
teren bun pentru lupta împotriva evreilor şi se caută unul nou. 
Această noutate începe cu înlocuirea perechii evreu-creştin cu 
cea semit-arian. Teoreticienii antisemitismului, Wilhelm Marr, 
Hermann von Treitschke, Ernst Moritz, Arndt Ludwig, 
Friedrich Jahn si chiar Richard Wagner vorbesc despre o 
conspiratie a evreilor in scopul de a acapara viata politica, 
economică, socială şi culturală a tinerei Germanii. Mişcarea 
creată de ei nu este religioasă, ci se bazează pe elemente 
ştiinţifice, rasiale. Se produce o confuzie între noţiunea bio- 
logică de rasă şi conceptul filologic de grup lingvistic. Nu 
există o rasă semită aşa cum nu există una germanică. Antise- 
mitismul nu este un rasism clasic căci acesta consideră că 
rasele umane sunt în mod natural inegale. Evreii nu sunt o 
rasă inferioară, pentru că atunci n-ar mai fi periculoşi (sunt 
oricum în inferioritate numerică), ci sunt inferiori moral. 
Antisemitismul a apărut în Germania pentru că germanii se 
vedeau ca o naţiune fondată pe o unitate lingvistică iar con- 
form erorii amintite, ei se considerau ca aparținând de o rasă 
nordică, superioară, ameninţată de o rasă sudică, la fel de 
puternică, dar inferioară moral (la 1899, Houston Stewart 
Chamberlain considera evreii ca rasa cea mai coruptă şi 
degenerată). „Aşa cum pentru evrei Cartea era mai adevărată 
decât realitatea, sau singura adevărată, pentru Wagner 
legenda era mai adevărată decât istoria, iar Nibelungii, 
documentul rasial al superiorității germanice fata de toate 
popoarele Europei.''” Confruntarea arian vs semit este con- 
fruntarea dintre două popoare alese. 


N Viorica S. Constantinescu, op.cit., p. 95. 

Antisemitismul este urmarea directă a emancipării evre- 
ilor, este o luptă împotriva noului evreu, cel ascuns, a evre- 
ului diabolic, conspirator care urmăreşte din umbră cucerirea 
lumii. Este o reacţie germană la agresiunea morală a unei alte 
rase auto-considerate „superioare” şi care pune bazele poli- 
ticii ce a dus la soluția finală: identificarea şi apoi distrugerea 
evreilor. Antisemitismul nu este religios ci rasial şi biologic, 
de aceea nu se poate referi la atitudini şi acţiuni antievreiesti 
anterioare emancipării evreilor în Germania. 

Dacă ar fi să identificăm o constantă în relaţia lui 
Eminescu cu evreii, cu siguranţă ea s-ar referi la reproşurile 
în ceea ce priveşte imposibilitatea lor de a se integra şi de a fi 
integrați în societatea românească. Ceea ce doreşte Eminescu 
este ştergerea diferențelor, amestecul deplin (nici vorbă de o 
separare a evreilor în ghetouri sau o identificare a lor prin 
semne distinctive: stea, rouelle, judenhut) sub semnul statului 
național român dar cu păstrarea, de o parte şi cealaltă, a reli- 
giei. Este reprezentativ pentru această atitudine pro-integrare 
un scurt articol din 26 septembrie 1876 despre o posibilă 
convenţie comercială româno-italiană: „Onoarea de a tracta 
direct cu marea noastră mamă latină nu ne va face să uităm că 
între d-nii Pellegrino, Pontecorvo, Simone Toscano etc. şi 
între Itzig sin Sloim Bjejaner este o mare deosebire. Cei 
dentăi sunt italieni de confesie izraelită; cel din urmă e jidan 
şi nimic mai mult — adică dintr-un neam deosebit prin limbă, 
obiceiuri, fizonomie, apucături, religie (...)” (Dacă prețul 
convenției comerciale...). Doar din acest punct de vedere 
poate fi interpretat articolul Galitia (18 iulie 1876). 
Exclamatia sa: ”Fericitä Rusie” (pentru că interzicea purtarea 
costumului evreesc si a bărbii — ca semne distinctive ale 
evreilor), nu trebuie privită din perspectiva a ceea ce avea să 
fie seria cumplită a pogromurilor din Rusia declanşate de 
asasinarea la 13 martie 1881 a lui Alexandru II. Evident, nu 
devastările începute la Kiev peste cinci ani îl fac să jubileze 
pe Eminescu, ci posibilitatea de a şterge diferenţele exterioare 
dintre majoritari şi minoritari. Pericolul apare nu pentru că 

evreii ar acapara proprietatea, ci pentru că „ei nu sunt — nu 
pot fi români” (Evreii şi conferința). Pentru a deveni cetăţeni 
români cu drepturi depline, evreii ar trebui să îndeplinească 
câteva condiţii, universal valabile: să muncească fizic şi să se 
sacrifice pentru ţară. Înverşunarea lui Eminescu este provo- 
cată de Congresul de la Berlin care conditiona recunoaşterea 
independenţei câştigate prin luptă de modificarea art. 7 din 
Constituția de la 1866 ce prevedea acordarea cetăţeniei 
române numai creştinilor. Ceea ce deranjează este modali- 
tatea prin care evreii înțeleg să-şi câştige drepturile. Această 
atitudine nu era singulară si nici nouă. În Orafiunea rostită la 
Bucureşti în Sinagoga cea Mare de Domnul Rabin M.L. 
Malbim, în ziua de 24 ianuarie 1864 marele cărturar, o auto- 
ritate de prim rang pentru întregul iudaism, susținea acelaşi 
punct de vedere: „Mărire României este mărirea şi speranța 
noastră, iar slăbirea ei este pieirea noastră. Puneti mâna toți, 
fraţilor, la lucru, intäriti acoperişul şi grinda casei, räspundeti 
la apelul Domniei şi puneti-vä sub steagurile vitejilor fraţi 
români (...) Jar darul de emancipatie să nu-i devină un 
blasfem (s.n.), să nu se acorde privilegiu numai celor avuti iar 
soarta de paria să aştepte pe cei săraci care îşi agonisesc hrana 
vieţii cu sudori dar cu onoare. Toţi avem aceeaşi Patrie 
deopotrivă, toți suntem gata a ne jertfi binelui țarii, astfel dar 
dreptul să fie al tuturor sau al nimänui.”'” În această con- 
ditionare un important rol îl juca Alianţa Izraelitä (care dä, 
probabil, un sens particular jertfei pentru tara) înfiinţată la 
Paris în 1860. Eminescu nu se opune acordării de drepturi 
egale: ”cä sunt şi evrei ce merită egala indreptatire — cine o 
contestă?” (Iarăşi evreii, 5 decembrie 1876), dar doreşte un 
proces gradual: „totuşi recunoaştem că legile noastre viitoare 
trebuie să dea posibilitatea de a se şterge rânduri-rânduri şi 
inegalitatea aceasta.” (Dacă aparențele nu amăgesc...), după 
modelul Austriei (11 martie 1812-3 iulie 1869). „Asa-numita 


12 Moses Rosen, Învățături biblice, Federaţia Comunităţilor Evreieşti din 
R.S.R., Bucureşti, 1978, p. 307. 

emancipare ce au dobândit-o izraelitii în alte parti a fost un 
lung proces la care înşişi izraelitii au luat parte prin dovezile 
ce au dat de asimilarea cu natia în mijlocul căreia se aflau si 
prin participarea lor în tot feliul la lupta pentru bunurile cele 
mai înalte ale naţiunii.” (Cestiunea izraelită) Aceste dovezi 
sunt simple şi tin în general de limbă: „Evreii, considerați pu- 
rurea ca străini in tara şi fiind străini în realitate, căci nu 
vorbesc româneşte în familie, au o lege deosebită de aceea a 
celorlalți locuitori şi nu se amestecă cu ei prin căsătorii, vor 
rămânea străini până ce nu vor deveni români. Deşi limba nu 
e singurul semn caracteristic al nationalitätii, totuşi el e un 
semn principal. Pe câtă vreme nu vor vorbi în familie ro- 
mäneste, nu-şi vor tine socotelele şi registrele de comerț în 
româneşte, nu vor primi în şcoale şi sinagoge limba româ- 
nească — în sinagoge, de nu pentru parte strict rituală, cel 
puţin pentru predici — nu vor putea fi consideraţi ca români.” 
(Ne e silă...) Lucrul este imposibil deoarece ar însemna 
pentru evrei o renegare a credinței: „Si s-a sculat Ezdra preo- 
tul şi le-a zis: Voi ati făcut păcat, luându-vă femei de neam 
străin şi cu aceasta ati mărit vina lui Israel.” (Ezdra 10, 10), 
„Tot atunci am văzut eu Iudei, luându-si femei asdodiene, 
amonite, şi moabite. Jumătate din copiii lor vorbeau limba 
asdodianä şi nu ştiau să vorbească evreieste; nu ştiau decât 
limba unuia sau altuia din acele popoare. Eu i-am mustrat 
aspru şi pe aceştia şi i-am blestemat; ba pe unii i-am lovit, 
le-am smuls părul şi i-am jurat pe numele lui Dumnezeu, 
zicând: Să nu vă dati fetele după feciorii lor si să nu luaţi pe 
fetele lor, nici pentru fiii voştri, nici pentru voi. (...) Se poate 
oare să aud eu de voi că faceţi acest rău mare şi păcătuiți 
înaintea lui Dumnezeu, luându-vă femei de alt neam? (...) 
Astfel i-am curätit eu de toţi străinii şi am pus rânduială 
preoților şi levitilor, fiecăruia după slujba lui.” (Neemia 13, 
23-25, 27, 29). Diferenţa de intenţii este evidentă. Ceea ce 
nu-l împiedică pe şef rabinul Moses Rosen să-l califice pe 
Eminescu de antisemitism şi rasism deşi în 1946 el însuşi lua- 
se poziție împotriva amestecului: „Eram uluit, apoi, de negli- 

jenta arătată în problema căsătoriilor şi a divorturilor, care 
condusese la un număr ridicat de căsătorii îndoielnice (s.n.). 
Eu consideram aceste aspecte drept fundamentale din punct 
de vedere religios şi am iniţiat cercetări minutioase asupra 
statutului religios şi civil al cuplurilor care doreau să se că- 
sătorească. Astfel, am pus capăt la tot felul de incorectitudini 
care desfigurau (s.n.) viaţa evreiască, precum de exemplu 
căsătorii mixte (s.n.) (prin verificarea serioasă a apartenenţei 
religioase a părinţilor), bigamii religioase (prin cercetarea 
celibatarului sau a actelor de divorț iudaic etc.).”'” Se pare, 
prin urmare, că atunci când Eminescu dorea o integrare com- 
pletă (cu excepţia religiei) a evreilor în societatea româ- 
nească, dorea de fapt să-i desfigureze. E drept că Eminescu 
consideră puterea statului ceva fundamental, de aceea vede 
acțiunea Alianţei izraelite ca pe un amestec brutal în politica 
internă a unui stat aproape independent. Şi chiar dacă eman- 
ciparea i se pare normală, el nu va ierta evreilor faptul că au 
apelat pentru obținerea acestui drept la puterile străine duş- 
mane: „orice spirit onest e indignat de procedarea evreilor, 
cari räsplätesc ospitalitatea ce li s-a dat în ţara aceasta, fără ca 
ei s-o merite, prin cea mai neagră ingratitudine, atârnând ces- 
tiunea lor ca o sabie a lui Damocle asupra creştetului nostru.” 
(Oricum am întoarce cestiunea...), „uneltirile Alianţei pe 
lângă Congres constitue din partea membrilor pământeni ai 
acelei Alianțe un act de înaltă trădare: ameninţarea cu inter- 
ventia străină, cu nerecunoasterea independenței ţării.” (Ne e 
silă...) Este indignat de faptul că se reproşează românilor o 
pretinsă intolerantä religioasă (de sute de ani chiar) — inexis- 
tenta ei este recunoscută chiar de neiertătorul şef rabin de mai 
târziu: „Hrisoavele, cronicile îngălbenite de vremuri, filele is- 
toriei atestă prezenţa evreilor pe aceste plaiuri. (...) Trăind în 
mijlocul poporului român, împărtăşind grijile şi speranţele 
sale, vorbind limba ţării, (sic) adăpându-se cu nesat din cul- 
tura ei, evreii şi-au păstrat totodată propria lor tradiție stră- 


15 Moses Rosen, Primejdii, încercări, miracole, p. 61. 

veche, au creat instituţii de cult şi cultură menite să răspundă 
necesităţilor lor specifice. La Iaşi, în Târgul Cucului, există o 
sinagogă cu o vechime atestată de peste 300 de ani. La Piatra 
Neamţ se află o sinagogă de lemn, construcţie rară în felul ei, 
despre care legenda afirmă a fi fost vizitată de mulți dom- 
nitori ai Moldovei. În cimitirele noastre se află lespezi pe care 
se pot descifra inscripţii ebraice cu o vechime de sute de ani. 
Toate acestea sunt mărturii de necontestat ale prezenței is- 
torice a evreilor în această tara, unde au muncit ca cetăţeni 
loiali, fără a fi siliți — ca în alte locuri — de a se renega pe ei 
înşişi (s.n.). Această posibilitate de a rămâne ei înşişi nu 
numai că nu a constituit un obstacol în calea identificării cu 
tara şi poporul român, ci, dimpotrivă, a contribuit la sporirea 
apropierii şi încrederii reciproce.” — la care se adaugă 
falsurile grosolane din presa străină în scopul manipulării 
opiniei publice (fotografia onestilor şi respectabililor capi ai 
unor familii numeroase ce apare în ziare drept dovadă a 
cruzimii poporului român) — La 7 august... Această îndrep- 
tätitä indignare se transferă într-un stil polemic violent, pro- 
ducător de imagini care, rupte din contextul sfârşitului de 
secol XIX, pot cu uşurinţă fi interpretate ca peiorative'” la 
adresa evreilor (mai ales când sunt căutate în „epoca” 
post-Holocaust). 


14 Moses Rosen, Invätäturi biblice, p. 281. 

'S Ex: 1) „...ovreii petrund încet şi nebägati în seamă ca păstori si ca tälhari 
in teara Canaan, unde absorb poporul mai vechiu; adoptä obiceiuri si 
cultura celor învinşi adoptând pe deii acestora (Avram, Isac, Iacob) ca 
părinţi ai lor (...). Ovreii au fost cele mai crude popoare în istorie căci 
credeau că jertfa necredincioşilor este plăcută deilor lor, astfel David pe 
Amoniţi i-a omorît cu ferăstrae si cu grape de fier si cu securi de fier şi i-a 
băgat în cuptoare, în care se ardea cărămida.” Enciclopedia Română, Tom 
III, Sibiu, 1904, p. 500. 

2) „Si făcând fiii lui Israel cum le poruncise Moise, ei au cerut de la 
Egipteni vase de argint şi de aur şi haine; lar Domnul a dat poporului său 
trecere înaintea Egiptenilor şi i-au împrumutat, şi au prădat Egiptul.” 
(eşirea 12, 36-37). 

Există, chiar şi printre apărătorii lui Eminescu, o idee 
generoasă, acceptarea prezenţei unui antisemitism moderat, 
relativ. Aceste circumstanţe atenuante se bazează pe o serie 
de atitudini pozitive (tip fapte bune) ale lui Eminescu fata de 
evrei, atitudini care nu se referă neapărat la problema eman- 
cipării (dacă nu cumva acceptarea emancipării, gradată şi 
individuală, este, dintr-o perspectivă post-Holocaust, doar o 
malefică acţiune a lui Eminescu pentru a deveni un antisemit 
cu acte în regulă). 

Între aceste atitudini pozitive se numără şi declaraţia cu 
valoare programaticä din hulitul articol Evreii şi conferința: 
„Cine ştie cât de departe suntem de-a uri pe evrei — şi aceasta 
o poate pricepe orice om cu privirea clară — acela va vedea că 
în toate măsurile noastre restrictive numai dreapta judecată şi 
instinctul de conservare au jucat singure rolul principal.” 
Există şi articole consacrate lăudării sau chiar apărării evrei- 
lor agresati: Maltratare (1876), în care ia o atitudine cate- 
gorică împotriva agresării fizice a fraților Şragăr sau celebra 
cronică Teatru evreiesc (1876), trecută cu vederea de Moses 
Rosen în scrisoarea din 1980, dar mult lăudată cu alte ocazii 
(24 mai 1974 — Cuvântare rostită la Congresul Frontului 
Unităţii Socialiste): „România este unul din puţinele locuri 
din lume unde activează un teatru evreiesc de stat. De altfel, 
în aceasta tara, la Iasi, a fost leagănul teatrului idiş şi e plin de 
un înalt înțeles faptul că printre cei dintâi care au sesizat 
semnificația sa, cel dintâi care a publicat o cronică într-un 
ziar românesc despre un spectacol al teatrului idiş al lui 
Avram Goldfaden, a fost însuşi luceafărul poeziei româneşti, 
Mihai Eminescu.”'° Este chiar şi acuzat, în Curierul in- 
tereselor generale (1876) — care cerea poliţiei să interzică 
piesa care e „un adevărat scandal, o sfruntare nemaiauzită a 
moralei”, de a fi apărător al evreilor. 


16 Moses Rosen, op. cit., p. 283. 
"Mihai Eminescu, Opere, LX, p. 614. 

Aceste atitudini pro-evreieşti, nu numai că nu se constituie 
în circumstanţe atenuante (care ar acredita ideea existenţei 
sau non-existentei antisemitismului în funcție de diferența 
dintre faptele bune şi cele rele), ci chiar exclud existenţa 
antisemitismului. Şi nu ne referim la credinţa evreiască care 
spune că cel care salvează un evreu, salvează lumea, ci la 
faptul că antisemitismul — ca orice ideologie rasistă de grup — 
presupune ura şi distrugerea în masă, fără excepții. Ar fi 
absurd să ne imaginăm un membru Ku-Klux-Klan iertând un 
negru, sau un membru S.S. apărând un untermensch. 


Considerăm că nu sunt întrunite condiţiile existenţei unei 
atitudini antisemite. Poziţia lui Eminescu împotriva unei părți 
a evreilor din România nu este nici religioasă, nici rasială ci 
pur economică. Ei sunt judecaţi numai din perspectiva muncii 
depuse în folosul statului adoptiv. Adept al unei economii de 
tip național, sub protecţia statului, Eminescu este un duşman 
înflăcărat al teoriilor economice liberale şi cosmopolite (teo- 
ria om şi om) care favorizau imigrările masive sub pretexte 
umanitare. Statul nu putea exercita un control asupra tuturor 
refugiaților — majoritatea evrei — din Galiţia, Rusia şi Austro- 
Ungaria şi exista pericolul unei populări cu elemente nepro- 
ductive ce va afecta viitorul economic al ţării. „România a 
devenit mlaştina de scurgere pentru tot ce fuge de muncă, 
pentru tot ce se simte urmărit de înrolarea în armată, de 
poliție si de justiția penală. Astfel, bunăoară, toți criminalii 
din Austro-Ungaria cari se prind din fugă, pe drumul spre 
România se prind, căci aici e tara libertăţii, egalităţii, frater- 
nitätii şi a părintelui acestora, C.A. Rosetti, a cărui nume 
slăvit va fi de toate veniturile de acum şi pururea şi în vecii 
vecilor.” (Nenorocitele astea de ţări...) 

Cum ni-l reprezentăm pe 
Eminescu? 


Anchetă sociologică 


Ionel ALEXE 


Rezumat: Folosit pentru a justifica ideologii si doctrine, 
pentru a înălța piedestaluri literare pentru scriitori obscuri, 
pentru a impune valuri noi de critici literari ori pentru a mani- 
festa împotriva conformismului, Eminescu îşi găseşte încă şi 
astăzi întreaga gamă de comentatori, de la adulatori frenetici 
la sicofanti indignati. 

De-a lungul timpului, operei şi personalităţii lui Mihai 
Eminescu 1 s-au atribuit înțelesuri care s-au interpus între citi- 
tori şi operă şi care reprezintă pentru noi cei de azi, adevărul 
despre Eminescu. Marea majoritate a românilor pentru care 
numele Mihai Eminescu nu este complet necunoscut, îl re- 
ceptează pe omul, scriitorul, publicistul Eminescu prin inter- 
mediul acestor sensuri conferite de exegeti. De aceea, studi- 
erea lui Eminescu înseamnă şi evidenţierea semnificatiilor 
atitudinilor, rationamentelor şi comportamentelor sale pentru 

membrii societății româneşti. Cum este reflectată personali- 
tatea lui Eminescu în mentalul românilor? 

Este obiectivul pe care se focalizează lucrarea noastră, 
printr-un studiu de caz — investigarea personalului de specia- 
litate din cadrul Bibliotecii Judeţene Constanţa. Studiul arată 
că marea majoritate a subiecților aderă la o imagine construită 
din însuşiri deosebit de favorabile, respingându-le, în acelaşi 
timp pe cele nefavorabile. De asemenea, într-un grad foarte 
mare, sunt de acord cu cele mai relevante reprezentări sociale 
ce-l glorifică pe Eminescu. 


cuvinte cheie: Eminescu * Personalitate * Simbol * 
Reprezentări sociale * Atitudine * 


STRUCTURA CONCEPTUALĂ 


Două idei par să constituie baza controverselor şi pole- 
micilor actuale, îndeosebi printre literati, vizavi de opera si 
personalitatea lui Mihai Eminescu: principiul conform căruia 
Eminescu reprezintă un moment decisiv în istoria gândirii şi 
creației româneşti şi concepţia — construită pe minimalizarea 
ori chiar falsificarea principiului de mai sus — după care soci- 
alizarea acestui enunț artificial a dus la elaborarea unei struc- 
turi sociale (cu consecințe negative) ce trebuie denuntatä: 
mitul Eminescu. 

Este discutabil dacă pot fi construite instrumente pe baza 
cărora să se decidă univoc ierarhia literaturii şi punerea în 
evidență a vârfurilor culturii române. Este sigur însă, că 
Eminescu reprezintă un simbol social important pentru comu- 
nitatea românească. Construit de el însuşi, de cei care l-au 
interpretat, de biografi, de scriitorii şi artiştii care l-au luat 
drept personaj în opera lor şi nu în ultimul rând de ilustratorii 
cărților, plachetelor, discurilor ori chiar unora dintre banc- 
note, simbolul Eminescu este utilizat astăzi, conştient sau nu, 
în multe tipuri de interacțiuni sociale. Actorul social Mihai 

Eminescu are astfel o semnificaţie închegată, ale cărei atri- 
bute pot fi diferite de caracteristicile sale reale. 

Componentele simbolului Eminescu — structuri de valori, 
concepţii, modele de comportare — sunt transmise către şi 
asimilate de tinerii membri ai societăţii româneşti, îndeosebi 
prin intermediul agenţilor educativi institutionalizati (familia, 
şcoala), alături de o multitudine de alte simboluri: gesturi, 
semne, acţiuni, expresii verbale, gânduri scrise etc. 

Trăind într-un univers de semnificatii', oamenii nu mai 
răspund direct, nemijlocit la stimulii din mediul înconjurător, 
la faptele, evenimentele, fenomenele reale, ci la înţelesul pe 
care ei îl atribuie acestor fapte, adică la semnificaţia lucru- 
rilor, întâmplărilor, evenimentelor. 

Apare astfel motivată şi relevantă problema studierii re- 
prezentărilor despre Mihai Eminescu, reprezentări ce alcă- 
tuiesc spaţiul calitativ al simbolului Eminescu şi în raport cu 
care se structurează comportamentul indivizilor. 

Ideea că Eminescu nu numai că este apreciat în mod 
admirativ, dar este reprezentat ca personalitate model a cul- 
turii române, a constituit ipoteza fundamentală a cercetării 
noastre sociologice. Lucrarea este construită după următorul 
algoritm: 

Găsirea unui ansamblu de caracteristici importante, pe cât 
se poate complet şi neredundant, care să fie considerat echi- 
valent noţiunii de personalitate model a culturii noastre. 

Operationalizarea acestui ansamblu de însuşiri şi construi- 
rea pe baza lui a unui instrument de investigație. 

Evaluarea lui Eminescu după însuşirile găsite, de către su- 
biectii cercetării, prin aplicarea empirică a instrumentului. 

Pe un al doilea plan al investigației, am căutat acele 
reprezentări sociale (lingvistice sau de altă natură) ale lui 
Eminescu, ce glorifică trăsăturile sale umane ori supranatu- 
rale, pentru a evidenția atitudinile subiecţilor fata de ele. 


' Cadrul de referință al lucrării noastre este teoria interactionismului sim- 
bolic; vezi şi Manis şi Meltzer (1969). 

Operationalizarea conceptului de personalitate (după cum 
se va vedea mai Jos) a fost realizată pe trei dimensiuni: aptitu- 
dini, atitudini şi structuri comportamentale. Dintre reprezen- 
tările sociale glorificatoare, au fost reţinute câteva dintre cele 
mai cunoscute: patru lingvistice — „Eminescu este luceafărul 
poeziei româneşti”, „Eminescu este poetul nostru naţional” 
(Călinescu, 1993: 443), „Eminescu este omul deplin al cultu- 
rii române” (Noica, 1992), „Eminescu este cel mai mare poet 
român” (Timiraş, 1941: 224) şi una artistică — statuia lui 
Eminescu amplasată în fata Atheneului Român din Bucureşti, 
statuie realizată de sculptorul Gh. D. Anghel”. 

Tema propusă a fost analizată printr-un studiu de caz, uni- 
versul cercetării fiind reprezentat de personalul de specialitate 
al Bibliotecii Judeţene Constanţa. Datele empirice au fost 
culese în perioada 1-8 decembrie 1999. Metoda de cercetare 
utilizată a fost ancheta sociologică pe bază de chestionar, cu 
întrebări închise si deschise’. 

Pentru evaluarea însuşirilor personalităţii şi operei emines- 
ciene, ca şi pentru aprecierea atitudinilor fata de reprezen- 
tările lui simbolice, am folosit metoda diferentiatorului se- 
mantic (Zamfir şi Vlăsceanu, 1993: 171), oferind subiecților 
investigati perechi contrare de atribute relevante, pe o scală 
cu şapte poziţii, fiecare atribut având trei grade de acord: 
foarte, destul de şi putin, existând de asemenea poziţia de 
mijloc, interpretată ca non-răspuns; de exemplu, pentru pe- 
rechea adecvat/inadecvat scalarea este: -3 = total inadecvat, 
-2 = inadecvat, -1 = uşor inadecvat, 0 = nu ştiu/nu răspund, 1 
= uşor adecvat, 2 = adecvat, 3 = complet adecvat. 


? Motivația considerării acestor reprezentări lingvistice este dată de notiu- 
nile evident glorificatoare: „luceafăr”, „poet naţional”, „om deplin”, „cel 
mai mare poet”. Statuia care îl prezintă pe Eminescu în picioare, gol, cu o 
eşarfă în jurul şoldurilor a fost interpretată ca susținând — prin asemănarea 
cu lisus pe dealul Golgotei — calitatea de sfinţenie a lui Eminescu. 

3 Instrumentul de cercetare se află la anexă. 

REZULTATE 


I. Aptitudinile intelectuale 


Valorizarea aptitudinilor intelectuale ale lui Eminescu este 
realizată printr-un indice construit ca medie aritmetică a valorilor 
variabilelor Eminescu — genial/naiv şi Eminescu — erudit/igno- 
rant. Conform rezultatelor, prezentate în figura 1, o proporție 
foarte mare a subiecţilor îşi reprezintă potențialul intelectual al 
lui Eminescu drept foarte bine dezvoltat — 81%, iar 15% îl con- 
sideră bine dezvoltat. Practic nu există opinie contrară susținută 
procentual. 


Aputuami 
intelectuale 
foarte 
dezvoltate 


Aptitudini 
intelectuale 
dezvoltate 
15% 
Aptitudini 
intelectuale 
normale 


4% 


Figura 1. Evaluarea aptitudinilor intelectuale 
ale lui Eminescu 


II. Atitudinea de toleranță 


Fiindcă publicistica este locul unde Eminescu şi-a exprimat 
cel mai bine, deschis şi fără echivoc judecätile despre proble- 
mele sociale, viata politică şi multe alte teme importante ale 
vremii sale, am ales să testăm aprecierea atitudinii lui de tole- 
rantä prin raportare la articolele din ziare. Această variabilă a 

fost măsurată prin intermediul unui indice care condensează, ca 
scor factorial, evaluarea atitudinilor fata de evrei şi evaluarea 
atitudinilor față de străini în general. Datele (vezi figura nr. 2) 
argumentează ideea că Eminescu este perceput ca tolerant: 84% 
considerând că poetul a susținut concepții si conjecturi lipsite de 
încrâncenarea intolerantei fata de evrei şi străini. 


Tolerantä Tolerantä 
foarte mare 
mare 30% 
54% 


Intolerantä 
16% 


Figura 2. Evaluarea atitudinii de toleranță a lui Eminescu 


III. Modul de viaţă 


Un experiment simplu a constituit tehnica pentru intele- 
gerea acceptiei subiecților faţă de modul de viata al lui 
Eminescu, explicitat ca ansamblu de acţiuni desfăşurate de 
individ, în condiţiile sociale date (Zamfir şi Vlăsceanu, 1993: 
364). Am considerat că variabila raportare la normele sociale 
explică modul de viață şi am căutat caracterizări ale felului de 
a fi al poetului, făcute de diferite persoane, care să prezinte în 
mod clar (şi) raportarea lui Eminescu la normele sociale, mai 
exact la regulile sociale şi liniile de conduită care prescriu un 
comportament adecvat în situații specifice (Goodman, 1999: 
53). Dintre toate caracterizärile, am reţinut două puncte de 
vedere credibile si contradictorii; primul aparţine lui 

Alexandru Paleologu (Paleologu, 1998) şi înfăţişează com- 
portamentului social al lui Eminescu ca fiind conformist, 
evaluându-l foarte favorabil“; din amintirile Mitei Kremnitz 
(Kremnitz, 1980) am reţinut ce-a de-a doua percepţie a 
comportamentului poetului drept neconform bunelor maniere 
şi evaluarea lui nefavorabilă”. 

Subiectii au fost rugaţi să citească cele două texte şi să le 
aprecieze pe doi indicatori: plăcut/neplăcut şi adecvat/inadec- 
vat, structurati în şapte trepte. Pentru a vedea dacă există un 
pattern de respingere a imaginii negative a lui Eminescu şi 
simultan de acceptare a celei pozitive (i. e. de polarizare a 
evaluării), pentru fiecare dintre cele două reprezentări, am co- 
masat valorile celor doi indicatori într-unul singur, ca medie 
aritmetică şi apoi am construit un indice după următoarea 
formula: 


I, = (o = IQ) / 2 s 


unde: 
Ip: indice de polarizare a evaluärilor; 


* „Bunicul meu îl invita adesea (pe Eminescu — n.n.) la nişte soarele intime, 
în casa noastră veche [...] într-un spațiu superb [...], unde invitații veneau 
obligatoriu în frac şi în rochie de seară, unde se dansa, se făcea conversaţie, 
iar poetul nu se deosebea cu nimic de ceilalţi, purta cu eleganţă hainele de 
gală, era un bun valsator, făcea curte cucoanelor, ştia să participe la o dis- 
cutie amuzantă, mondenă, frivolă [...]. Când era cazul se supunea perfect 
regulilor etichetei: dacă era invitat la masă în case mari, la Maiorescu de 
pildă, mergea în ţinută adecvată, când se ducea la Parlament lua redingota 
[...].” 

> „Cumnatul meu (Titu Maiorescu — n.n.) povestea adesea despre ciudä- 
teniile acestui om [...] care, preocupat de cărţile sale, uita mâncarea si 
băutura, şi care-şi pusese paltonul amanet în toiul iernii ca să-şi cumpere un 
manuscript vechi [...]. În sfârşit avui ocazia să văd pe acest om în carne si 
oase. Mai mult scund decât înalt [...] cu cap ceva cam prea mare pentru 
statura lui, cu înfăţişarea prea matură pentru cei 26 de ani ai săi, prea cărnos 
la fata, nebărbierit, cu dinţi mari galbeni, murdar pe haine şi îmbrăcat fara 
nici o îngrijire [...]. Mânca cu zgomot, râdea cu gura plină, un râs care mie 
îmi suna brutal.” 

I}: indice de apreciere a imaginii favorabile a lui 
Eminescu (textul lui Alexandru Paleologu); 

IQ: indice de apreciere a imaginii nefavorabile a lui 
Eminescu (textul Mitei Kremnitz). 


Interpretate astfel şi prezentate în figura nr. 3, datele argu- 
mentează ideea că subiecții, în marea lor majoritate evaluează 
pozitiv imaginea favorabilă şi în acelaşi timp, evaluează ne- 
gativ imaginea nefavorabilă a lui Eminescu. Procentul apre- 
cierii contrare este foarte redus. 


Polarizare 
pozitivă* Polarizare 
foarte pozitivă mare 
mare 18% 
48% 


Polarizare 
nula** 
30% 


Polarizare 
negativa*** 
4% 


Figura 3. Indicele de polarizare a reprezentării modului 
de viata al lui Eminescu 


*) Polarizare pozitivă: evaluare pozitivă a imaginii favorabile şi 
negativă a celei nefavorabile. 

**) Polarizare nulă: identitate a evaluărilor. 

***) Polarizare negativă: evaluare negativă a imaginii favorabile şi 
pozitivă a celei nefavorabile. 


139 


IV. Atitudinile 


Mihai Eminescu s-a născut şi socializat în cadrele culturii 
şi specificului românesc. Prin urmare, aprecierea judecăților 
şi rationamentelor, ca şi a comportamentelor lui, trebuie să 
aibă un referential congruent cu sistemul valorico-normativ al 
societății româneşti. Fiindcă răspunsul la întrebarea care sunt 
componentele acestui sistem, este greu dat, am pus subiecţii 
în situaţia de a decide acest lucru, considerând un item pentru 
evaluarea directă a compatibilitätii atitudinilor lui Eminescu 
cu sistemul valoric. Pe de altă parte am avut în vedere două 
dimensiuni ale sistemului valorico-normativ: raportarea la 
divinitate şi raportarea la societate, care oferă indicatorii 
religiozitate, patriotism şi toleranță, fără dubiu valori semni- 
ficative ale societăţii româneşti. Am construit astfel un indice 
de evaluare a atitudinilor lui Eminescu, ca medie aritmetică a 
variabilelor opera lui Eminescu — purtătoare a valorilor 
civilizației româneşti, Eminescu -  patriot/non-patriot, 
Eminescu — religios/ateu şi a indicelui de toleranţă a lui 
Eminescu, prezentat anterior. 

Din perspectiva unui astfel de instrument sintetic, aşa după 
cum se vede şi în figura 4, cvasiunanimitatea populației cer- 
cetate apreciază că atitudinile eminesciene sunt conforme, în 
diferite grade, cu valorile şi normele specifice comunității 
româneşti. 


Atitudinile 
sunt 
conforme 
într-un 
grad foarte 
mare cu 
valorile 
8 8 


Atitudinile 
Se Bae 
| > intr-un 


grad mare 
cu valorile 
Atitudinile 15% 
nu sunt 
conforme 
cu valorile 
3% 


Figura 4. Evaluarea atitudinilor lui Eminescu prin raportare 
la sistemul valorico-normativ romänesc. 


V. Comportamentul 


Aläturi de aprecierea aptitudinilor intelectuale si a atitu- 
dinilor lui Eminescu, am dorit să punem în evidenţă şi evalu- 
area comportamentului poetului. Noțiunea de comportament a 
fost operationalizatä pe următoarele dimensiuni: relațiile cu 
ceilalți, raportarea la muncă şi creație şi modul de viata. 
Evaluarea comportamentului lui Eminescu este realizată prin 
intermediul unui indice alcătuit ca scor factorial a valorilor 
variabilelor: Eminescu — generos/non-generos, Eminescu — 
activ/pasiv, Eminescu — sociabil/nesociabil şi ale indicelui de 
polarizare a modului de viață eminescian, analizat deja mai 
sus. 

Aplicând acest indice (vezi figura 5), am obținut argumen- 
te pentru a susține ideea că persoanele chestionate valorizează 
favorabil sau foarte favorabil comportamentul lui Eminescu. 

Evaluare 
foarte 
favorabilă 


74% Evaluare 


favorabilă 
20% 


Evaluare 
aneuträ 


Evaluare 
nefavorabil A 
3% 3% 


Figura 5. Evaluarea comportamentului lui Eminescu 


VI. Reprezentările sociale 


Atributele utilizate pentru analiza semnificatiilor reprezen- 
tărilor simbolice lingvistice ale lui Eminescu, au fost repar- 
tizate pe doi factori ce compun universul oricărei atitudini: 
afectiv (cu indicatorul placut/neplacut) şi cognitiv (cu indica- 
torii: adecvat/inadecvat, clar/confuz, exprimă esenţa creaţiei 
lui Eminescu / nu exprimă esenţa creaţiei lui Eminescu). 

Pentru interpretare, valorile componentei cognitive a fie- 
cărei expresii, au fost unite prin medie aritmetică, într-un 
indice de semnificație cognitivă. Ulterior acesta a format îm- 
preună cu componenta afectivă (tot prin medie aritmetică) un 
indice de atitudine față de expresia respectivă. 

Marea majoritate a subiecţilor şi-a exprimat acordul cu 
toate cele patru imagini simbolice eminesciene (vezi figura 
6). De remarcat faptul că 70% dintre subiecţi au o atitudine 
extrem de favorabilă fata de ideile „Eminescu este luceafarul 
poeziei româneşti”, „Eminescu este poetul nostru naţional” şi 
„Eminescu este cel mai mare poet român”, iar procentul este 

mai scăzut (53%) pentru expresia „Eminescu este omul 
deplin al culturii româneşti”. 


Eminescu este omul deplin al culturii p 
SSA 


române. 


Eminescu este cel mai mare poet 
român. 


Eminescu este poetul nostru național 


Eminescu este luceafărul poeziei 
românești. 


0% 20% 40% 60% 80% 100% 


B Atitudine foarte favorabilă 
Atitudine favorabilă 
E Atitudine nefavorabilă 


Figura 6. Atitudinea subiecților fata de reprezentările 
lingvistice ale lui Eminescu 


Posibilitatea acordului fata de unele caracterizäri, dar a 
dezacordului fata de altele, pentru acelaşi respondent, situație 
neevidentiatä de indicii de atitudine diferentiati pe expresii, a 
impus sintetizarea acestora într-o măsură unică după urmă- 
toarea formulă: 


L= \ (nana /N)* Dai ; 


unde: 

I,: indice de semnificaţie a reprezentărilor lingvistice. 

Na: numărul de acorduri (răspunsuri pozitive) faţă de 
reprezentările lingvistice. 

na: numărul de dezacorduri (răspunsuri negative) fata de 
reprezentările lingvistice. 

N: numărul total de reprezentări lingvistice (N = 4). 
I; indicele de atitudine faţă de reprezentarea simbolică i’. 


Datele obţinute în urma utilizării indicelui de semnificație 
al celor patru reprezentări simbolice lingvistice argumentează 
ideea că persoanele chestionate evaluează favorabil cele mai 
cunoscute reprezentări sociale ale lui Eminescu — vezi figura 


7. 


Evaluare 
foarte 
favorabilă 


o 

65 Evaluare 

favorabilă 
19% 


Evaluare 
Evaluare 5 
z neutră 


nefavorabilă 13% 
3% b 


Figura 7. Semnificația reprezentărilor 
lingvistice ale lui Eminescu 


é Coeficientul exprimat de V( n,-ng / N) poate avea, în funcție de 


combinații, următoarele valori: 


e dacă există numai acorduri (sau numai dezacorduri) coefici- 


entul este egal cu 1; 


e dacă sunt trei acorduri (sau trei dezacorduri) şi un dezacord 


(respectiv un acord) coeficientul este 0,7; 


e dacă sunt două acorduri şi două dezacorduri coeficientul este 


zero. 
7 Unde i este una din cele patru expresii ce-l caracterizează pe Eminescu. 

Atitudinea fata de statuia lui Eminescu aşezată in fata 
Atheneului Român din Bucureşti, a urmat o operationalizare 
în două trepte. Mai întâi a fost descompusă în două dimen- 
siuni: raportarea cognitivă la statuie şi raportarea afectivă la 
ea. Apoi au fost construiți indicatori care să măsoare cele 
două componente: pentru cea cognitivă, indicatorul sculptura 
este adecvată / inadecvată, iar pentru cea afectivă indicatorul 
sculptura este plăcută / neplăcută. 

Prin media aritmetică a indicatorilor am obţinut măsura 
atitudinii fata de această reprezentare sculpturală. Infätisate in 
figura 8, datele indică faptul că statuia lui Eminescu este apre- 
ciată favorabil de marea majoritate a persoanelor chestionate. 


Atitudine Atitudine 

foarte favorabilă 
favorabilă 21% 

60% 

Atitudine 
neutră 
10% 
Atitudine 
nefavorabilă 
9% 


Figura 8. Atitudinea fata de statuia lui Eminescu din fata 
Atheneului Român din Bucureşti 


CONCLUZII 


Aşadar cum ni-l reprezentăm pe Eminescu astăzi, la mai 
bine de un secol de la moartea sa? Fără a forța o tentantă 
generalizare, având în vedere faptul că investigația de fata 
este un recurs explorator, de înțelegere a unor probleme şi 

sensuri, vom prezenta tendinţele validate de logica studiului 
nostru. 

Născut cu aptitudini intelectuale superioare (după aprecie- 
rea a 96% dintre subiecți), Eminescu s-a manifestat într-o 
multitudine de domenii, creând o operă complexă în care se 
regăsesc valorile şi sensurile specifice culturii române (con- 
form unui procent egal cu 97 din totalul populaţiei ches- 
tionate). Modul de a fi al lui Eminescu, adecvat normelor şi 
cerințelor româneşti (conform unei proporții de 94% din 
subiecţi), constituie modelul de comportare care conduce la 
împlinirea sinelui, chiar şi pentru tinerii de azi — vezi figura 9. 


Item: Credeţi că formele atitudinale şi comportamentale 
indicate ca dezirabile de Eminescu in opera lui se pot 
constitui astăzi în modele de urmat? 

Figura 9. 


In foarte 
mare 
măsură 


In mică 


Într-o 
oarecare 
măsură 
33% 

Mulţi comentatori au încercat să-l caracterizeze sintetic şi 
relevant, pe Eminescu. Multi alții au combătut reprezentările, 
propunând altele. Însă, dincolo de faptul dacă pot fi găsite 
argumente pentru a susține că Eminescu este poetul nostru 
național ori că este cel mai mare poet român, dacă este sau nu 
inteligibilă sintagma „om deplin al culturii române”, dacă 
metafora „luceafărul poeziei româneşti” este rizibilă, dacă 
este artistică o sculptură ce-l înfăţişează pe Eminescu doar cu 
o năframă în jurul şoldurilor, dincolo de toate acestea con- 
tează atitudinea favorabilă şi foarte favorabilă a responden- 
tilor fata de reprezentările simbolice ale lui Eminescu: 84% 
pentru reprezentările lingvistice şi 81% pentru reprezentarea 
sculpturală. 

RECENZII 


PETRESCU, Em. Ioana: EMINESCU — 


Modele cosmologice şi viziune poetică 
Bucureşti, Editura Paralela 45, 2000 


Marilena Birsan SPIRIDON 


Lucrarea este, după cum însăşi autoarea cărții precizează 
în rezumatul ediţiei postume (Editura PARALELA 45, 2000), 
un eseu semantic ontologic al operei eminesciene, considerată 
ca o succesiune de soluţii existenţiale şi poetice ale raportului 
ființă / istorie / univers. 

Cartea este structurată pe şase capitole astfel: Modele cos- 
mologice, Univers paradisiac, Constiinta istorică şi drama 
înstrăinării în timp, Universurile compensative, Oglinda de 
aur şi În metru antic. 

Primul capitol al lucrării Modele cosmologice îşi constru- 
ieste discursul în jurul unuia din conceptele fundamentale ale 
poeticii eminesciene, şi anume, cel al modelului cosmic 
adoptiv, în dezacord cu modelul „oficial” al epocii poetului. 
Înainte de a introduce acest concept, loana Em. Petrescu face 
un scurt istoric al modelelor cosmologice; astfel, în perioada 
antică, cu o prelungire până în secolele al XIV-lea şi al 
XVII-lea, se cultivă modelul cosmologic de tip sferic, care va 
fi numit, generic, după filosofia care îi va da naştere, 
platonician. Odată cu dezvoltarea industrială cât si a stiin- 

telor, apare un nou model cosmologic, mecanismul. Acest 
model cosmologic corespunde etapei fizicii clasice, newto- 
niene (sec. al XVII-lea, al XX-lea), şi va fi denumit, tot ge- 
neric, după cel care a încoronat această viziune cosmologică, 
în 1755, Kant. Cea de-a treia perioadă este cea contemporană, 
determinată de revoluţia einsteiniană în fizică. Cele două mo- 
dele cosmologice existente, cel platonician şi cel kantian, sunt 
privite de autoarea lucrării ca fiind două modalităţi diametral 
opuse de concepere a existenţei fiinţei în lume. 

În cultură, aceste modele cosmologice corespund unor 
perioade din istoria culturii universale. Astfel, barocul se va 
forma pe modelul cosmologic al mecanismului, cel kantian, 
model ce cultiva viziunea unui univers descentrat, sărăcit de 
perspectiva veşnicei transformări. La polul opus se afla 
romantismul, care adopta, împotriva curentului ştiinţific al 
epocii, modelul cosmologic sferic al antichității — cel plato- 
nician. Acest curent avea în centrul lui lumea armonioasă, 
centrată pe un Axis Mundi şi structurată în jurul unui centru. 
După cum aminteam mai sus, aceste modele reprezentau 
expresia unui anumit mod de existenţă în lume; aşadar, ro- 
manticul cultiva nostalgia unei patrii cosmice, sau aspirația 
spre o patrie cosmică originară. În acelaşi timp, această ima- 
gine platoniciană a lumilor determina lexicul poetic romantic 
(„înger”, „armonia”, „dulce”, „proaspăt”, „alb” etc.), cât şi 
motivele fundamentale ale acestui curent literar: lumea para- 
disiacă, dragostea, armonia cosmică, istoria etc. 

Plecând de la cele două modele cosmologice, loana Em. 
Petrescu face o periodizare a creaţiei eminesciene. Prima eta- 
pă a creaţiei eminesciene, după părerea cercetätoarei, se dez- 
volta în deplină consonantä cu viziunea romantică a momen- 
tului de la "48. Această perioadă a fost „construită” de către 
Eminescu în jurul motivului cosmologic platonician şi avea 
ca personaj liric preferat copilul sau bardul. Cea de a doua 
etapă a creaţiei este marcată de puternice confluenţe cu gândi- 
rea schopenhaueriană, obsedată de problema sensului exis- 
tentei umane în această lume. Eminescu rezolva această criză 


151 


într-o manieră romantică, prin constituirea unor universuri 
armonioase compensatorii, ipostaza lirică ce caracterizează 
perioada e aceea a demonului. În a treia perioadă a creaţiei 
sale, Eminescu abandona modelul platonician în favoarea 
celui kantian; poeziile scrise acum ating o viziune tragică a 
existenţei, în care divinul e nefiinta care visează „să-şi desco- 
pere sensul”, iar „personajul” caracteristic acestei etape este 
Cezarul. Această împărțire a operei eminesciene nu este, 
spune autoarea studiului, o clasificare în sens cronologic, ci 
una făcută în funcţie e soluţiile existenţiale propuse. 

Capitolul al doilea al cărţii are ca obiect de studiu uni- 
versul paradisiac corespunzător modelului cosmologic plato- 
nician, model ce se regăseşte în prima perioadă a creaţiei 
eminesciene. Din această cauză, I. Em. Petrescu, va pleca in 
analiza sa, de la poezia generaţiei '48-iste, relationänd-o cu 
cea eminesciană, comentând idealul lor poetic comun. În 
sprijinul afirmațiilor sale, autoarea aduce ca argument lexicul 
poetic ’48-ist ce persistă în opera eminesciană de început, cât 
şi ipostaza lirică comună, atât la Eminescu cât si la '48-işti, şi 
anume, bardul mesianic. Argumentele se constituie şi în jurul 
unor poezii considerate ca aparținând primei perioade de 
creaţie, şi anume: La Eliade, Ondina (cu variantele sale, 
Seara şi Eco), poezii în care Eminescu nu urmăreşte per- 
petuarea unei tradiții poetice, devenită o convenție din 1848, 
ci încearcă o recuperare a valorilor originare şi a motivatiilor 
ontologice a lexicului poetic romantic, printr-o interpretare 
explicită a modelului cosmic platonician care i-a dat naştere. 
Motivele poetice folosite în această perioadă, în raport cu 
modelul platonician al lumilor, sunt: muzica sferelor, dansul 
(cu variantele zbor sau plutire), valoarea sacră a numărului, 
dragostea, lumina ca substanţă a lumii, starea de încântare, 
de vrajă etc. Aceste motive recuperate din poezia ’48-istä vor 
fi pe deplin integrate în poezia eminesciană. Topografia miti- 
că a universului va furniza schema structurală a multor poezii 
din această etapă (Sara pe deal, Povestea magului călător în 

stele etc.), schemă ce postulează consubstantialitatea gândirii 
divine într-un univers esențialmente armonios. 

Capitolul al treilea al cărții — Constiinta istorică si drama 
alienării spiritului în timp — analizează modul în care Eminescu 
se detaşează de modelul cosmologic platonician. Timpului 
echinoxial (timpul cosmic al echilibrului etern) i se opune 
acum viziunea eroziunii lumilor supuse timpului istoric, cu 
momentele sale de criză. Această eroziune este resimțită de 
poet la nivelul existenţei individuale ca o alienare; astfel, 
fiinţa, învăluită în uitare, se depărtează de sine, se instrai- 
nează de propriile-i rădăcini (Amicului F.I.). Topografia 
mitică proprie universului din prima etapă a creaţiei este 
înlocuită în cea de-a doua de o polarizare simbolică a spa- 
tiului, foarte bine dată prin antinomia din titlul poeziei Codru 
şi salon. De altfel, în poeziile din această perioadă apare des 
opoziția pădure (= spaţiu al încântării, supus legilor timpului 
echinoxial, ca în O, rămâi...) / biserica ruinată, salonul (= 
arhitectură pustie, goală de sensul său). În acelaşi timp, de- 
dublarea eului şi reîntoarcerea ființei în timpul istoric duc la o 
devalorizare a gândirii mitice şi la o criză a limbajului poetic. 
Această criză a limbajului poetic, o criză specifică întregii 
sale generaţii, Eminescu o trăieşte cu luciditate, neacceptând 
însă soluţia ironică propusă ca rezolvare; tocmai această criză 
o pune în discuţie în Epigonii. 

Eminescu, ca şi Hegel în Fenomenologia spiritului, ca şi 
Th. Mann mai târziu, ştia că aparţine unei ere prin excelență 
apoetică. Conceptul eminescian de poezie se situează, la fel 
ca şi conceptul de artă prezent în Doctor Faust al lui Th. 
Mann, în punctul de întâlnire al poeziei expresive moştenite 
în romantism cu o poezie obiectivă, de o factură absolut 
modernă. Din această cauză, simbolurile eminesciene ale poe- 
ziei sunt oglinda de aur (adaptare magico-romantică, într-un 
sens expresiv, al vechii concepţii mimetice) şi hieroglifa, 
care „criptografiază” lumea, făcând din poezie un limbaj au- 
tarhic şi ermetic. Actul creator, după Eminescu, care era 
influențat de opera lui Nietzsche, Naşterea tragediei, nu e 

doar eliberarea prin imaginea apoliniană a forței dionisiace, ci 
şi sacrificiu. Din această cauză, actul creator, pentru Emi- 
nescu, devorează creatorul, îl sacrifică; de aici, prezența 
obsedantă în opera sa a sculptorului orb sau fără braţe, sau a 
muzicianului surd din cauza muzicii sferelor. 

Comparând poetica eminesciană cu cea a celorlalți ro- 
mantici (scriitorii ’48-isti), Ioana Em. Petrescu observă ca 
spre deosebire de contemporanii săi, care cultivau virtuțile 
creatoare ale cuvântului poetic, asimilate Logosului sacru, 
Eminescu credea că fundamentul şi condiţia existenţei este 
gândul. Pentru poet, gândirea era singura care avea valori 
demiurgice, putând să se exprime, să se realizeze, într-o 
multitudine de limbi. În consecință, poezia eminesciană nu 
apare ca verb sacru, ca formă spontană, naturală a existenței, 
ci ca rezultat al unei lupte cu limbajul. În ceea ce priveşte 
sinonimia greco-latină între daimon şi geniu, în opera lui 
Eminescu cele două concepte se confundă; astfel, în poemul 
Fata în grădina de aur, cei doi termeni sunt sinonime per- 
fecte. Plecând de la modelul platonician, cu influențe scho- 
penhaueriene, daimonul devine, în unele poezii eminesciene, 
demiurg, în timp ce divinul devine demon, ceea ce atrage 
calificative morale negative. În puţine creaţii eminesciene 
(drama Bogdan-Dragoş sau poemul Gemenii), eroii devin 
demonici în sensul shakespearian al termenului. De cele mai 
multe ori, eroii eminescieni cultivă o revoltă metafizică, de- 
venind prin cunoaştere şi negare, demoni de factură roman- 
tică, främäntati de nostalgia paradisului pierdut, făcând parte 
din categoria damnatilor „fără stea”. Datorită acestei nostalgii 
a paradisului pierdut, demonii eminescieni aspiră să-l re- 
construiască la nivelul subiectiv al unui univers compensativ, 
prin intermediul poeziei, visului, magiei, istoriei sau dragostei. 

Capitolul al patrulea, Universurile compensative, tratează 
structura acestor universuri, articulându-şi discursurile în 
jurul poeziei, somnului şi morţii, magiei, sentimentului patriei 
şi al istoriei, iubirii. Poezia eminesciană se situează sub 
semnul unui sentiment al timpului pur, constituindu-se într-o 

tentativă de regăsire a timpului echinoxial şi, în acelaşi timp, 
de depăşire, prin satiră sau elegie, a alienării omului supus 
timpului istoric. Acest fapt va fi urmărit prin analiza poemu- 
lui Ondin şi poetul, creaţie ce pune în discuţie reconstrucţia 
spațiului mitic al poeziei prin reautentificarea condițiilor co- 
municării poetice. Urmărind aceeaşi linie, a visului apolinic, 
în „tabloul dramatic” Mureşanu, poezia îşi regăseşte sub- 
stanta pierdută, descoperind libertatea şi încântarea gândirii 
onirice. Somnul însuşi apare ca modalitate de recuperare a 
libertăţii gândirii, în timp ce „gândirea fermecată” a visului se 
raportează virtuţilor creatoare ale geniului, pătrunzând în 
„regia gândirii neinfiintate”. Aşadar, structura universului 
eminescian este una onirică, care va apărea mai clar, ca mod 
de organizare a spaţiului, în proza sa (Făt-Frumos din 
Lacrimă, Sărmanul Dionis). În idile, somnul, asociat cu dra- 
gostea, devine, de altfel, un mijloc de recuperare a stării de 
încântare, de vrajă. Şi moartea, în anumite contexte, are sen- 
suri apropiate celor ale somnului. Astfel, în variantele poeziei 
La steaua..., apocalipsa apare ca o revelaţie pietrificatä a 
luminilor în lumină, în timp ce în Moartea lui Neamţu, 
moartea însăşi apare ca un „caos de lumină”. Rugată în zadar 
de eroii-demoni din Mureşanu sau din Rugăciunea unui dac, 
moartea este aparență pură în Avatarii faraonului Tla ea e 
imersiune temporală a ființei într-un somn cataleptic, dar îşi 
găseşte valoarea, în Mai am un singur dor, de somn etern, 
prin care se realizează integrarea cosmică a ființei „exilată” în 
lume şi recuperarea în patria sa cosmică. În aceeaşi manieră 
cu visul sau moartea, şi magia, practicată cu reticentä de eroul 
din Sărmanul Dionis, reprezintă un mijloc de recuperare a 
structurii universului platonician. 

În ceea ce priveşte istoria, din punctul de vedere al gân- 
dirii eminesciene, aceasta are calitatea de întemeiere şi de 
autentificare a existenţei unui popor. Eminescu împărțea is- 
toria românilor astfel: vârsta mitică, în care există confluența 
dintre un dacism romantic şi un umanism roman, perioadă 
reflectată în Memento mori sau în drama Decebal. Cea de-a 

doua vârstă este cea eroică, cea a întemeietorilor de voievo- 
date, perioadă în care coexistă sentimentul înrădăcinării 
cosmice, prin intermediul pământului dac, şi virtuțile eroice 
ale Romei, ilustrate în Scrisoarea III. În sfârşit, cea de-a treia 
vârstă este cea contemporană, resimţită ca un timp de criză, 
un timp al înstrăinării de istorie. 

Ultimul mijloc de recuperare al paradisului pierdut este, în 
creația eminesciană, dragostea. Plecând de la filosofia lui 
Platon, femeia înger apare în poezia eminesciană încărcată 
de virtuți eliberatoare ale visului apolinic, cu calificative de 
marmură, Statuie, icoană, fiind asociată, mai ales în creațiile 
de început, cu imaginea unor semidivinitäti. Mai târziu, dra- 
gostea apare sub forma negării sinelui (în Înger şi demon), ca 
aspirare spre neființă (în Luceafărul), sau ca fiind calea pre- 
ferată de reintegrare cosmică (în idile). Alteori, ea apare ca 
mijloc de cunoaştere a sinelui. Plecând de la aceste semni- 
ficatii ale erosului, creația eminesciană rămâne, în toate ipos- 
tazele sale, expresia absenței ființei iubite; în consecință, 
poezia constituie discursul prin care visul sau amintirile 
„imortalizeazä” imaginea fugitivă femeii iubite, fapt ce-i con- 
feră acesteia statutul iluzoriu de realitate. 

Capitolul al cincilea, Oglinda de aur, pune în discuţie ulti- 
ma etapă a gândirii eminesciene, gândire structurată după 
modelul cosmologic kantian. Începând cu poemul Memento 
mori, divinul va lipsi ca manifestare, fiind înlocuit prin 
Cezar, socotit a fi un erou tragic, ce poate avea trăsăturile lui 
Traian, pentru epopeea daco-romană sau cele ale lui 
Napoleon pentru timpul modern. De altfel, opoziția împărat / 
proletar reprezintă, pe plan social, antinomiile gândire mitică 
/ gândire critică, timp echinoxial / timp solstitial, daci / 
romani etc. Cosmogonia, act de limitare şi determinare a 
divinului, are nevoie de gândirea umană ca principal instru- 
ment (= oglindă) prin care divinul să se dezvăluie. De aici, 
frecvenţa motivului oglinzii şi al reflexiei în opera lui 
Eminescu, instrument înzestrat, magic, cu capacitatea de a 


156 


capta lumea Ideilor, gândirea umană încărcându-se astfel de 
virtuți demiurgice. 

Capitolul ultim al cărții, În metru antic, examinează, pe de 
o parte, evoluţia temelor eminesciene, dinspre sfera romantică 
spre cea modernă, evoluţie legată de condiţia umană. Această 
analiză are în vedere poezia Odă (în metru antic), cu toate 
variantele sale. Pe de altă parte, loana Em. Petrescu are în 
vedere şi circumstanţele „tehnice” ale acestei evoluţii. 

Constituindu-se într-un discurs bine articulat în jurul 
creației eminesciene, lucrarea Ioanei Em. Petrescu demons- 
trează, atât de bine, universalitatea poetului român. 


CIMPOI, Mihai: Plânsul Demiurgului 


Iaşi, Editura Junimea, 1999 


Tragismul liric la Mihai Eminescu 


Amalia VOICU 


În Plânsul Demiurgului, o carte densă din punctul de ve- 
dere ideatic, Mihai Cimpoi identifică încă de la început un to- 
pos eminescian nesesizat anterior, şi anume acela de arătare, cu 
multiple implicaţii lingvistice şi filosofice. Aducându-se, spre 
exemplu, în atenţie, celebrul vers din Gemenii: „Ca umbra cu 
ființa sunt amândoi” (adică Brigbelu şi Sarmis), înţelegem că, 
la Eminescu arătările ființei sunt de ordin ontologic, prin 
suprapunerea forței gândirii peste cea a luminii. Dincolo de 
excentricitätile de limbaj („ronronic”), autorul are meritul de 
a descoperi, în mişcare (mişcarea Luceafărului spre Demiurg, 
bunăoară), „factorul dinamic structurant al universului emi- 
nescian”. În sens invers decât la Blaga, La Eminescu, senti- 
mentul destinului presupune ori un orizont finit care presu- 
pune retragere, ori unul infinit, care permite înaintarea eroică. 

Este vorba, aşadar, de o iluzie permanentă, absolută, dato- 
rită căreia, Eminescu poate folosi, la un moment dat o sin- 
tagma precum „Astfel de noapte bogată...” Deoarece la 
Eminescu, Dumnezeu este mişcare, rezultă de aici preferința 
pentru această categorie, pentru roata lui Ixion, lucru remar- 
cat şi de Noica. 

De altfel, Eminescu este considerat poet tragic pentru că 
trăieşte foarte adânc ratiunile ultime ale lumii, pentru că 
deţine o imagine unică a morţii proiectată în versul „Ca vis al 
mortii-eterne e viaţa lumii-ntregi”. Omul tragic eminescian 
este, mai ales, omul de excepţie pentru care Moartea este 
timpul. În sens nietzschean, omul tragic nu este pesimist, el 
depăşeşte limitele, aidoma Antigonei lui Sofocle. Ca misticii 
medievali, el este caracterizat de apetito de Absoluto când 
spune „toate-s nimic”. Nodul tragic este la Eminescu, ca şi la 
Kazantzakis, „focar de trăire pasională”. De aceea, modelul 
lui Eminescu este considerat, în cele din urmă, Meşterul 
Manole. Continuând precizările despre omul tragic, autorul 
ne pune în lumină faptul că există un dialog între Cătălina, ce 
reprezintă dionisiacul, şi apolinicul Hyperion, relevând supe- 
rioritatea lui Dyonissos datorită suferinței. După cum ştim, 
Nietzsche consideră că nu există pesimism în artă, tragedia 
recomandând resemnarea. În acest sens, omul eminescian este 
„teribil şi problematic”, şi orice exagerare la el este semn de 
îmbolnăvire. Alter ego-ul devine la Eminescu, în mod sur- 
prinzător, identitate. În acest caz, există la Eminescu un 
prezent viu: „lar timpul creşte-n urma mea mä-ntunec!” 
Aşadar, gândirea retroactivă se referă, în ceea ce-l priveşte pe 
Eminescu, la gândirea infinitului: noutatea sufletului este, de 
fapt, vechimea. 

Fragmentarismul, asintaxismul poeziei eminesciene sunt 
puse, de altminteri, sub semnul modernismului. Modernul în- 
seamnă Phythia, Dedalus, zeii discontinuului. „Un poem nu 
este niciodată terminat”, ar spune Eminescu. Ajungem, toto- 
dată, la descifrarea titlului cărți: Eminescu rămâne un necu- 
noscut; aidoma lui Demiurgos, „el doar aude plänsu-si”. Desi 

au încercat să-l înțeleagă Maiorescu, Gherea şi alții, Eminescu 
a rămas o natură contradictorie. Dintre elementele definitorii 
ale întreprinderii eminesciene sunt, în viziunea lui Cimpoi, 
sinceritatea imagistică, construcția pe temelii vaste la modul 
ciclic şi imens, clasicismul, perfectionismul. De aceea, atât 
poemele încheiate, cât şi variantele tin, deopotrivă, de o struc- 
tură holistică a operei eminesciene, în aceeaşi manieră în care 
Borges imagina lumea ca pe o Carte. 

Poetul modern Eminescu este multiplu, dar caută însă un 
centru în sens ptolemeic, de aceea, poezia este, la el, „cânt 
etern neisprăvit”. Tot în acelaşi sens, la Eminescu este vorba 
de pancalism platonician, căci, după cum ne spune autorul, 
Eminescu este un model absolut. Aşa se face că poetul 
Eminescu se află mereu într-o stare de Erlebnis, de trăire. 

Ultimul capitol al volumului, Mihai Eminescu, poet al 
fiinţei, realizează o sinteză a celorlalte şi constituie, nu în 
ultimul rând, o invitație de a citi această carte. 


CODRESCU, Răzvan: De la Eminescu la 
Petre Ţuţea. Pentru un model paideic al 


dreptei româneşti 
Bucureşti, Editura Anastasia, colecția 
„Dreapta europeană”, 2000 


Adrian CRUPA 


Odată cu apariţia antologiei De la Eminescu la Petre 
Tutea a eseistului Răzvan Codrescu, Editura Anastasia com- 
pletează colecţia „Dreapta europeană” şi cu o viziune româ- 
nească asupra conceptului de „dreapta”, a manifestării lui în 
cultura şi spiritualitatea română a ultimelor două secole. 

Volumul de faţă continuă seria celor două lucrări editate 
anterior — Spiritul dreptei. Între tradiţie şi actualitate (Ed. 
Anastasia, 1997) şi Exerciţii de „reactionarism” (Dacia, 1999) 
—, fiindu-le tributar atât din punct de vedere al structurii 
(antologie de eseuri deja publicate), cât şi a stilului (sobru, 
dar nu anost, pe alocuri pamfletar, dar totdeauna bine docu- 
mentat). Atenţia autorului este în continuare captată de tra- 
ditia national-crestinä pe care o promovează atât în volume 
aparte, cât şi în diverse publicaţii (şi cercuri) de această 
orientare. 

Materialul propriu-zis al volumului nu este însă unul nou. 
Codrescu însuşi o mărturiseşte în Pre-textul antologiei: 
„Cartea de fata nu este «născută», ci «facuta»” (p. 10). Unele 
eseuri au fost deja incluse în volumele anterioare (Oboseala 
de Eminescu, Gâlceava dracului cu lumea) sau au fost pu- 
blicate ca articole de presă (Lucian Blaga şi creştinismul, 
Pentru dreapta înţelegere a lui Nae Ionescu). Altă categorie o 
reprezintă comunicärile susținute cu diferite prilejuri (Esecul 
„Omului autonom”. Scurtă introducere în gândirea lui Petre 
Tutea, Nicolae C. Paulescu sau ştiinţa lui „Scio Deum esse”) 
ori postfetele diversele cărți îngrijite sau editate de scriitor 
(Nichifor Crainic — schiță de portret în Dostoievski si 
creştinismul rus, Anastasia, 198). 

De la Eminescu la Petre Ţuţea este o sumă de eseuri axate 
pe opt personalități considerate „modele paideice” ale dreptei 
tradiționale româneşti: Mihai Eminescu, Nicolae C. Paulescu, 
Nichifor Crainic, Nae Ionescu, Lucian Blaga, Vasile Băncilă, 
Corneliu Zelea Codreanu şi Petre Ţuţea, la care, ca Addenda, 
autorul include alte două texte — Gâ/ceava dracului cu lumea 
şi Fenomenul românesc al bancului — ce tratează problema- 
tica receptării „uşoare” a diabolicului în spiritualitatea româ- 
nească, de la folclorul tradițional la bancul contemporan, 
precum şi riscurile pe care aceasta le presupune. Deşi apărută 
în „Anul Eminescu” (despre rosturile căruia autorul se ches- 
tiona într-un eseu anterior: Lupta cu temeiurile), cartea dom- 
nului Răzvan Codrescu iese din cadrul strict festiv al mo- 
mentului, extinzändu-si discursul (după cum şi titlul colecţiei 
— „Dreapta europeană” — o mărturiseşte) asupra a tot ceea ce a 
însemnat, cultural şi spiritual, dreapta românească. Lui Mihai 
Eminescu îi sunt consacrate propriu-zis primele trei eseuri, 
vizând, fiecare în parte, restabilirea autenticului raport cu 
naționalismul şi creştinismul operei (Doina), respectiv, omu- 
lui Eminescu, dar şi o radiografie critică a receptării con- 
temporane a modelului spiritual reprezentat de poet. Totuşi, 
autorul nu limitează apelul la „subiectul Eminescu” doar la 
cele trei texte, ci, ori de câte ori i se pare oportun, perso- 

nalitatea complexă a poetului se transformă în „sistem de 
referință” pentru ceilalți reprezentanți (culturali, ori politici) 
ai dreptei româneşti (vezi paginile: 128, 166, 204, 223). Com- 
paratia merge de la „antisemitismul ideologic” (Eminescu — 
Corneliu Zelea Codreanu) şi până la „aura de mare afemeiat” 
ce bântuie posteritatea (Eminescu — Nae Ionescu). 

Premisa de la care porneşte fiecare eseu este cea a „drep- 
tei măsuri”: ,,... îl preţuiesc drept ceea ce a fost, iar nu ceea 
ce mi-ar fi plăcut mie să fie...” (p. 81), iar obiectivul este, în 
genere, restaurarea unei valori, fie aceasta o personalitate (ca 
Vasile Băncilă), o operă (scrierile lui Nae Ionescu sau Doina 
eminesciană) ori, la fel de bine, un fenomen definitoriu pentru 
„dreapta” spiritualităţii româneşti (Mişcarea Legionară). Toc- 
mai de aceea, şirul celor opt repere vizate se încheie cu Petre 
Tutea, mai exact cu reflectiile sale asupra eşecului dovedit al 
„omului autonom” (omul istoric rupt de Dumnezeu) şi al cul- 
turii generate de aceasta. 

La sfârşitul secolului XX şi început de mileniu, eşecul 
modernităţii civilizației şi culturii se constituie într-o provo- 
care: stabilirea unor noi valori şi modele. 

„Există, în fond, un circuit de idei geniale, în cultura 
română, pe linia Eminescu, Nae Ionescu, Petre Ţuţea, ce-şi 
aşteaptă captarea finală într-o superioară sinteză” (p. 233). 

De ce să nu fie, atunci, aceasta, cea a dreptei? 


MANIU, Leonida: Dor şi armonie 


eminesciană 
Iaşi, Institutul European, 2000 


Pavel TOMA 


Volumul se adresează în egală măsură specialistului, 
studentului care se informează sau lectorului de plăcere. 
Alegerea eseului ca formă de exprimare oferă autorului posi- 
bilitatea de a voiaja uşor pe coordonate spaţiale şi temporale, 
realizând conexiuni inteligente, evitând tonul doct, arid, fără 
să cadă în capcana divagatiilor inutile. 

Studiile se fundamentează pe cele două concepte inserate 
în titlu: dor şi armonie la Eminescu. Intenţia autorului nu este 
de a radiografia exhaustiv conotatiile termenilor, ci de a des- 
cifra noi sensuri, care să se adauge celor deja cunoscute. 

După un scurt preambul despre “spiritul tutelar” eminesci- 
an, în care se reafirmă modernitatea poetului, prin asimilarea 
pe un fond tradiţional a elementelor de noutate, se valorifică, 
în spirit comparatist, sintagma „dorul nemărginit”, identificat 
în vedicul Imn al creatiunii, cu similitudini frapante, prezent 
la Schopenhauer şi Bergson sub forma voinţei de a trăi şi, res- 
pectiv, a elanului vital. Trimiterile sunt numeroase, consti- 
tuind tot atâtea soluţii pe care Eminescu le-a cunoscut şi sin- 
tetizat, conferindu-le valenţe specifice. 

Dorul apare la poet ca guvernator al universului, manifes- 
tându-se plenar în două aspecte antagonice: creator şi distru- 

gător de forme. Regăsim aici corelaţii cu spiritul hegelian de 
desfacere şi refacere a unităţii inițiale, aşa cum vom întâlni în 
Luceafărul, la Hyperion. 

Antagonismul operează la Eminescu, şi la alti romantici, şi 
în cazul conceptelor de haos şi de cosmos, corespunzând unor 
etape distincte, consecutive. Astfel, cosmosul organizat apare 
ca element de regres, inferior armoniei haosului, germen al 
formelor de manifestare infinită. În această concepție, autorul 
aminteşte viziunea lui Novalis: „Lumea viitoare e haosul 
rațional, haosul care s-a pătruns de el însuşi, haosul care este 
în el şi în afara lui; haosul la puterea a doua, haosul infinit.” 
Conform opiniei scriitorului, Eminescu se disociază în acest 
punct de romantici, pentru că forţa supremă nu mai este spi- 
ritul (hegelian), ci aspirația, dorul devenit principiu creator. 

Devenirea eminesciană, setea de absolut se regăsesc în 
dorul de refacere a totalitätii inițiale, a unităţii, idee prezen- 
tată atât în filosofia Upanisadelor, cât şi în credinţele geto- 
dace (Rugăciunea unui dac). 

Plurivalenta dorului se imbogäteste în variantele poeziei 
Mai am un singur dor, unde somnul şi moartea se dovedesc 
„tentaţii ale absolutului”. Armonia se desăvârşeşte prin pro- 
pulsarea alcătuirilor existente în totalitate, act posibil prin 
anularea graniţelor spaţiale şi temporale. 

În eseul intitulat Armonia poetică la Eminescu şi Goethe, 
se argumentează pentru întâia dată în critica de specialitate, 
pe temeiul principalelor modalităţi filosofice şi estetice de 
definire a armoniei, complexitatea acestui fenomen în lirica 
poetului. Efect al acordurilor disonante (Heraclit) sau conso- 
nante (Sf. Augustin) ale sentimentelor şi elanurilor lor, ca şi 
al sincronizării tuturor acestora cu rotirile cosmice (Platon), 
poezia eminesciană se transformă într-o recuperare a lim- 
bajului primordial. 

Comparând poeziile Peste vârfuri şi Wanderers Nachtlied, 
autorul diferențiază planurile în care se înregistrează rever- 
beraţiile naturii — interior la Eminescu, exterior la Goethe. 
Detaliind, se consideră că armonia goetheană se apropie de 

sublim, fără concentrarea elementelor exterioare, în timp ce, 
la Eminescu, se amplifică sentimentul suferinţei edulcorat de 
o natură binefăcătoare. 

Începând cu studiul comparatist despre Byron — Schlegel — 
Eminescu, unghiul de abordare a poeticii pare să se schimbe, 
accentul mutându-se de pe orientarea explicită spre cea im- 
plicită. Dorul şi armonia se insinuează ca prezenţe subtile, 
neafirmate, ţinând de o dialectică ce motivează corespon- 
dentele acestora cu geneza şi istoria, cu iubirea, cu relația 
eros-naturä-eroism, cu aspectul melancoliei văzută ca „dramă 
a cunoaşterii” sau ca dorință de transcendere către poezia 
autentică, prin deschiderea către universal. 

Căutând „adevărata esenţă a lui Hyperion” eseistul intro- 
duce în analiză două sintagme filosofice, a căror descifrare 
poate conduce spre conturarea identităţii lui Hyperion: „natura 
naturata” si „natura naturans”. Apelând la Etica lui Spinoza, 
se consideră că există o perfectă întrepătrundere între ceea ce 
este creat („natura naturata”) şi ceea ce creează („natura 
naturans”). Prin „natura naturans” se înțelege esenţa divină, 
care se concepe prin sine şi este în sine. Există o unitate de 
substanță, o identitate chiar, între Dumnezeu şi Hyperion, 
care permite actul ipostazierii, disocierea şi refacerea (drumul 
astrului spre Demiurg) simbolizând „întoarcerea spre propria 
conştiinţă”. 

O altă delimitare a conceptelor în discuţie apare din pers- 
pectiva raportului dintre Cătălina şi Hyperion. Astfel, fata de 
împărat se arată încântată de strălucirea Luceafărului („natura 
naturata”) dar se înspăimântă de aparițiile sale ulterioare 
(„natura naturans”). 

Încercând „o definiţie poetică a geniului”, Leonida Maniu 
înregistrează reperele filozofice eminesciene din perioada 
studiilor sale universitare, considerând că, aprofundând ideile 
lui Fichte, Schelling, Hegel, Schopenhauer şi Kant, Eminescu 
va reţine punctele de convergenţă al acestora, construind apoi 
propria sa viziune, originală, care însumează latura activă şi 
contemplativă, ca tendință spre echilibru. 

Addenda este consacrată unor aprecieri asupra Operelor în 
ediție completă, a căror substanţă şi efort de realizare a presu- 
pus un travaliu titanic, început de Perpessicius şi continuat de 
o echipă, prin intermediul cărora s-a reuşit dimensionarea co- 
rectă a omului Eminescu, regăsit în poet, în om de atitudine, 
în teoretician sau în filozof. 

Numărul de pagini — 172 — , conţinutul relativ restrâns dar 
esentializat al eseurilor, fac din Dor si armonie eminesciană o 
carte uşor de citit, dar nu o carte uşoară, pentru că ideile 
exprimate sunt argumentate de o bogată informare, urmată de 
o atentă sintetizare, care i-au permis autorului identificarea 
unor repere noi în exegeza eminesciană. 


VOICA, Adrian: Versificatie 


eminesciană 
Iaşi, Editura Junimea, 1997 


Pavel TOMA 


Există o opinie preconcepută cum că analiza versificatiei 
ar fi o operaţie pur matematică, sterilă, fără relevanţă în de- 
terminarea emotiei poetice, exterioară chiar, o abordare de su- 
prafatä. George Călinescu nu gândea altfel în studiul Mihai 
Eminescu — Tehnica exterioară unde, după o serioasă analiză 
a rimei, a ritmului şi a strofei, cu trimiteri la modele clasice, 
conchidea: 

„Dacă acum, încheind, ne punem întrebarea: ce utilitate 
are o astfel de cercetare a tehnicii poetului, se cade a răspun- 
de în toată sinceritatea: aproape nici una. Şcoala o cere şi 
trebuia dovedită sterilitatea ei prin ea însăşi.” Încă o dată 
criticul părea să aibă dreptate. Modalitatea de concepere a 
analizei nici nu putea conduce spre un alt rezultat. Identifi- 
carea numerică a unor celule ritmice sau a silabelor, limitarea 
la scheme prozodice fără stabilirea unor corespondențe între 
idee sau trăire poetică şi prezenţa unei structuri care să oglin- 
dească, oricât de paradoxal ar părea, armonizarea conținutului 
cu forma in care se toarnă forța creatoare, este un deserviciu 
adus operei literare. 


! G. Călinescu, Opere, 13, Ed. Minerva, Bucureşti, 1970; p. 616-643. 

Nu există (încă) metrician care să afirme că poetul dese- 
nează mai întâi schema prozodică, după care o încarcă, o 
ornează cu figuri de stil. Am spune că dimpotrivă dar, în 
multe alte cazuri, adevărul stă pe o poziţie de mijloc: 

„În funcție de cadentele primordiale, poetul selectează cu- 
vintele în timp ce mecanismele subconştientului creator le va 
dispune după anumite scheme ritmice a căror recurenţă este 
totdeauna semnificativă.” 

Am recurs la această introducere dezvoltată pentru a pune 
în lumină modalitatea de abordare originală a analizei versifi- 
catiei, pe linia interpretării şi recreării operei literare, conform 
conceptului de operă deschisă al lui Umberto Eco, modalitate 
pe care o propune şi pe care o aplică în cartea de fata Adrian 
Voica. 

Versificatie eminesciană nu intenţionează să epuizeze exe- 
geza în domeniu, ci, aşa cum autorului îi place să afirme, doar 
să identifice o sumă de „repere” care să orienteze teoria de 
specialitate şi să o completeze unde se simte nevoia, armo- 
nizând-o cu aplicaţii pe texte poetice eminesciene, dove- 
dindu-le prin aceasta varietatea, expresivitatea sau simetria. 

Volumul este dificil de integrat ca specie, infätisändu-se 
ca eseu, demers critic, manual şi metodă. 

În argumentul de început se explică scriitura întru Emines- 
cu drept datorie morală a oricărei generaţii fata de opera 
poetului. 

Partea este consacrată sonetelor eminesciene (Studii des- 
pre sonet), iar partea a doua, sub titlul Interpretări prozodice, 
ilustrează aspecte noi ale unor poezii de referință: O, rămâi, 
Luceafărul, Pe lângă plopii fără sot, Peste vârfuri, Doina ş.a. 

Notele de final vin să completeze informaţiile din studiile 
sale, conținând aprecieri critice sau dezvoltări ale unor afır- 
matii aparținând altor specialişti în versificatie, confirmate 
sau infirmate prin explicitările de rigoare. Notele dezvăluie o 


? Adrian Voica, Repere in interpretarea prozodicä, Editura 


Universităţii „Al. I. Cuza”, Iasi, 1998, p. 7. 

atentă selecţie şi o lectură variată, completă, care-i permit 
autorului consideraţii obiective şi pertinente pe marginea opi- 
niilor exprimate. 

Imbogätind conceptul clasic de analiză prin considerarea 
versificatiei ca element indispensabil în abordarea complexă a 
poeziei, autorul propune un aparat analitic original, care nu se 
limitează la aspecte specifice versificatiei: 

— situarea poeziei în cronologia creației sau a apariţiei; 

— evidenţierea efortului de perfecționare prin variante; 

— relevarea conotatiilor stilistice prin sublinierea aportului 
nivelurilor limbii (fonetică expresivă, lexic, gramatică) în 
manieră structuralistă; rolul punctuatiei si al figurilor de 
stil; geneză literară şi biografie eminesciană. 

Nu recurgem la o analiză pe analiză, cartea fiind o invita- 
tie agreabilă şi interesantă pentru orice lector care doreşte să 
aprofundeze; ne mărginim la evidenţierea unor elemente care 
aduc indicii noi în probleme controversate şi care se impun ca 
puncte originale. 

La întrebarea „Câte sonete a scris Eminescu?”, inventa- 
riind opiniile anterior exprimate şi pe baza cronologiei, 
autorul crede că numărul acestora ar fi 33, din care şase 
antume. Urmând modelul italian, Eminescu păstrează dispu- 
nerea strofelor cu două catrene şi două tertine, accentuând, cu 
rare excepţii, silabele IV şi X, ceea ce impune existenţa a 
două emistihuri şi a cezurii. „Tehnica accentuării” tine de 
tema tratată si de tonalitatea pe care dorea poetul să o 
imprime. 

Scriind despre rima eminesciană, se subliniază rolul pro- 
zodic şi estetic al acesteia, poetul acordând o atenţie deose- 
bită concordantei dintre ideea poetică şi structura poetică a 
versului, dincolo de rolul lor funcţional. 

Impunerea silabei independente accentuate ca realitate 
prozodică incontestabilă, individualizând un cuvânt mono- 
silabic sau o sintagmă, putând ocupa în vers poziții diferite, 
evidenţiată sau nu de cezură, constituie o preocupare a 
metricianului, ca şi nominalizarea celulei heptasilabice — 

antehipermesomacru — după modelul construcției lexicale 
antepenultimă. Antehipermesomacrul apare în versul poeziei 
Luceafărul „Si din a chaosului văi” (VVV-VVV —) sugerând 
„imensitatea spațiului primordial”, prezenţa centrală a silabei 
accentuate amintind de un alt act cosmic: „Dar deodat-un 
punct se miscä...”. 

Problema negatiei este reiteratä ca urmare a ignoranței pe 
care unii metricieni o manifestă fata de chiar explicația lui 
Eminescu: „Nu ca negatie e tot de una intonat” — ms. 2307, 
Dicţionar de rime. Prezenţa negatiei accentuate realizează 
opoziţia, refuzul orgolios, reliefează o tensiune interioară sau 
apropie ritmul de limba vorbită: „N-oi merge niciodată”. 

În studiul intitulat Aspecte ale ritmului în Luceafărul, 
autorul identifică nivelul prozodic drept element de împlinire 
a comentariului literar, aducând ca punct de sprijin afirmaţia 
lui G. Călinescu: „Unele strofe tac, altele cântă, în acord cu 
flautele unei orgi.”, contrabalansarea ritmică între strofe ar fi 
semnul că „Eminescu înţelegea muzical infrastructura poe- 
mului său” — p. 83. 

Traducerea lui Eminescu în franceză, italiană sau în orice 
altă limbă, duce inevitabil către pierderea structurilor prozo- 
dice originale, în favoarea păstrării ideii poetice. 

Variantele poeziei Mai am un singur dor pe care le abor- 
dează Adrian Voica în spirit comparatist, îi permit acestuia 
observația că există o structură prozodică stabilă pe care 
Eminescu pune sonorități diferite, conştient de faptul că 
mobilitatea celulelor ritmice şi chiar a versurilor poate con- 
duce spre soluţii infinite. 

Rolul vocalelor în muzica poetică, determinarea cezurii 
prin punctuație, transpunerea in plan ideatic superior a poe- 
ziei populare, prezența sextinei şi a rimelor compuse, valo- 
roase în egală măsură prin varietatea şi raritatea lor, sunt tot 
atâtea prilejuri de reinterpretare a textului literar de către un 
scriitor care nu este doar teoretician ci şi poet. 

Drumul parcurs în devenirea poetică de la primul volum 
de versuri, Anotimp cu zăpadă, trecând prin Davinci Ana 

(1983), De vorbă cu Poesis (1987), Hanul cuvintelor (1999) 
până la poezia esentializatä din Distihuri, interferează cu stu- 
diile de teorie şi istorie literară: Etape în afirmarea sonetului 
românesc (1996), Versificatie eminesciană (1997) şi Repere 
în interpretarea prozodică (1998). 

Coabitarea intimă a spiritului liric şi critic se dovedeşte 
benefică pentru înțelegerea actului artistic. Poetul îl comple- 
tează în chip fericit pe exeget în descifrarea „ritmurilor interi- 
oare” şi în efortul de sensibilizare a criticii, propunând o carte 
utilă prin armonizarea veleitätilor teoretice şi interpretative. 


MUNTEANU, Stefan: Fulguratii 


eminescologice 
Iaşi, Editura Moldavia, 2000 


O nouă provocare 


Dorel NISTOR 


Anul „Eminescu” nu putea să fie marcat decât printr-o 
bogată apariţie de studii dedicate marelui poet. Cum deja ne-a 
obişnuit, eminescologul Ştefan Munteanu lansează o nouă 
provocare prin apariția cărții: Fulguratii eminescologice 
(Editura Moldavia, 2000). Premiat de către Academia Română 
pentru lucrarea Filozofia indiană si creația eminesciană cu 
premiul „loan Petrovici”, autorul continuă să caute şi să des- 
copere noi interpretări, noi simboluri şi valenţe ale mitului 
eminescian. Titlul cărți trimite la opera marelui filozof I. 
Petrovici Fulguratii filozofice si literare, criticul aducând 
astfel un omagiu de preţuire pentru marele om de spirit. 

Cartea Fulgurafii eminescologice presupune o situație 
deosebită: pe de o parte interesează demersul cognitiv al auto- 
rului în interpretarea operei eminesciene, iar pe de altă parte 
direcţia pe care autorul vrea să o urmeze în critica emines- 
cologică. Fulguratii eminescologice este structurată pe trei 

capitole: „Uşoare reflecții”, „Simple comentarii”, „Scurte 
recenzii”, precedate de un „cuvânt de întâmpinare al autorului 
către cititori”. 

Plecând de la premisa că mirarea este modul de viață al 
geniilor, autorul opinează că „întreaga creaţie a lui Eminescu 
întruchipează o viziune originală stimulată de o puternică 
nevoie de absolut” (p. 6). Permanenta raportare la absolut dă 
măsura talentului marelui poet, care, sfidând simbioza per- 
fectă dintre poezie şi filozofie a reuşit să dea o bogăţie de idei 
şi simboluri autohtone. Opunându-se radical concepţiei lui 
Călinescu, Ştefan Munteanu se plasează în noul curent din 
critica eminescologică, susținând că Eminescu nu mai trebuie 
privit şi neglijat din perspectiva filozofiei lui Schopenhauer, 
pledând spre o interpretare mult mai largă, trecându-l pe 
Eminescu prin Kant, Hegel şi Heidegger pentru ca în final, 
cum precis observa Theodor Codreanu, „să-l redăm tot frea- 
mătului original al personalității sale lirice şi intelectuale, 
specificului miros de pământ proaspăt al primului său su- 
flet!”. Interpretarea pluriperspectivistă a operei lui Eminescu, 
dublată de recunoaşterea facultăţilor sale originale de creaţie, 
este pe deplin justificată. 

În studiul Filozofia românească şi Eminescu autorul, ple- 
când de la convingerea că filozofia e „conştiinţa demnităţii 
umane la nivel individual şi social” tratează o problemă actu- 
ală şi mult disputată în presă: există o filozofie românească? 
Cu un ascuţit simţ critic, Ştefan Munteanu trece în revistă 
susținătorii ideii că nu se poate vorbi în cultura română de o 
istorie a filozofiei româneşti (Dan Pavel, Gabriel Liiceanu, H. 
R. Patapievici), argumentând solid, dublat fiind de vocile lui 
Liviu Andreescu, Viorel Cernica, Eugen Simion, Al. Surdu, 
Z. Ornea etc. că filozofia s-a instituit relativ târziu, însă a cu- 
noscut o sincronizare rapidă cu cea europeană. Demonstrația 
apelează la argumente ce tin de istoricul literar, începutul 
filozofiei româneşti fiind plasat încă de la Dimitrie Cantemir, 
continuând, apoi, prin Şcoala Ardeleană, Maiorescu, P. P. 
Negulescu, I. Petrovici ş.a.m.d. Printre vârfurile spiritualității 

româneşti cercetătorul l-a situat pe Eminescu a cărui filozofie 
„în loc să atragă, mai mult i-a speriat pe exegeti” (p. 26). 

Critica literară a evidenţiat de nenumărate ori preocuparea 
marelui poet pentru originalitatea estetică. Temeiuri filozofice 
ale esteticii eminesciene este titlul unui alt studiu prin care 
Ştefan Munteanu îşi propune să exploreze originalitatea con- 
ceptiei estetice a lui Eminescu. Criticul observa fericita îmbi- 
nare a ideii cu forma estetică evidențiind că marele poet a 
sesizat rolul formativ al artei ca simbol al atracției spre ab- 
solut. Ideea centrală a studiului rezidă în capacitatea estetică a 
lui Eminescu, poetul reevaluând şi redimensionând viziunea 
estetică de până la el. Poetul este, după Ştefan Munteanu, 
dublat de filozof, opera sa fiind rezultatul unei viziuni coe- 
rente asupra lumii văzută sub specie aeternitatis. 

Articolul O falsă problemă eminescologică pune în dis- 
cutie ideea renunțării la Eminescu ca modalitate de a intra în 
Europa. Criticând dur şi pe bună dreptate, poziţia lui Mano- 
lescu, care considera că „trebuie să avem curajul de a ne des- 
parti de Eminescu”, criticul băcăuan demonstrează temeinic 
falsitatea acestei poziții: „suntem si vom rămâne in Europa 
uniți pentru Eminescu” (p. 51). Dotat cu un spirit plenar, 
„Eminescu, în gama variată de probleme abordate, a dezvoltat 
în articolele sale economice idei şi soluţii originale şi de mare 
actualitate şi astăzi. În articolul Eminescu despre economia 
românească, autorul ţine să evidentieze convingerea poetului 
că: „cel mai rău pentru un popor este sărăcia, iar condiția 
civilizaţiei o constituie dezvoltarea economică” (p. 54). 

În capitolul al II-lea, intitulat „Simple comentarii”, autorul 
abordează, de asemenea, o tematică variată cu argumentatie 
bogată şi reflecții surprinzătoare, acribia filologică fiind o 
trăsătură intrinsecă a personalităţii sale. Autorul îşi propune 
să investigheze universul critic al câtorva eminescologi. lon 
Petrovici, filozoful însetat de absolut, îşi aduce aportul la des- 
cifrarea misterelor universului eminescian prin două studii: 
Contribuţii la filozofia lui Eminescu (1934) şi Poezia filo- 
zofică la Eminescu (1934). Ştefan Munteanu saluta ideea lui 

I. Petrovici de a vedea în Eminescu poetul filozof, apreciind 
convingerea filozofului că originalitatea ideilor nu interesează 
pe poet, ci aceea a originalității formei. Tratarea uniperspec- 
tivistă a filozofiei lui Eminescu din perspectivă schopen- 
haueriană este sanctionatä de eminescologul bäcäuan, consi- 
derând că „Eminescu nu era adeptul pesimismului dezarmant 
precum Schopenhauer”, ci la Eminescu „sentimentul cosmic 
a precumpănit asupra pesimismului”. Pesimismul eminescian 
a devenit, după Ştefan Munteanu, sacra melancolie în fața 
absolutului (p. 67). 

O carte ce a suscitat atenţia încă de la debutul ei, Arhaic şi 
universal, de Sergiu Al. George, care cuprinde şi un studiu 
dedicat operei eminesciene. Acesta este motivul apariţiei 
eseului Sergiu Al. George despre Eminescu, în care Ştefan 
Munteanu tratează problema arhetipului, punctul de plecare 
fiind ideea că „opera eminesciană se explică prin ea însăşi 
atât ca poezie cât şi ca filozofie” (p. 72). Noutatea şi origina- 
litatea acestei cărți rezidă în faptul că „a reuşit să demonstre- 
ze că Schopenhauer nu numai că nu a mers până la profun- 
zimile filozofiei indiene, dar că a distorsionat concepțiile 
acestei filozofii” (p. 73). Prin urmare teza călinesciană, sus- 
ținută, de altfel, şi de T. Vianu, că Eminescu a cunoscut filo- 
zofia indiană prin Schopenhauer este complet eronată. 

Eseul intitulat Petru Cretia şi scepticismul unui testament 
eminescologic se datorează apariției la Editura Humanitas 
(1998) a cărţii Testamentul unui eminescolog, semnată de 
Petru Cretia. Cum remarca şi Stefan Munteanu, în ciuda 
concluziilor sceptice, cartea şi-a atins scopul, şi anume „acela 
de a mai fi dezmortit un pic conştiinţa culturii româneşti”. 
Opinia lui P. Cretia că interpretarea lui Eminescu din 
perspectivă heideggeriană este „o gravă greşeală de gust şi o 
gravă greşeală în însuşi plinul sever al filozofiei (p. 220) este 
sanctionatä de criticul băcăuan care considera că Petru Cretia 
nu a ţinut cont că „eminescologia îşi are legile ei” (p. 85), 
cercetătorii marcanți străduindu-se să demonstreze origina- 
litatea filozofiei lui Eminescu. 

Studiul Marin Tarangul despre Eminescu se dovedeşte a fi 
o reevaluare, alături de autor, a modernității şi a continuei 
zentare a structurii cărții, autorul insistă pe ideea lui Marin 
Tarangul referitoare la mânia lui Eminescu, concluzionând că 
temeiul mâniei este nemernicia concetätenilor, incapacitatea 
lor de a înţelege ceea ce este de înţeles (p. 89). Soluţia pe care 
o prefera Marin Tarangul la „legenda Eminescu” este, după 
Ştefan Munteanu, mult mai complexă şi mai nuanțată, nefiind 
doar vorba de o legendă, ci de un Mit Eminescu (p. 90). Ideile 
noi sunt salutate şi totdeauna explicate: soluția creator-con- 
sumator de artă trebuie înțeleasă nu ca o coborâre a mira- 
colului eminescian spre omul obişnuit, cum afirma Marin 
Tarangul, ci mai curând ar fi un urcuş al omului obişnuit spre 
adevărul artistic (p. 90). Este de fapt aspiraţia profanului spre 
sacru şi desacralizarea pe care o propune M. Tarangul. 

Poate cel mai important studiu în susținerea ideii simbio- 
zei poet-filozof este Svetlana Paleologu-Matta despre abisul 
ontologic eminescian. Lucrarea Eminescu şi abisul ontologic 
semnată de Svetlana Paleologu-Matta este o încercare reuşită 
de interpretare a drumului ontologic eminescian spre ființă 
din perspectiva existentialismului lui Karl Jaspers si a filo- 
zofiei lui Heidegger. Asa cum observa cu pertinentä emines- 
cologul bäcäuan in relatia poetului cu fiinta nu este vorba de 
o gändire pre-logicä cum credea Svetlana Paleologu-Matta, ci 
de „un apriorism afectiv şi logic care dă tragism liricii sale” 
(p. 109). Cu o mare capacitate de simbioză autorul comen- 
tează ideile diverse, de mare actualitate ce străbat textul cărții 
Svetlanei Paleologu-Matta. Predispozitia naturală a lui Emi- 
nescu spre filozofie, apriorismul eminescian în problema 
erosului, dragostea înțeleasă ca o participare la cosmos, inter- 
pretarea operei eminesciene din perspectiva unui romantism 
umanist, scufundarea prin anamnezis ca modalitate de a 
ajunge la Adevărul Fiintei, sunt câteva din temele înalte pe 
care Ştefan Munteanu le analizează cu subtilitate şi vervă 
critică. 

Comentariul la studiul lui Mihai Cimpoi Narcis si Hyperion 
se remarcă printr-o subtilă orientare în extragerea ideilor 
esenţiale ale cărții. Analizând astfel cele 18 capitole, Ştefan 
Munteanu remarcă ideile centrale ale cărţii: „preocuparea 
pentru surprinderea evoluţiei poetice de la narcisism la hype- 
rionism, apoi efortul de a întregi personalitatea lui Eminescu, 
pentru ca cea mai importantă să fie strădania pentru schitarea 
unei ontologii eminesciene (p. 134). Alte idei ce străbat textul 
lui M. Cimpoi, studiate şi nuantate în articolul Mihai Cimpoi 
despre narcisismul şi hyperionismul Eminescian, sunt că o 
dominantă a condiţiei geniului este cunoaşterea prin suferință 
şi totodată această cunoaştere înseamnă „pătrunderea în sinele 
profund”, că neptunismul lui Eminescu ţine de concepţia po- 
trivit căreia unduirea este principiul ce susține universul, că 
spiritul „kantian al lui Eminescu e adânc, de esenţă” şi tine de 
freamătul intens al gândirii sale, că dacismul lui Eminescu 
este chiar centrul energetic al ființei sale (p. 139). 

O carte de referință în domeniul eminescologiei o reprezintă 
lucrarea lui Theodor Codreanu Modelul ontologic eminescian 
(Editura Porto Franco, Galaţi, 1992). Ştefan Munteanu îi con- 
sacra un studiu bogat, cu nuantäri necesare, dorind o pätrun- 
dere adâncă a ideilor autorului, Faptul constatat de Theodor 
Codreanu că opinia curentă pune sub semnul îndoielii aportul 
lui Eminescu adus filozofiei, este împărtăşit de criticul bă- 
cäuan, care considera că afirmaţia poetului „Archaeus este sin- 
gura realitate de pe lume” echivalează cu un „set de tratate de 
filozofie, pentru că ţine o operă nemuritoare prin profunzimea 
şi originalitatea sa” (p. 169). Interesante sunt notatiile pe care 
criticul băcăuan le oferă la întrebarea: „este arheul eminescian 
spirit sau materie?” Ideea că Eminescu a cunoscut concepția 
brahmanică asupra timpului şi a fost impresionat de anvergura 
ei, susținută de Theodor Codreanu, este veridică, însă, afirma 
Ştefan Munteanu, „Eminescu a găsit în brahmanism o con- 
firmare a propriei sale viziuni care, la rându-i, îşi trăgea sevele 
dintr-o matrice românească” (p. 181). Apelul la substratul 
arhaic al spiritualităţii româneşti este o idee originală şi provo- 

catoare în acelaşi timp. Alte teme de discuţie şi critică sunt că 
viata înseamnă pentru Eminescu depăşirea originilor, că dra- 
gostea la Eminescu nu este orbire, ci lumină, că munca este cel 
dintâi semn că omul stă întru „arheitate”, toate acestea făcând 
din acest eminescolog „un mare şi curajos cărturar” (p. 193). 

Ultima parte a cărţii Fulguratii eminescologice, intitulată 
Scurte recenzii are în vedere prezentări succinte, cu orientări 
de rigoare ale unor studii dedicate lui Eminescu. Cristian 
Livescu încearcă şi reuşeşte să demonstreze, după cum ob- 
serva Ştefan Munteanu, prezența unui vizionarism ieşit din 
comun în adolescenţa viitorului poet (p. 197). Alte patru 
recenzii dedicate lui Mircea Itu (Indianismul lui Eminescu), 
Lucrețiu Bârlădeanu (Sentimentul naturii în poezia lui 
Eminescu), Constantin Barbu (Luceafărul — marile comen- 
tarii) şi Gheorghe Duca (Luceafărul — Reprezentare poetică a 
structurii tensionale a onticului) demonstrează labilitatea şi 
propensiunea eminescologului Ştefan Munteanu de a înţelege 
şi interpreta ideile şi direcţiile propuse de criticii amintiți. 

Fulguratii eminescologice este o carte densă cu o mare 
varietate a subiectelor, având în centru ideea înţelegerii lui 
Eminescu ca o unitate: poet şi filozof în acelaşi timp. Conclu- 
ziile acestei cărți fermecătoare, cu o documentaţie solidă si 
interpretări incitante, demonstrează că Eminescu reprezintă 
cota maximă de manifestare şi expansiune a spiritului 
românesc. 

Cartea se oferă spiritului avizat ca un îndrumar în inter- 
pretarea şi înțelegerea spiritului filozofico-poetic al marelui 
Eminescu, şi-l propune pe autor ca unul dintre cei mai com- 
petenti cercetători ai eminescologiei. 

